text:
ဢူးမွင်ႇမွင်ႇဝိၼ်း ၵႅမ်ၶုၼ်ၽွင်းလူင် ၵၢၼ်ငိုၼ်းတွင်း လၢတ်ႈဝႃႈ တေၵဵပ်းၶွၼ်ႇ ႁူင်းႁိူၼ်း လႄႈ တီႈလိၼ် (Property Tax) တီႈၵူၼ်းၸိူဝ်း ဢမ်ႇမီး ၽႅၼ်ၵၢၼ် တႃႇယူႇသဝ်းသေ သိုဝ်ႉတီႈလိၼ်၊ လဵၼ်ႈၶၼ်တီႈလိၼ် ၸိူဝ်းၼၼ်ႉ ၼႆယဝ်ႉ။
မၼ်းလၢတ်ႈဝႃႈ – တႃႇတေၵဵပ်းၶွၼ်ႇၸိူင်ႉၼၼ်ၼၼ်ႉ မိူဝ်ႈလဵဝ် တိုၵ်ႉၶဵၼ်ႇတႅမ်ႈၾိင်ႈမိူင်းယုၵ်းယၢင်ႇမၼ်းသေ ယွၼ်းတၢင်းႁၼ်ထိုင်ဝႆႉ တီႈလုမ်းၸွမ်သိုင်ႇၾိင်ႈ (ရှေ့နေချုပ်) ၼႆယဝ်ႉ။
သင်ဝႃႈ ႁပ်ႉႁွင်း ၾိင်ႈမိူင်းၼၼ်ႉယဝ်ႉ ပေႃးၼႆၸိုင် တေဢဝ်ၶေႃႈလႆႈၸႂ် တီႈလုမ်းတႅၼ်းၽွင်းမိူင်းႁူမ်ႈတုမ်သေ ၽွတ်ႇၶွတ်ႈ ၸုမ်းသုၼ်ၵၢင် ၵၢၼ်ၵဵပ်းၶွၼ်ႇ ႁူင်းႁိူၼ်း လႄႈ တီႈလိၼ် (ပစ္စည်းခွန် ကောက်ခံမှု ကြီးကြပ်ရေး ဗဟိုအဖွဲ့) ၼႆယဝ်ႉ။
ၸုမ်းသုၼ်ၵၢင် ၵၢၼ်ၵဵပ်းၶွၼ်ႇ ႁူင်းႁိူၼ်း လႄႈ တီႈလိၼ် ၼႆႉ တေဢဝ်ၶေႃႈတူၵ်းလူင်း တီႈလုမ်းတႅၼ်းၽွင်းမိူင်းႁူမ်ႈတုမ်သေ မၵ်းတတ်း ၵႃႊၶၼ်ယိမ် တီႈလိၼ်၊ ႁူင်းၵေႃႇၵၢႆႇ ၸိူဝ်းၼႆႉ ၵူႊပီႊပီႊ ၼႆယဝ်ႉ။
ဢူးမွင်ႇမွင်ႇဝိၼ်း လၢတ်ႈဝႃႈ “တေထတ်းသၢင်ၵူႊပီႊသေ မၵ်းတတ်းၵႃႊၶၼ်လႄႈ ၵဵပ်းၶွၼ်ႇၼင်ႇဢၼ်ထုၵ်ႇလႆႈ။ ပေႃးႁဵတ်းၼၼ် တေႁေႉၵင်ႈလႆႈ ၵူၼ်းၸိူဝ်းဢမ်ႇဢၢၼ်းယူႇသဝ်းသေ သိုဝ်ႉတီႈလိၼ်ယဝ်ႉ လဵၼ်ႈၶၼ်မၼ်း၊ ၸိူဝ်းဢၼ်ဝႃးမိုဝ်း ၵွတ်ႇဝႆႉ ၼမ်ၼမ်ၸိူဝ်းၼႆႉ” ၼႆယဝ်ႉ။
မိူဝ်ႈဢွၵ်ႇထူဝ်ႇပႃႇ 30 ဝၼ်းၼၼ်ႉ ဢူးတိၼ်ႇၵူဝ်ႇၵူဝ်ႇဢူး ၽူႈတႅၼ်းၽွင်းၸေႊမိူင်း ၶဵတ်ႇလိူၵ်ႈတင်ႈ ဝဵင်းပီးလိၼ်း တူၵ်ႇထၢမ် ၼႂ်းလုမ်းတႅၼ်းၽွင်းဝႃႈ တႃႇႁေႉၵင်ႈလႆႈ လွင်ႈၵူၼ်းသုၼ်ႇလဵဝ် ၸိူဝ်းဢမ်ႇမီးၽႅၼ်ၵၢၼ်တႃႇယူႇသဝ်းသေ သိုဝ်ႉတီႈလိၼ်ၼမ်ၼမ်ၼႆႉ ၸွင်ႇမီးၽႅၼ်ၵၢၼ်တႃႇၵဵပ်းၶွၼ်ႇ တီႈႁူင်းႁိူၼ်း လႄႈ တီႈလိၼ် ၼႆယဝ်ႉ။
ဢူးတၢၼ်းဢူး ႁူဝ်ပဝ်ႈ ၵၢၼ်ၸွႆႈသၢင်ႈ တီႈလိၼ်၊ ႁိူၼ်း လၢတ်ႈဝႃႈ ၵၢၼ်ၵဵပ်းၶွၼ်ႇၼႆႉ တေႁေႉၵင်ႈလႆႈ ၶၼ်တီႈလိၼ်ဢမ်ႇၼိမ်၊ တေႁဵတ်းႁႂ်ႈ ၵူၼ်းမိူင်း သိုဝ်ႉႁိူၼ်း၊ တီႈလိၼ် လႆႈမႃးၼမ် ၼႆယဝ်ႉ။
ဢူးတၢၼ်းဢူး လၢတ်ႈဝႃႈ “လွင်ႈဝႃႈပေႃးၵဵပ်းၶွၼ်ႇၼႆႉ ၶၼ်တီႈလိၼ် တေတူၵ်းႁိုဝ် ဢမ်ႇတူၵ်းၼၼ်ႉတႄႉလၢမ်းယၢပ်ႇဝႆႉ။ တႃႇၶၼ်မၼ်း တေတူၵ်းၼႆႉ မီးထႅင်ႈလၢႆလၢႆလွင်ႈၵွၼ်ႇ၊ ဢဝ်လၢႆးၵဵပ်းၶွၼ်ႇၼႆႉသေ ၵုမ်းထိင်းဝႆႉၼႆသေတႃႉ ပေႃးငိုၼ်းၽိူဝ်းႁႅင်းၵေႃႈ ၶၼ်ၼင်လိၼ် ဢမ်ႇၸၢင်ႊတူၵ်းၼင်ႇၵဝ်ႇ” ၼႆယဝ်ႉ။
ၶေႃႈမုၼ်း / သႅၼ်ပၢႆး


c: text/html

text:
ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းၸုၵျီႇတင်း ၽွင်းလူင်ၾၢႆႇၼွၵ်ႈမိူင်း မိူင်းၶႄႇ ႁူပ်ႉထူပ်းၵၼ် တီႈၼေႇပျီႇတေႃႇ မိူဝ်ႈဝၼ်းတီႈ 20/11/2017။
တေႃႇဢွင်ႇသၢၼ်းၸုၵျီႇလၢတ်ႈၵႂႃႇတီႈၼႂ်းပၢင်ၵုမ်ၼၼ်ႉဝႃႈ – “ ဢၼ်ၵူၼ်းမိူင်းႁူမ်ႈတုမ်ၶႂ်ႈလႆႈၶႂ်ႈ ပဵၼ်လိူဝ်ပိူၼ်ႈယၢမ်းလဵဝ်တႄႉ ပဵၼ်လွင်ႈငမ်းယဵၼ်၊ လွင်ႈမၼ်ႈၵိုမ်းလႄႈ ၵၢၼ်ပူၵ်းပွင်ၸိူဝ်းၼႆႉ၊ တႃႇယိူင်းဢၢၼ်းလႄႈယိူင်းမၢႆပေႃးတေၶိုၼ်ႈယႂ်ႇမႂ်ႇသုင်လႆႈၼၼ်ႉ လွင်ႈဢၼ်မီးၵၢၼ်ႁူမ်ႈမိုဝ်း တင်းလူင်ပွင်ၸိုင်ႈၶႄႇၼႆႉ တေၸၢင်ႈၸွႆႈႁႂ်ႈၸဵဝ်းထိုင်ယိူင်းမၢႆလႆႈဢၼ်ၼိုင်ႈ” သိုဝ်ႇၶၢဝ်ႇ Xin Hua ပိုၼ်ၽၢဝ်ႇၼင်ႇၼႆ။
Mr. ဝင်ႊဢီႊ ၽွင်းလူင်ၾၢႆႇၼွၵ်ႈမိူင်း မိူင်းၶႄႇၵေႃႈ လၢတ်ႈဝႃႈ -“ၶႄႇၽွမ်ႉတေသၢၼ်မိုဝ်းတင်း လူင်ပွင်ၸိုင်ႈမၢၼ်ႈလႄႈ ပၼ်ႁႅင်းၶိုင်သၢင်ႈပူၵ်းပွင်ပၢႆးမၢၵ်ႈမီးၶိုၼ်ႈယႂ်ႇ လွင်ႈၸမ်ၸႂ်ၵၼ် ၊ ယွၼ်ႉၶႄႇတင်း မၢၼ်ႈပဵၼ်ဝၢၼ်ႈပီႈမိူင်းၼွင်ႉၵၼ်လႄႈ ပၼ်ႁႅင်းတေႃႇဢွင်ႇသၢၼ်းၸုၵျီႇ ၼႂ်းၵၢၼ်ပူၵ်းပွင်ဝၢၼ်ႈမိူင်း ႁႂ်ႈမီးလွင်ႈထုၵ်ႇမေႃပေႃးၵႂၢမ်းၵၼ်ၼႂ်းၸိူဝ်ႉၸၢတ်ႈၸိူဝ်းၼႆႉ ” ။
မိူဝ်ႈၽွင်းတေႃႇဢွင်ႇသၢၼ်းၸုၵျီႇလႄႈ ၽွင်းလူင်ၾၢႆႇၼွၵ်ႈမိူင်း မိူင်းၶႄႇႁူပ်ႉထူပ်းၵၼ်ယူႇၼၼ်ႉ လူင်ပွင်ၸိုင်ႈမၢၼ်ႈလႄႈ လူင်ပွင်ၸိုင်ႈမိူင်းဢိၼ်ႊၻီႊယိူဝ်ႊ ႁူမ်ႈၵၼ်ၾိုၵ်းသွၼ်ၵၢၼ်သိုၵ်းတီႈ ႁိမ်းလႅၼ်လိၼ်မိူင်းႁူမ်ႈတုမ်မၢၼ်ႈ ၼႂ်းၸိုင်ႈမိူင်းဢိၼ်ႊၻီႊယိူဝ်ႊ။
ၶေႃႈမုၼ်း / ပၢင်လူင်

robotstxt: allowed

filter: keep


text:
ၸဝ်ႈၼႃႈတီႈၶႄႇ ၵူတ်ႇထတ်း ၶူဝ်းၵုၼ်ႇလႄႈ ၵူၼ်းၶဝ်ႈဢွၵ်ႇၵႂႃႇမႃးၸွမ်းလႅၼ်လိၼ်လႄႈ ၼိူဝ်ၵႄး ၼမ်ႉၶွင်ဢၼ်လႆလတ်းဝူင်ႈၵၢင်မိူင်းလၢဝ်း၊ ထႆး၊ မၢၼ်ႈလႄႈ ၶႄႇ ။
သိုဝ်ႇၶၢဝ်ႇ MGR Online ပိုၼ်ၽၢဝ်ႇမိူဝ်ႈဝၼ်းတီႈ 16/10/2017 ဝႃႈ ဢိင်ၼိူဝ်မိူင်းၶႄႇ ၸတ်းႁဵတ်း ပၢင်ၵုမ်လူင် ၶွမ်ႊမိဝ်ႊၼိတ်ႊ ပွၵ်ႈၵမ်းတီႈ 19 တီႈမိူင်းလူင်ပိူၺ်ၵျိင်းသေ ၸဝ်ႈၼႃႈတီႈၶႄႇ ၶဵင်ႈၶႅင် ၵူတ်ႇထတ်းၶူဝ်းၵုၼ်ႇလႄႈ ၵူၼ်းၶဝ်ႈဢွၵ်ႇလၢၼ်ႇ (ၵဵတ်ႉ) ဢၼ်တိတ်းၸပ်းလႅၼ်လိၼ် မိူၼ်ၼင်ႇ မၢၼ်ႈ၊ လၢဝ်း ဢၼ်မီးၵၢၼ်ၵႃႉႁူမ်ႈၵၼ် သၢပ်ႇၼမ်ႉၶွင်ႁၢဝ်ႈႁႅင်း ႁဵတ်းႁႂ်ႈမီးလွင်ႈတုမ်ႉယွၼ်ႈလွင်ႈ ၵၢၼ်ပၢႆးမၢၵ်ႈမီးၵၢၼ်ၵႃႉ။
လိူဝ်ၼၼ်ႉလႅၼ်လိၼ်တႆး- ၶႄႇ၊ ၶၢင်- ၶႄႇၵေႃႈ ၸဝ်ႈၼႃႈတီႈၶႄႇ ၶဵင်ႈၶႅင်ၵူတ်ႇထတ်းၵူၼ်းၵႂႃႇမႃး ႁၢဝ်ႈႁႅင်း သွၵ်ႈၶူဝ်း ထတ်းယဵဝ်ႈ ၽဵဝ်ႈၵူၼ်းၵဵဝ်ႇၶွင်ႈယႃႈမဝ်းၵမ်ၸိူဝ်းၼႆႉ။
ၼၢင်းၽၵၢႆႊမၢသ်ႊ ဝဵၼ်ႊရႃႊ ၵႅမ်ၽူႈၵွၼ်းၾၢႆႇၵၢၼ်ၵႃႉၶၢႆ လၢတ်ႈဝႃႈ- “ ပၢင်ၵုမ်လူင်ၶွမ်ႊမိဝ်ႊၼိတ်ႊ တီႈမိူင်းၶႄႇၼႆႉ ၸတ်းႁဵတ်း 5 ပီလႂ်ၼိုင်ႈပွၵ်ႈ ၵူၺ်းၵႃႈပီၼႆႉၾၢႆၸဝ်ႈၼႃႈတီႈမိူင်းၶႄႇ ၵူတ်ႇထတ်း ႁၢဝ်ႈႁႅင်း ဢမ်ႇဝႃႈၵုၼ်ႇတၢင်းၶၢႆ၊ ၵူၼ်းၶဝ်ႈဢွၵ်ႇၸိူဝ်းၼႆႉလႄႈ တုမ်ႉတိူဝ်ႉလွင်ႈၵၢၼ်ၵႃႉၶၢႆၸွမ်း လႅၼ်လိၼ်ဢိတ်းၼိုင်ႈၶႃႈ ယုမ်ႇယမ်ဝႃႈပေႃးပၢင်ၵုမ်ယဝ်ႉ ၵၢၼ်ၵႃႉၶၢႆတေၶိုၼ်းၵိုၼ်းၶွၼ်ႈမိူၼ်ၵဝ်ႇ ” ဝႃႈၼႆ။
ပၢင်ၵုမ်လူင်ၶွမ်ႊမိဝ်ႊၼိတ်ႊၼႆႉ ၸတ်းႁဵတ်း 5 ပီလႂ် 1 ပွၵ်ႈ ပီၼႆႉၸတ်းႁဵတ်းဝၼ်းတီႈ 18 / 10/ 2017 တီႈမိူင်းလူင်ပိူၺ်ၵျိင်း ၸဝ်ႈၼႃႈတီႈၶႄႇတႄႇၶဵင်ႈၶႅင်ၵူတ်ႇထတ်း မိူဝ်ႈဝၼ်းတီႈ 13/10/ 2017 သေတေၵူတ်ႇထတ်းၵႂႃႇတေႃႇထိုင် 26 /10/2017 ၼႂ်းၶၢဝ်းတၢင်းဢၼ်ၶဵင်ႈၶႅင်ၵူတ်ႇထတ်းၼႆႉ ယိုတ်းလႆႈၶူဝ်းၵုၼ်ႇဢၼ်ဢမ်ႇၸွမ်းမၢႆမီႈတင်းၼမ် ဝႃႈၼႆ။
ၶေႃႈမုလ်း / ပၢင်လူင်


text:
မိူဝ်ႈၼႆႉဝၼ်းထီႉ 28 November 2017 ၶွမ်ႇမတီႇႁူမ်ႈလူလွမ်ပႂ်ႉပႃး ၵၢၼ်ၵိုတ်းယိုတ်း လွင်ႈတိုၵ်းယိုဝ်း (JMC) ၼႂ်းၸုမ်းယိပ်းၵွင်ႈၵၢင်ႇၸၢဝ်းၶိူဝ်း 8-ၸုမ်းလူင်းလၢႆးမိုဝ်း လိၵ်ႈႁူမ်ႈမၢႆ (NCA)
လႆႈၸတ်းႁဵတ်းပၢင်ၵုမ်ၵၼ် တီႈႁူင်းလိုဝ်ႈသဝ်းပႃႇရမီႇ ဝဵင်းတႃႈၵုင်ႈ။
ပိူင်လူင် လႆႈဢုပ်ႇဢူဝ်းထတ်းသၢင်ႈၶိုၼ်း ၵဵဝ်ႇၽိုၼ်လိၵ်ႈၽိုၼ်လၢႆး တင်းမူတ်း ဢၼ်တေႁူမ်ႇငမ်းလႆႈ ၵၢၼ်ၵိုတ်းယိုတ်း လွင်ႈတိုၵ်းယိုဝ်း ဢိၵ်ႇတင်းထတ်းသၢင်ၶိုၼ်း သၽေႃးတြႃး ၵဵဝ်ႇၵၢၼ်ၵိုတ်းယိုဝ်း (Revisit on JMC concept) ၸိူဝ်းၼႆႉ။
ၼွၵ်ႈသေၼၼ်ႉ လႆႈဢုပ်ႇဢူဝ်းၵဵဝ်ႇၵပ်း လွင်ႈယၢပ်ႇၽိုတ်ႇ ဢၼ်လႆႈႁူပ်ႉထူပ်း၊ ဢိင်ၼိူဝ်ၶေႃႈယၢပ်ႇၽိုတ်ႇမီးသေ ဢုပ်ႇဢူဝ်းၵဵဝ်ႇၽိုၼ်လိၵ်ႈ ဢၼ်လႆႈတိုတ်ႉၸၼ်ၶဵၼ်ႇတႅမ်ႈဝႆႉ၊ ဢုပ်ႇဢူဝ်း ၵဵဝ်ႇၶေႃႈတိူဝ်ႇထိုင် ဢၼ်လႆႈၸႅတ်ႈထတ်းမၵ်းမၼ်ႈဝႆႉ ဢိၵ်ႇတင်း လွင်ႈၸႄႈမိူင်း လႆႈႁူပ်ႉတၢင်းယၢပ်ႇၽိုတ်ႇ ၸိူင်ႉႁိုဝ်လႂ် ၸိူဝ်းၼႆႉယူႇယဝ်ႉ။
ပၢင်ၵုမ် EAOs-8 JMC ၼႆႉ တေၸတ်းတေႃႇထိုင် ၼႂ်းဝၼ်းထီႉ 30 November 2017 တင်းႁိုင်သၢမ်ဝၼ်း၊ ဝၼ်းတႄႇပၢင်ၵုမ်ၼၼ်ႉ ၸွမ်ႁၢၼ် ၸေႃးဢၢႆႈၸႅတ်ႉၽူဝ်း (ၽူႈၶဝ်ႈပႃး CEC-KNU) လႆႈမွၵ်ႇလၢတ်ႈၶေႃႈၵႂၢမ်းပိုတ်ႇပၢင်ၵႂႃႇ။
ၶေႃႈမုၼ်း / ၶၢဝ်ႇတႆးလွတ်ႈလႅဝ်း


text:
ႁူင်းၾႆးဝိၼ်လူင် ဢၼ်ၶဝ်ႈၶႅင်ႇ ၼႂ်းပွႆးလိူၼ် 12 မူၼ်း တီႈၸႄႈဝဵင်းတူၼ်ႈတီး တူၵ်းသႂ်ႇၵူၼ်း ၼႂ်းၵၢင်းဢဝေႇရႃႇ လုၵ်ႈ ၼိုင်ႈ မီးၵူၼ်းဝၢတ်ႇၸဵပ်း 6 ၵေႃႉ ဝႃႈၼႆ။
ဝၼ်းတီႈ 30/10/2017 ယၢမ်းၵၢင်ၶမ်ႈ 9 မူင်း ႁူင်းၾႆးဝိၼ်လူင် ဢၼ်ၶဝ်ႈၶႅင်ႇ ၸိုဝ်ႈႁွင်ႉဝႃႈ တူၼ်ႈတီး ၼႆၼၼ်ႉ ပွႆႇၶိုၼ်ႈ ၵႂႃႇ တၢင်းသုင် 130 ထတ်းပၢႆသေ တူၵ်းလူင်းမႃး တိူဝ်ႉသႂ်ႇၵူၼ်းမိူင်း 6 ၵေႃႉ ၼႂ်းၵၢင်းဢဝေႇရႃႇ ၸႄႈဝဵင်း တူၼ်ႈတီး ၸိုင်ႈတႆးပွတ်းၸၢၼ်း။ ၽူႈယိင်းလႄႈ လုၵ်ႈဢွၼ်ႇ ဢႃယု 7 ပီ လႆႈတိူဝ်ႉဝၢတ်ႇၸဵပ်းႁၢဝ်ႈႁႅင်း ဝႃႈၼႆ။
ၶွမ်ႊမတီႊပွင်ပဵၼ်ပၢင်ပွႆး လိူၼ် 12 မူၼ်း ၵေႃႉၼိုင်ႈလၢတ်ႈဝႃႈ “ ႁူင်းၾႆးဝိၼ် ၸဵင်ႇၼႃႇပၼ်ႇ ဢၼ်မီးၸိုဝ်ႈဝႃႈ တူၼ်ႈတီး ပွႆႇၶိုၼ်ႈၵႂႃႇ မွၵ်ႈ 130 ထတ်းပၢႆသေ တူၵ်းလူင်းမႃးသႂ်ႇၵူၼ်း ၼႂ်းပၢင်ပွႆး၊ ၵူၼ်းဢၼ်လႆႈဝၢတ်ႇၸဵပ်းသမ်ႉ ၽူႈ ယိင်းၶၢႆၶူဝ်းၵေႃႉၼိုင်ႈ၊ လုၵ်ႈဢွၼ်ႇ ဢႃယု 7 ပီ ၼၢင်းယိင်းဢွၼ်ႇၵေႃႉၼိုင်ႈလႄႈ ၵူၼ်းၸၢႆး 4 ၵေႃႉ ႁူမ်ႈၵၼ် 6 ၵေႃႉ” ဝႃႈၼႆ။
သိုပ်ႇလၢတ်ႈဝႃႈ ၼၢင်းယိင်း ဢၼ်ၶၢႆၶူဝ်းလႄႈ လုၵ်ႈဢွၼ်ႇဢႃယု 7 ၶူပ်ႇၼၼ်ႉ ယၢမ်းတူၵ်းသႂ်ႇလႄႈၾႆးမႆႈ တေလႆႈ ဝႃႈ ဝၢတ်ႇၸဵပ်းႁၢဝ်ႈႁႅင်း။ တႃႇၵူၼ်းၸၢႆး 4 ၵေႃႉၼၼ်ႉတႄႉ ဢမ်ႇပေႃးဝၢတ်ႇၸဵပ်းႁၢဝ်ႈႁႅင်းၵႃႈႁိုဝ် ဝႃႈၼႆ။
ၵူၼ်းမိူင်းဝၢတ်ႇၸဵပ်းၸိူဝ်းၼႆႉ လႆႈသူင်ႇယူတ်းယႃတူဝ်တီႈႁူင်းယႃလူင် ၸဝ်ႈၸၢမ်ႇထုၼ်း ၵမ်းလဵဝ် ဝႃႈၼႆ။ ပွႆးလိူၼ် 12 မူၼ်း (ပွႆးႁူင်းၾႆးဝိၼ်)ၼႆႉ တႄႇၸတ်းႁဵတ်း ၼႂ်းဝၼ်းတီႈ 26/10/2017 ထိုင် 04/11/2017 ၶၢဝ်း တၢင်း 10 ဝၼ်း။ ပီၼႆႉ ႁူင်းၾႆးဝိၼ်ၶဝ်ႈႁူမ်ႈ ၶႄႉၶႅင်ႇ မီး 390 လုၵ်ႈပၢႆ ဝႃႈၼႆ။
ၶေႃႈမုၼ်း / ပၢင်လူင်


text:
ပွင်ႈၵႂၢမ်း
လွင်ႈလီၵူဝ် မရၼႃႉၽီၾူၼ်းႁိမ်းတူဝ်
- Details
- Created on 28 November 2017
- Written by တႆးလွတ်ႈလႅဝ်း
သႅင်ႁႃႈၼမ်ႉ
ၵူၼ်းၸႂ်ႉတိုဝ်းၾူၼ်း ၼမ်လိူဝ်မႃးၵူႈမိုဝ်ႉၵူႈဝၼ်း လိူင်ႇလိူဝ်ၵႂႃႇ ၵူႈတီႈ ၶိူင်ႈၸႂ်ႉၶိုတ်းၵၢပ်ႈပၢၼ်ဢၼ်ၼႆႉ မၼ်းလီႁဵတ်းၼၼ် မၼ်းလီႁဵတ်းၼႆ ဢွၼ်ၵၼ်လၢတ်ႈထိုင် လွင်ႈလီမၼ်း လၢႆလၢႆ ဢမ်ႇသူႈမီးၽႂ် ဝူၼ်ႉႁၼ်ထိုင် လွင်ႈၽေးၶဵၼ်ဢၼ်မီးၵိုၵ်း မႃးၸွမ်း လွင်ႈဝႃႈမီးမရၼႃႉ မႃးယူႇၼႂ်းၵမ်မိုဝ်း ၸဝ်ႈၵဝ်ႇသေ သွင်ႇၼႃႈပႂ်ႉထႃႈ ႁႂ်ႈမၼ်းၸူဝ်းႁွင်ႉၵႂႃႇၸွမ်း ဢမ်ႇဝၼ်းၼိုင်ႈၵေႃႈ ဝၼ်းၼိုင်ႈ။
ၵႂၢမ်းမၢၵ်ႇ ၾၢၵ်ႇတွၼ်ႈပီႊမႂ်ႇတႆး (2112)
- Details
- Created on 17 November 2017
- Written by တႆးလွတ်ႈလႅဝ်း
ၵႂၢမ်းၸီး (1) ၸီး (2)
ၵႂၢမ်းမၢၵ်ႇ ၾၢၵ်ႇတွၼ်ႈပီႊမႂ်ႇတႆး (2112)
ပီႊၸဵင်လိူၼ်ၸဵင်တႆးႁဝ်း မီးဢူၽုင်းငဝ်း ၶိူဝ်းႁဝ်းလွတ်ႈၵၢင်း လွင်ႈတၢင်းမႆႈတၢင်းၶီ၊
ၼုမ်ႇယိင်းၼုမ်ႇၸၢႆး ၵူႈဝၢၼ်ႈၵူႈမိူင်း ၵူႈတီႈၵူႈတိူင်း ပဵၼ်ၸုမ်း ပဵၼ်သိူင်း မူၼ်ႈသိူဝ်းလီ။
တၢင်းႁၼ်ၵဝ် တၢင်းႁၼ်မႂ်း
- Details
- Created on 29 August 2017
- Written by တႆးလွတ်ႈလႅဝ်း
တၢင်းႁၼ်ၼႆႉ ၼႂ်းထမ်မႁွင်ႉဝႃႈ “တိတ်ႉထိ” - တိတ်ႉထိၼႆႉ တၢင်းႁၼ် ဢမ်ႇၼၼ် ပၢႆးဝူၼ်ႉလိုၼ်း ၽူႈၵူၼ်းၼႆႉၵေႃႈ ၸႂ်ႉၵၼ်၊ ၵွႆး ၵူၼ်းႁဝ်းၵမ်ႉၼမ် ပွင်ႇၸႂ်ဝႃႈ တိတ်ႉထိၼႆႉ ပဵၼ်တၢင်းႁၼ်ၽိတ်းၼႆ။ တီႈၸိုဝ်ႈမၼ်း တိတ်ႉထိၼႆႉ ၸႂ်ႉလႆႈတင်း တၢင်း ႁၼ်ထုၵ်ႇလႄႈ တၢင်းႁၼ်ၽိတ်း ၼင်ႇၵၼ် သမ် မႃႇတိတ်ႉထိ ပဵၼ်တၢင်းႁၼ်ထုၵ်ႇ၊ မိၸ်ႉသႃတိတ်ႉ ထိ ပဵၼ်တၢင်းႁၼ်ၽိတ်း ၸႂ်ႉၸိူင်ႉၼႆ။
လူဝ်ႇႁႅင်းဢီး လွင်ႈၽွမ်ႉႁူမ်ႈတႆး
- Details
- Created on 29 August 2017
- Written by တႆးလွတ်ႈလႅဝ်း
ၵၢၼ်သင်ဢမ်ႇဝႃႈ တႃႇယဝ်ႉတူဝ်ႈၶွတ်ႇယွတ်ႈ ႁွတ်ႈထိုင်ယိူင်းမၢႆ လီငၢမ်းၼၼ်ႉ မၼ်းတိုၼ်း လူဝ်ႇမီး ႁႅင်းဢီး၊ ဢမ်ႇဝႃႈ ၵၢၼ်သုၼ်ႇတူဝ်၊ ၵၢၼ်ၼႃႈႁိူၼ်း၊ ၵၢၼ်ပုၼ်ႈၵူၼ်းၼမ်လႄႈ ၵၢၼ်ၸိူဝ်ႉၸၢတ်ႈ ဢိၵ်ႇ ၵၢၼ်ၵူႈသမ်ႇသႅၼ်ပိူင် ၸဵမ်ၸိူဝ်းၼႆႉ မၼ်းဢမ်ႇဝႄႈလွတ်ႈလႆႈ လွင်ႈ ႁႅင်းဢီး၊ တႃႇႁႂ်ႈတႆးႁဝ်း ပေႃးၽွမ်ႉသဵင်ပဵင်းပၢၵ်ႇ၊ ႁူမ်ႈတူဝ်၊ ႁူမ်ႈၸႂ်၊ ႁူမ်ႈႁႅင်း၊ ႁူမ်ႈယိူင်းဢၢၼ်းၵၼ် ၼၼ်ႉၵေႃႈ ႁႅင်းဢီးၼႆႉ ဢမ်ႇမီး ဢမ်ႇပဵၼ်၊ တေႃႇထိုင်ယၢမ်းလဵဝ် ယွၼ်ႉတိုၵ်ႉႁၢမ်း ႁႅင်းဢီးဢၼ်ၵုမ်ႇ ထူၼ်ႈလႄႈ လွင်ႈၽွမ်ႉႁူမ်ႈတႆး ဢၼ်တႆးတင်းလၢႆ မုင်ႈမွင်းၼၼ်ႉၵေႃႈ ယင်းပႆႇထိုင်တီႈထိုင်တၢင်း တဵမ်ႁူဝ်ပၢၵ်ႇ။
တင်ႈတႄႇလူင်းလၢႆးမိုဝ်း NCA မႃးတေႃႇဝၼ်းမိူဝ်ႈၼႆႉ RCSS ပႆႇယၢမ်ႈၽိတ်း ၶေႃႈတူၵ်းလူင်းသေၶေႃႈ
- Details
- Created on 28 July 2017
- Written by တႆးလွတ်ႈလႅဝ်း
တင်ႈတႄႇ ၶွင်ႇသီႇဢဝ်ၶိုၼ်းၸိုင်ႈတႆး (RCSS) လူင်းလၢႆးမိုဝ်း လိၵ်ႈႁူမ်ႈမၢႆ ၵၢၼ်ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်းပိုၼ်ႉ (Nationwide Ceasefire Agreement - NCA) ႁူမ်ႈၸွမ်း ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း 7-ၸုမ်း ဢိၵ်ႇတင်း ၸုမ်းလူင်ပွင်ၸိုင်ႈမၢၼ်ႈမႃး တေႃႇထိုင်ဝၼ်းမိူဝ်ႈၼႆႉ ပႅၵ်ႉသမ်ႉတပ်ႉမတေႃႇမၢၼ်ႈ တင်ႈၸႂ်ပိုတ်ႇပၢင်တိုၵ်း ၶႂ်ႈၵဝ်းယႃႉႁႂ်ႈ RCSS ပူၼ်ႉပႅၼ် ၶေႃႈတူၵ်းလူင်းသေတႃႉ ၵူၺ်းၵႃႈ RCSS ပႆႇယၢမ်ႈႁဵတ်းၽိတ်းမႃးသေၶေႃႈ လႄႈ တႃႇတေထွႆလင်ပႅတ်ႈ လွင်ႈငမ်းယဵၼ်ၸိုင်ႈမိူင်း ဢွၼ်တၢင်းၵေႃႈဢမ်ႇမီး။
More Articles...
- ၸဝ်ႈၶွင် လွင်ႈၽွမ်ႉႁူမ်ႈ
- ၸဝ်ႈမီးၼႂ်းႁူဝ်ၸႂ်တႃႇသေႇ
- တေႃလွၵ်ႇဢွၵ်ႇယွတ်ႈ
- ၸဝ်ႈယွတ်ႈသိုၵ်း ၼႂ်းသၢႆတႃၵဝ်ၶႃႈ ပဵၼ်PSO
- ၵႂၢမ်းၾၢၵ်ႇတွၼ်ႈ ပီႊမႂ်ႇတႆး 2111 ၼီႈ (30/11/2016)
- ပၢင်ၵုမ်လူင်ပၢင်လူင် ႁူဝ်ပၢၵ်ႇ 21 ပီႊ လႄႈ သုၼ်ႇလႆႈသုၼ်ႇပဵၼ်ၵူၼ်း
- ၸေႊ လႄႈ တူင်ႇ
- ဢၼ်လႆႈႁူႉၸွမ်း လွင်ႈၸဝ်ႈဢွင်ႇမွင်း
- ၵၢမ်ႇၵျၢမ်ႇမႃႇ ၸိူဝ်ႉၸၢတ်ႈလႄႈ မိူင်းၸိုင်ႈတႆး
- ၶေႃႈႁၼ်ထိုင်ငဝ်းလၢႆးၵၢၼ်မူိုင်း ၵၢၼ်သိုၵ်း လႄႈ လွင်ႈငမ်းယဵၼ်


text:
သင်ၶၸဝ်ႈၸႄႈဝဵင်းလၢင်းၶိူဝ်း ဢွၼ်ႁူဝ်ၼမ်းၼႃႈတၵ်ႉၵႃႇသတ်ႉထႃး မႄးပတ်းပူလုမ်းလႃးထမ်ႈၵိူဝ်းလိူဝ်း ဢမ်ႇၼၼ် ထမ်ႈၽႃလူင် ၸဝ်ႈပေႃႈသိလ်ထမ်းဝုၼ်းၸုမ်ႉ ပိူဝ်ႈတႃႇမၼ်းၸဝ်ႈ မႃးတိုဝ်းၵမ်ထမ်းတြႃး မႃးမဵတ်ႉတႃႇပၼ်ၵူၼ်းဝၢၼ်ႈၵူၼ်းမိူင်း ႁႂ်ႈယူႇလီၵိၼ်ဝၢၼ် တီႈမိူင်းလၢင်းၶိူဝ်း။
ၵဵဝ်ႇၵပ်းလွင်ႈၼႆႉ တင်ႈတႄႇဝၼ်းလိူၼ်ၸဵင်လွင်ႈ 1 ၶမ်ႈ (ဝၼ်းတီႈ 04/12/2017 မႃး ႁၢၼ်ႉတေႃႇထိုင်မိူဝ်ႈလဵဝ် ယူႇတီႈသင်ၶၸႄႈဝဵင်းလၢင်းၶိူဝ်း ဢွၼ်ႁူဝ်ၼမ်းၼႃႈ တၵ်ႉၵႃႇသတ်ႉထႃးပီႈၼွင်ႉၵူၼ်းမိူင်းသေ ႁူမ်ႈဢွၼ်ၵၼ်ၶိုၼ်းပတ်းပူလူမႄးလုမ်းလႃး တီႈထမ်ႈၵိူဝ်းလိူဝ်း (လွႆၼမ်ႉတွၼ်) ႁိမ်းဝၢၼ်ႈၼႃးလိၼ်း ဢိူင်ႇၼမ်ႉတွၼ် ၸႄႈဝဵင်းလၢင်းၶိူဝ်း ၸိုင်ႈတႆးပွတ်းၸၢၼ်း။
ထမ်ႈၵိူဝ်းလိူဝ်းၼႆႉ မီးၾၢႆႇၸၢၼ်းဝဵင်းလၢင်းၶိူဝ်းမွၵ်ႈ 10 လၵ်း။ လွင်ႈတၢင်းဢၼ်သင်ၶလႄႈတၵ်ႉၵႃႇ ႁူမ်ႈၵၼ်ပတ်းပူလုမ်းလႃးၼႆႉ ဢိင်ၼိူဝ်ၸဝ်ႈပေႃႈသိလ်ထမ်းဝုၼ်းၸုမ်ႉ တေမႃးတိုဝ်းၵမ်ထမ်းတြႃးတီႈၼႆႈ၊ တေမႃးမဵတ်ႉတႃႇထမ်းတြႃးပၼ် ႁႂ်ႈပီႈၼွင်ႉၵူၼ်းမိူင်းလႆႈယူႇလီၵိၼ်ဝၢၼ်ၵၼ်-ၼႆယဝ်ႉ။
ၸၢႆးမွင်ႇ ၵူၼ်းဝၢၼ်ႈလူင် ပွၵ်ႉတူၵ်းဝဵင်းလၢင်းၶိူဝ်း ၽူႈတူင်ႉၼိုင်ၼႃႈၵၢၼ်ၼႂ်းဝၢၼ်ႈၼႂ်းသူၼ် လၢတ်ႈဝႃႈ- “မိူဝ်ႈလိူၼ်ၸဵင်လွင်ႈ 1 ၶမ်ႈ (ဝၼ်းတီႈ 04/12/2017) တႄႇၵႂႃႇတူၺ်းထမ်ႈ၊ ထူဝ်းတၢင်းသေတႄႇၽဵဝ်ႈပတ်းမႃး။ မိူဝ်ႈဝၼ်းလိူၼ်လွင်ႈ 7 ၶမ်ႈၵႂႃႇသၢင်ႈၶူဝ်ၵၢႆႇၶဝ်ႈထမ်ႈ၊ 8 ၶမ်ႈ သင်ၶၸႄႈဝဵင်းတင်းမူတ်းၶိုၼ်းမႃးႁူမ်ႈသေ ၵႂႃႇႁဵတ်းလွင်ႈလိူမ်ႈလႆႇမူတ်းသႂ်ၼႂ်းထမ်ႈ။ ဢၼ်ပဵၼ်ၸဝ်ႈတႃႇၼလူင်သေ ထႆတၢင်းၶဝ်ႈၵႂႃႇၸူးထမ်ႈ ပဵၼ်ၸုမ်းၸဝ်ႈမႁႃႇၵျႃႇ။ မိူဝ်ႈၼႆႉၵေႃႈ သင်ၶလႄႈတၵ်ႉၵႃႇၸႄႈဝဵင်း တင်းမူတ်းတင်းသဵင်ႈ တိုၵ်ႉဢွၼ်ၵၼ်ၵႂႃႇလုမ်းလႃး တီႈထမ်ႈၼၼ်ႉယူႇ”ဝႃႈၼႆ။
ထမ်ႈၼႆႉ ပေႃးလုၵ်ႉတီႈဝၢၼ်ႈၼႃးလိၼ်းပႆၶိုၼ်ႈၵႂႃႇ တေလႆႈၸႂ်ႉၶၢဝ်းယၢမ်းမွၵ်ႈ 1 ၸူဝ်ႈမူင်း။ ယွၼ်ႉပိူဝ်ႈတၢင်းၵႃး ယင်းပႆႇထိုင်- ဝႃႈၼႆ။
ၸၢႆးမွင်ႇ သိုပ်ႇလၢတ်ႈဝႃႈ- “ၶူဝ်တႄႉႁဵတ်းယဝ်ႉၵႂႃႇ၊ တေသိုပ်ႇသိူဝ်ႇပိုၼ်ႉလႄႈ ႁဵတ်းဝတ်ႉၵျွင်းမၼ်းၸဝ်ႈ။ တင်ႈတႄႇလိူၼ်လွင်ႈၸဵတ်းၶမ်ႈမႃးတေႃႇမိူဝ်ႈၼႆႉ ႁဵတ်းၵူႈဝၼ်း။ သင်ၶၸဝ်ႈၶဝ်ဝႃႈ တေသိုပ်ႇသၢင်ႈၵျွင်းသုမ်းသွမ်းလႄႈ တီႇၽဵဝ်ႈပၼ်ပႃး ဢွင်ႈတီႈႁေႃးထမ်းတြႃး တႃႇၵူၼ်းတင်းၼမ်မႃးထွမ်ႇထမ်းတြႃး ယိူင်းဢၢၼ်းဝႆႉၸိူင်ႉၼၼ်”- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။
ၶူဝ်လင်ဢၼ်သၢင်ႈယဝ်ႉတူဝ်ႈၵႂႃႇၼႆႉ ပဵၼ်ၶူဝ်ၵၢႆႇၶၢမ်ႈၼမ်ႉၽႃလူင် ဢၼ်လႆလူင်းၵႂႃႇၶဝ်ႈၼမ်ႉတဵင်း။ ထမ်ႈၼႆႉ မိူဝ်ႈၵူႈပွၵ်ႈႁွင်ႉဝႃႈထမ်ႈၵိူဝ်းလိူဝ်း၊ ၵွပ်ႈဝႃႈမိူဝ်ႈပၢၼ်မိူင်းလူႉၵူႈပွၵ်ႈ ယၢင်းၵိူဝ်းလိူဝ်းၶဝ်မႃးယူႇသဝ်းဝႆႉတီႈၼၼ်ႈ။ ယၢမ်းလဵဝ်တႄႉ သင်ၶၸဝ်ႈၶိုၼ်းမႄးတင်ႈၸိုဝ်ႈထမ်ႈဝႃႈ ထမ်ႈၽႃလူင် ၸဝ်ႈပေႃႈသိလ်ထမ်းဝုၼ်းၸုမ်ႉ- ဝႃႈၼႆ။
ပိူဝ်ႈတႃႇသိုပ်ႇႁဵတ်းသၢင်ႈဝတ်ႉ/ၵျွင်းၵႂႃႇၼၼ်ႉ ပူၼ်ႉမႃးမိူဝ်ႈလိူၼ်လွင်ႈ 8 ၶမ်ႈ (ဝၼ်းတီႈ 11/12/2017)ၼႆႉ သင်ၶၸႄႈဝဵင်း၊ ၽူႈၵွၼ်းၸႄႈတွၼ်ႈ၊ ၵႅမ်ၽူႈၵွၼ်းၸႄႈတွၼ်ႈ၊ ၵႃႇၼႄႇ၊ ပိဝ်ႇႁႃႇမူး၊ ၽူႈၵွၼ်းပလိၵ်ႈ ပႃးၸဵမ်ၸုမ်းသိုၵ်းၵူၼ်းမိူင်းႁူဝ်မိူင်း၊ ၸုမ်းသိုၵ်းၵူၼ်းမိူင်းဝၢၼ်ႈႁၢတ်ႇ ဢွၼ်ၵၼ်ၵႂႃႇဝၼ်းၼၼ်ႉ၊ ဢွၼ်ၵၼ်ၵႂႃႇတူၺ်းလူပိုၼ်ႉတီႈ တႃႇလုမ်းလႃးသၢင်ႈဝတ်ႉၵျွင်းၵႂႃႇ။ ယိူင်းဢၢၼ်းႁႂ်ႈယဝ်ႉတူဝ်ႈဢွၼ်ၼႃႈ ဝၼ်းၵိူတ်ႇၸဝ်ႈၶူးဝႃးဝုၼ်းၸုမ်ႉ-ၼႆယဝ်ႉ။
လွင်ႈလၢၵ်ႇလၢႆးထမ်ႈၼႆႉ ပဵၼ်ၶၢဝ်းရႃႇသီႇဢုတုလႂ်ၵေႃႈ ဢမ်ႇႁွၼ်ႉဢမ်ႇမႆႈ၊ ဢမ်ႇမီးႁိၼ်ႉမီးယုင်း။ မီးၼမ်ႉပုင်ႇၾၢႆႇလင်ထမ်ႈ။ ၼမ်ႉပုင်ႇဢၼ်လႆႈလူင်းမႃးၼၼ်ႉ တႅၵ်ႇပဵၼ်သွင်ၵႄး။ ၵႄးၼိုင်ႈပဵၼ်ၼမ်ႉၵတ်း၊ ၵႄးၼိုင်ႈပဵၼ်ၼမ်ႉမႆႈ။
မိူဝ်ႈပီဢွၼ် (2016) မိူဝ်ႈပၢင်ပွႆးလူင်ပီၵွၼ်းၶမ်း တိူၵ်းၵမ်ႇမထၢၼ်းလၢင်းၶိူဝ်းၼၼ်ႉ ၸဝ်ႈၶူးဝႃးဝုၼ်းၸုမ်ႉ မႃးႁေႃးထမ်းတြႃး တီႈလၢင်းၶိူဝ်း။ မိူဝ်ႈၼၼ်ႉ ဢိင်ၼိူဝ်တီႈတိူၵ်ႈၵမ်ႇမထၢၼ်း ၵူၼ်းၵိုၼ်းႁႅင်းသေ မၼ်းၸဝ်ႈမိူဝ်းလိုဝ်ႈယင်ႉတီႈဝၢၼ်ႈၼႃးလိၼ်း။ ၶၢဝ်းယၢမ်းၵၢင်ၶိုၼ်း မၼ်းၸဝ်ႈဢတိတ်ႉထၢၼ်ႇႁၼ်ထမ်ႈသေ ထိုင်ၵၢင်ၼႂ်မိူင်းလႅင်းမႃး မၼ်းၸဝ်ႈႁွင်ႉဢဝ်ပူႇၵၢင်ႉမႃးသေ လၢတ်ႈဝႃႈ- “တီႈသူၼႆႉမီးထမ်ႈ မႃးႁဝ်းၵႂႃႇတူၺ်း။ ပူႇၵၢင်ႉၶဝ်သမ်ႉဝႃႈမၼ်းၵႆၼႃႇၸဝ်ႈပေႃႈ ဢမ်ႇငၢႆႈၶႃႈၼႆသေ မၼ်းၸဝ်ႈၵေႃႈသင်ႇလၢတ်ႈဝႃႈ-ႁႂ်ႈဢဝ်တုင်းၽိူၵ်ႇတုင်းလႅင်ၵႂႃႇပၵ်းဝႆႉသေ လုမ်းလႃးၵႂႃႇ”- ၼႆယဝ်ႉ။


text:
မႂ်ႇသုင်ၶႃႈ ၼႆႉ ပဵၼ်တွၼ်ႈတႃႇ ႁဵတ်းၶႅပ်းႁၢင်ႈ Flashsong ၶႃႈယဝ်ႉ ၶႂ်ႈဢဝ်ၶႅပ်းႁၢင်ႈႁဵတ်းပဵၼ် Gallery ၵေႃႈလႆႈ ႁဵတ်း Flash Slideshow ၵေႃႈလႆႈယဝ်ႉ ပေႃးယဝ်ႉၵေႃႈ မၼ်းသိမ်းလႆႈ ၾလ်မၼ်း HTML, SWF, any video format,ၶဝ်ၸိူဝ်းၼႆႉၶႃႈဢေႃႈ effects မၼ်းၵေႃႈၶဝ်ႈပႃးဝႆႉတၢင်းၼမ်ၶႃႈ ႁဵတ်းၵေႃႈငၢႆႈယူႇၶႃႈ ၊ ၵူၺ်းၵႃႈ
သွပ်ႉဝၢလ်း ၼႆႉ ၶဝ် ဢမ်ႇ ပၼ်လၢႆၶႃႈၼႄႈ ပေႃးၶႂ်ႈၸႂ်ႉတေလႆႈ ပၼ် တေႃႇလႃႇ $49.95 ၼႆဢေႃႈ ပေႃးဢမ်ႇယုမ်ႇ ၵႂႃႇတူၺ်း တီႈၼႆႈ ၵေႃႈလႆႈယူႇၶႃႈ ။ ဢမ်ႇၼၼ်ၵေႃႈ ယပ်းၵႂႃႇၵေႃႈတေလႆႈယူႇ သၢမ်သိပ်းဝၼ်း ံယူႇ ၵူၺ်းယိပ်းလႆႈသေတႃႉ လိၵ်ႈ ဢၼ် ၶၢဝ် ပိုၼ်ၶၢဝ်ႇၼၼ်ႉ ဢမ်ႇႁၢႆၶႃႈ ၶႃႈႁဝ်းသွၵ်ႈႁႃၵေႃႈတီႈသေ ၊ ႁၼ် pacth မၼ်းၶႃႈဢေႃႈ ၊ မိူဝ်ႈလဵဝ်တေႉၸႂ်ႉလၢႆꧦလႆႈယဝ်ႉၶႃႈ ေိေိ ၶႃႈႁဝ်းၼႄ ပႃး ငဝ်းတိူင်ႉယူႇတီႈတႂ်ႈၼၼ်ႉၶႃႈဢေႃႈ တေႁဵတ်းႁိုဝ် ၵႄႈလိတ်ႈ Register မၼ်းႁၢႆသေ ဢမ်ႇယွၼ်း ၵူတ်ႉ ၼၼ်ႉၼႆ တူၺ်းၼႂ်းငဝ်းတူင်ႉသေ ႁဵတ်းၸွမ်းၶႃႈလႄႈၼေႃ ĳ
ဢၼ်ၶႃႈႁဵတ်းဝႆႉတေႉ မီးတီႈတႂ်ႈၼႆႉၶႃႈဢေႃႈ ၸၢမ်း ၽူၺ်ႇတူၺ်းသေၵွၼ်ႇၶႃႈလႄႈ ĳ
1ၽိုၵ်းႁဵတ်းဝႆႉ
2ၽိုၵ်းႁဵတ်းဝႆႉ


text:
ပၢင်ပွႆးပီမႂ်ႇတႆး 2112 ၼီႈ တီႈၵဵင်းတုင် တႄႇၸတ်းၵိုၼ်းၶွၼ်ႈ 5 ဝၼ်း ထပ်းၵၼ်
ပၢင်ပွႆးႁူမ်ၸူမ်းႁပ်ႉတွၼ်ႈပီမႂ်ႇတႆး 2112 ၼီႈ တီႈဝဵင်းၵဵင်းတုင် တႄႇၸတ်းႁဵတ်း တႃႇၶၢဝ်းတၢင်း 5 ဝၼ်း ဝႃႈၼႆ။ ဝၼ်းတီႈ 26-30/11/2017 ၵူၼ်းမိူင်းၸႄႈဝဵင်းၵဵင်းတုင် ႁူမ်ႈၵၼ်သေ ၸတ်းႁဵတ်းပၢင်ပွႆးႁူမ်ၸူမ်းႁပ်ႉတွၼ်ႈ ပီမႂ်ႇ...
ၸဝ်ႈၾႃႉလူင်ယွင်ႁူၺ်ႈ ၼွၼ်းၽႄးၶွပ်ႈတဵမ် 55 ပီ လႆႈႁဵတ်းပၢင်တၢင်းလီ ပၼ်မၼ်းၸဝ်ႈ ၼိူဝ်ႁေႃလူင်ယွင်ႁူၺ်ႈ ပွၵ်ႈၵမ်းႁႅၵ်ႈ
ၸဝ်ႈသူၺ်ႇတႅၵ်ႈ ၸဝ်ႈၾႃႉလူင်မိူင်းယွင်ႁူၺ်ႈ ၵေႃႉပဵၼ်ၸွမ်ၸိုင်ႈမိူင်းႁူမ်ႈတုမ်ၵေႃႉႁႅၵ်ႈ ၼွၼ်းၽႄးၶွပ်ႈတဵမ် 55 ပီ ၸိူဝ်းပဵၼ်ၶိူဝ်းႁေႃယွင်ႁူၺ်ႈလႄႈ ၽူႈတႅၼ်း ႁူမ်ႈၵၼ်ၸတ်းပၢင်ႁႅၼ်းတၢၼ်း မႅင်ႇယိုၼ်ႈၵုသူလ်ပၼ်မၼ်းၸဝ်ႈ ၼိူဝ်ႁေႃလူင်ယွင်ႁူၺ်ႈ ပွၵ်ႈၵမ်းႁႅၵ်ႈ ဝႃႈၼႆ။ ဝၼ်းတီႈ 21/11/2017...
ပီမႂ်ႇတႆး 2112 ၼီႈ တီႈလွႆတႆးလႅင်း မွပ်ႈယိုၼ်ႈသူးၽူႈၵတ်ႉၶႅၼ်ႇပၢႆးမွၼ်းတႆး 7 ၵေႃႉ
ပၢင်ပွႆးႁူမ်ၸူမ်းႁပ်ႉတွၼ်ႈ ပီမႂ်ႇတႆး 2112 ၼီႈ တီႈငဝ်ႈၸိုင်ႈလွႆတႆးလႅင်း ၸတ်းပႃးပၢင်မွပ်ႈယိုၼ်ႈသူးရၢင်းဝလ်း လႄႈဝႂ်ယုၵ်ႉယွင်ႈ ၽူႈၵတ်ႉၶႅၼ်ႇ ၸဝ်ႈပၢႆးမွၼ်းတႆး 7 ၵေႃႉ ပဵၼ်ပွၵ်ႈၵမ်းႁႅၵ်ႈ ဝႃႈၼႆ။ ဝၼ်းတီႈ...
သဵင်ၵွင်ႈတႅၵ်ႇ ၼႂ်းဝၢၼ်ႈလႄႈပွႆးပီမႂ်ႇတႆး ဝၢၼ်ႈမိူင်းယူႉတိုၼ်ႇ
ၸုမ်းယိပ်းၵွင်ႈၵၢင်ႇ ၸုမ်းၼိုင်ႈၶဝ်ႈလၼ်ႇၵွင်ႈ ၼႂ်းဝၢၼ်ႈလၢႆၵမ်းလႄႈတီႈမိူင်းယူႉ ၸႄႈဝဵင်းၵူတ်ႉၶၢႆ ၸႄႈတွၼ်ႈ မူႇၸေႊၼၼ်ႉတိုၼ်ႇသၢၼ်ႈပၢႆႈၵႂႃႇ ဝႃႈၼႆ။ ဝၼ်းတီႈ 19/11/2017 ယၢမ်းၵၢင်ၶမ်ႈ မွၵ်ႈ 9 မူင်း ပၢင်ပွႆးႁူမ်ၸူမ်းႁပ်ႉတွၼ်ႈပီမႂ်ႇတႆး 2112...
ပၢင်တၢၼ်ႈၶႆႈပိုၼ်ႉႁူႉပၢႆးႁၼ် တီႈသီႇပေႃႉ ၸတ်းႁဵတ်းပဵၼ်ပွၵ်ႈၵမ်းႁႅၵ်ႈ
ပွႆးလိုဝ်ႈပၢင်ၾိုၵ်းၽွၼ်ႉလိၵ်ႈလၢႆးတႆး ၸတ်းႁဵတ်းပႃး ပၢင်တၢၼ်ႈၶႆႈပိုၼ်ႉႁူႉပၢႆးႁၼ် ပွၵ်ႈၵမ်းႁႅၵ်ႈ မီးၵူၼ်းၶဝ်ႈႁူမ်ႈ ၼပ်ႉပၢၵ်ႇ ဝႃႈၼႆ။ ဝၼ်းတီႈ 21/11/2017 ယၢမ်းၵၢင်ၼႂ် မွၵ်ႈ 9 မူင်း ထိုင် ဝၢႆးဝၼ်း...
ၵေႃလိၵ်ႈလၢႆး မူႇၸေႊ မွပ်ႈယိုၼ်ႈသူးၸဝ်ႈသိူဝ်ၶၢၼ်ႇၾႃႉ ထိုင် Dr. ၸၢႆးၶမ်းလဵၵ်း
ၽူႈတႅမ်ႈၵႂၢမ်း ၻွၵ်ႊတိူဝ်ႊၸၢႆးၶမ်းလဵၵ်း လႆႈႁပ်ႉသူးၸဝ်ႈသိူဝ်ၶၢၼ်ႇၾႃႉ ၼႂ်းဝၼ်းပီမႂ်ႇတႆး 2112 ၼီႈ ဢၼ်ၸတ်း ႁဵတ်းတီႈမူႇၸေႊ။ ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းမူႇၸေႊ မွပ်ႈယိုၼ်ႈသူးၸဝ်ႈသိူဝ်ၶၢၼ်ႇၾႃႉ ပၼ်ၽူႈၵတ်ႉၶႅၼ်ႇမေႃတႅမ်ႈ ၵႂၢမ်း ၻွၵ်ႊတိူဝ်ႊၸၢႆးၶမ်းလဵၵ်း၊ ပၢင်ပွႆးၸတ်းႁဵတ်းတီႈဝတ်ႉလွႆတိုင်ၶမ်း...
ပီႈၼွင်ႉတႆးၼႂ်းၸႄႈမိူင်းၶၢင် ႁူမ်ႈၵၼ်ၸတ်းပၢင်ပွႆး ႁပ်ႉတွၼ်ႈပီမႂ်ႇတႆး 2112 တီႈၼိုင်ႈတီႈလဵဝ် ၸတ်းပႃးပၢင်တၢၼ်ႈၶႆႈ
ပီႈၼွင်ႉတႆးၼႂ်းၸႄႈမိူင်းၶၢင်ပတ်းပိုၼ်ႉ ႁူမ်ႈၵၼ်ၸတ်းႁဵတ်းပၢင်ပွႆးႁပ်ႉတွၼ်ႈပီမႂ်ႇတႆး တီႈဝၢၼ်ႈသၵ်ႇၵွၼ်း ၼႂ်းဝဵင်းႁူဝ်ပၢင်ႇ ၸွမ်းၼင်ႇဢုပ်ႇဢူဝ်းတူၵ်းလူင်းၵၼ်ဝႆႉဝႃႈ ၵူႈပီပီၼႆႉ တေႁူမ်ႈၵၼ်ၸတ်းတီႈၼိုင်ႈတီႈလဵဝ်၊ ၸတ်းပႃးပၢင်တၢၼ်ႈၶႆႈလိၵ်ႈလၢႆးၵႂၢမ်းလၢတ်ႈတႆး။ ၼႂ်းၶၢဝ်းၽွင်းႁပ်ႉတွၼ်ႈပီမႂ်ႇတႆး 2112 ၼီႈ (ဝၼ်းတီႈ 17-19/11/2017)ၼႆႉ ပီႈၼွင်ႉတႆးၼႂ်းၸႄႈမိူင်းၶၢင် ပတ်းပိုၼ်ႉ...
ပွႆးပီမႂ်ႇတႆးၼမ်ႉၶမ်း ၸတ်းပၢင်ယွင်ႈယေႃးၽူႈၵတ်ႉၶႅၼ်ႇၼႂ်းၸႄႈဝဵင်း
ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းၼမ်ႉၶမ်း ၸတ်းႁဵတ်းပၢင်ပွႆး ႁပ်ႉတွၼ်ႈပီမႂ်ႇတႆး 2112 ၸတ်းပႃးပၢင်ယွင်ႈယေႃးၽူႈၵတ်ႉၶႅၼ်ႇဢဝ်ၼႃႈဢဝ်တႃၸႄႈဝဵင်း။ ပၢင်ပွႆးတီႈဝဵင်းၼမ်ႉၶမ်း ၸတ်းႁဵတ်းဝၼ်းတီႈ 18-19/11/2017 တီႈဝတ်ႉၽြႃးလူင်ၵေႃႇမိူင်း ၵၢင်ဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ။ ၼႂ်းပၢင်ပွႆးၼႆႉယူႇတီႈၵေႃလိၵ်ႈလၢႆးလႄႈၾိင်ႈငႄႈတႆး လႆႈမွပ်ႈယိုၼ်ႈပၼ်သူး ၽူႈၵတ်ႉၶႅၼ်ႇၸၼ်ႉ ၸႄႈမိူင်း...
သင်ၶၸဝ်ႈ တင်း ၵူၼ်းမိူင်း ၼႂ်းဢိူင်ႇမိူင်းတွမ်း ႁူမ်ႈၵၼ် ၸတ်းႁဵတ်းပၢင်ပွႆးပီမႂ်ႇတႆး ပွၵ်ႈၵမ်းႁႅၵ်ႈ
ဝၢၼ်ႈၵူၼ်း 40 ဝၢၼ်ႈပၢႆ ၼႂ်းဢိူင်ႇမိူင်းတွမ်း ဢၼ်ယူႇပႃႈတႂ်ႈၸုမ်းပျီႇတုၸိတ်ႉ မၢၼ်ႈပၢင်ႇ ၵုမ်းၵမ်ဝႆႉၼၼ်ႉ လႆႈႁူမ်ႈ ၵၼ်ၸတ်းႁဵတ်းပၢင်ပွႆးပီမႂ်ႇတႆး ပဵၼ်ပွၵ်ႈၵမ်းႁႅၵ်ႈ ဝႃႈၼႆ။ ဝၼ်းတီႈ 17-19/11/2017 သင်ၶၸဝ်ႈ၊ ၽူႈၵွၼ်းဢိူင်ႇတင်း...
လူင်ပွင်ၸိုင်ႈထႆးၵမ်ႉထႅမ် ၸၢဝ်းၶိူဝ်းတဢၢင်း ႁဵတ်းပီမႂ်ႇတီႈလႅၼ်လိၼ်
ပီႈၼွင်ႉၸၢဝ်းတဢၢင်း ၸိူဝ်းယူႇသဝ်းပွတ်းတွၼ်ႈၼိူဝ် ၸိုင်ႈထႆး ႁူမ်ႈၵၼ်ၸတ်းႁဵတ်းပၢင်ပွႆးႁပ်ႉတွၼ်ႈပီမႂ်ႇ တဢၢင်း ပွၵ်ႈၵမ်းသွင် မီးပီႈၼွင်ႉၸၢဝ်းတဢၢင်း ၼႂ်းမိူင်းမၢၼ်ႈ မိူင်းထႆး ၶဝ်ႈႁူမ်ႈတင်းၼမ်လၢႆ။ ဝၼ်းတီႈ 17-19/11/2017 ႁွင်ႈၵၢၼ်ၾၢႆႇႁၵ်ႉသႃၾိင်ႈႁိတ်ႈႁွႆး မိူင်းထႆး ၵမ်ႉထႅမ်ၸၢဝ်းတဢၢင်း...
12Page 1 of 2


text:
သဵၼ်ႈတၢင်း ၵေးသီး ဝၢၼ်ႈၸိင်းလႄႈ ၶူဝ်လမ် ၵႆႉမီးၸူၼ်ပႂ်ႉႁႄႉၼိူဝ်သဵၼ်ႈတၢင်း ၵူၼ်းၵႂႃႇမႃး ႁဵတ်းႁႂ်ႈၵူၼ်းမိူင်း ဢမ်ႇမီးလွင်ႈႁူမ်ႇလူမ်ႈ။
ဝၼ်းတီႈ 08/01/2018 ယၢမ်းၵၢင်ဝၼ်း 11 မူင်းၼၼ်ႉ လူတ်ႉၵႃး ဢူးသီႇႁႃႉ တင်းမေးၼၢင်း တေႃႇၼိၼ်းၼိၼ်းၶၢႆႇ လႄႈ လုၵ်ႈၸၢႆး ၸၢႆးယေးထႅတ်ႉဢွင်ႇ ထုၵ်ႇၸူၼ်ႁႄႉတၢင်း ၼႂ်းၵႄႈဝၢၼ်ႈၸိင်း ဝၢၼ်ႈသၢႆးမူၼ်ႇ ႁိမ်းလႅၼ်ၶႅၼ်ႈ ၸႄႈဝဵင်းၵုၼ်ႁဵင်တင်း ၸႄႈဝဵင်းၵေးသီး ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ ၶဝ်သၢမ်ၵေႃႉပေႃႈမႄႈလုၵ်ႈ ဢၼ်မႃးၸွမ်းၵၼ်ၼႂ်းလူတ်ႉၵႃးၼၼ်ႉ ၵေႃႉပဵၼ်လုၵ်ႈၸၢႆး ၵူဝ်ႇယေးထႅတ်ႉဢွင်ႇ ၺႃးၸူၼ်ယိုဝ်းသႂ်ႇတီႈတူဝ် မၼ်း ၸၢႆးသေ လႆႈလူႉတၢႆထင်တီႈၵမ်းလဵဝ် ဝႃႈၼႆ။
ၸၢႆးၸၢမ်ႇမိူင်း ၽူႈတႅၼ်းသၽႃးၸႄႈမိူင်းၶဵတ်ႇလိူၵ်ႈတင်ႈ မၢႆ(1) ၸႄႈဝဵင်းၵေးသီး လၢတ်ႈတီႈၸုမ်းၶၢဝ်ႇ ၽူႈတွႆႇႁွၵ်ႈ ဝႃႈ “ တေႃႇထိုင် တေႃႈလဵဝ် တူဝ်ၵူၼ်းႁၢႆႉၼၼ်ႉ ပဵၼ်ၽႂ် ၸုမ်းလႂ် ပႆႇႁူႉ ပေႃႈမႄႈမၼ်းၸၢႆးတႄႉ လႆႈတၢင်ႇဢမူႉ/ၶၻီး ဝႆႉတီႈႁူင်း ပလိၵ်ႈမိူင်းၼွင်ဝႆႉယဝ်ႉ။ သဵၼ်ႈတၢင်းၼၼ်ႉ ၸူၼ်လိူင်ႇ။ မွၵ်ႈလိူၼ် သွင်လိူၼ်ၼိုင်ႈပွၵ်ႈ ၵူၼ်းမိူင်းၵႂႃႇမႃး ၵႆႉၺႃး။ မိူဝ်ႈပူၼ်ႉမႃး ပႆႇႁိုင်ၼၼ်ႉ လူတ်ႉၵႃး ၵူၼ်းမိူင်းၼႂ်းဝဵင်းၵေးသီး လမ်းၼိုင်ႈၺႃးၸူၼ် ယိုဝ်းသႂ်ႇသေ တၼ်းပၢႆႈ လွတ်ႈ ၵတ်ႉၵႃႈ တူဝ်ၵူၼ်းဢမ်ႇတၼ်းပဵၼ်သင် တီႈၽၵ်းတူလူတ်ႉတႄႉ ႁၼ်ႁွႆးမၢၵ်ႇၵွင်ႈဝႆႉယူႇ” ဝႃႈၼႆ။
သဵၼ်ႈတၢင်းၵေးသီး မိူင်းၼွင် ဝၢၼ်ႈၸိင်း သၢႆးမူၼ်ႇ ၵိဝ်ႇသွၵ်းသေ လူင်းၸူးၶူဝ်လမ်ၼႆႉ ဢၼ်ၸူၼ်လိူင်ႇ ပဵၼ်ပွတ်းဝၢၼ်ႈၸိင်း သၢႆးမူၼ်ႇ။ ပဵၼ်ထုင်ႉတိူင်းသိုၵ်း ယလၶ ၶူဝ်လမ် ၵုမ်းၵမ်။ ယၢၼ်ၵႆတိူၵ်းသိုၵ်း မွၵ်ႈ 10 လၵ်းပၢႆ။


text:
ပၢင်ပွႆးယုၵ်ႉယွင်ႈေယႃးမုၼ်ၸဝ်ႈတူၼ်ၶူးလူင် Dr.ပၺ်ၺႃႇ ၼၼ်ႇတ ႄလႈၸဝ်ႈတူၼ်းၶူးလူင် Dr.ၶမ်းမၢႆထမ်ႇမသႃႇမိ
30 လူိၼ်ေမႇ 2010
ၶၢဝ်ႇသၢၼ်မွၵ်ႇမုၼ်းမႂ်ႇ
မိူဝ်ႈဝၼ်းထိ 30/05/2010 ေၵႃပွင်ၵၢၼ်ဝတ်ႉမၳႇ၊ၵဝ့်ငဝ်ႈသၢႆလႅင်းထမ်း(မုၼ်းၼိထိြၽႃႉထမ်းသႅင်)၊ၸုမ်းသင်ႇၶ လုၵ်ႈ ႁဵၼ်းတႆးၸၼ့်ၸွမ်မိူင်းထႆး၊ဢိၵ်ႇပႃးသင်ႇၶၼႂ်ႈမိူင်းထႆး ၸင်ႇလႆႈတၢင်တူဝ်ြသႃႇတၵႃႇ ပီႈၼွင့်တႆး ၼႂ်းမိူင်းၵွၵ်ႇ တင်းသဵင်ႈဢွၼ်ၵၼ် ၸတ်းႁဵတ်းပၢင်ပွႆးယွင်ႈၵုင်ႇေယႃးမုၼ် ၸဝ်ႈတူၼ်ၶူးလူင်ပၺ်ၺႃႇၼၼ်ႇတႄလႈ ၸဝ်ႈၶူး ေမႃလူင် Dr.ၶမ်းမၢႆထမ်ႇမသႃမိ ဢၼ် လႆႈႁပ်ႉၸုမ်ႈ Honorary Ph.D ႄလႈလူႇတၢၼ်းတိုၼ်းႁဵၼ်း လုၵ်ႈႁဵၼ်းမႂ်ႇ သင်ႇၶတႆး ၸုပ်ႈထိ (6) တီႈဝတ့်မႂ်ႇသဵၼ်ႈတၢင်းသႃထုပရႃႇၻိတ်ႇ ယၢၼ်းၼႃးဝႃးၼၼ့် ႄလႈမီးၵူၼ်း မႃး ႁူမ်ႈပၢင်ပွႆးမွၵ်ႈသွင်ပၢၵ်ႇပၢႆယူႇယဝ့်၊
လုၵ်ႈႁဵၼ်းမႂ်ႇသင်ႇၶတႆးၼႂ်းပီႊၼႆ့မီး (16) တူၼ်ႈေသ ဢၼ်လႆႈယဝ့်တူဝ်ႈၵႂႃႇ ၼႂ်းပီႊၼႆ့ သမ့်မီး 14 တူၼ်ၼႆယဝ့်။


text:
ၸုမ်းလူင်ပွင်ၸိုင်ႈမၢၼ်ႈ လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း 8-ၸုမ်းလူင်းလၢႆးမိုဝ်း NCA (NCA EAOs-8) ဢၼ်မီးၽူႈၼမ်းၸိၵ်းၸွမ်သွင်ၽၢႆႇ ဢွၼ်ႁူဝ်ၸတ်းႁဵတ်း ပၢင်ၵုမ် ၵဵပ်ႇၵပ်း လွင်ႈၼႃႈၵၢၼ် ၶေႃႈလႆႈၸႂ်လိၵ်ႈႁူမ်ႈမၢႆ ၵၢၼ်ၵိုတ်းယိုဝ်းၸိုင်ႈမိူင်းပတ်းပိုၼ်ႉ (JICM) ပွၵ်ႈၵမ်း-6 ၵႂႃႇတီႈ ၼေႇပျီႇတေႃႇ။
ပၢင်ၵုမ်ၼႆႉ ၸတ်းႁဵတ်းမိူဝ်ႈၼႆႉဝၼ်းထီႉ 27 November 2017 ယၢမ်းၵၢင်ၼႂ် 10:00-မူင်း တီႈလုမ်းသုၼ်ၵၢင် လွင်ႈထုၵ်ႇမေႃပေႃးၵႂၢမ်းၼႂ်းၸိူဝ်ႉၸၢတ်ႈ လႄႈ လွင်ႈငမ်းယဵၼ် (NRPC) ၼႂ်းဝဵင်းတႃႈၵုင်ႈ၊ ၽၢႆႇၸုမ်းလူင်ပွင်ၸိုင်ႈ မီးႁူဝ်ပဝ်ႈ NRPC ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ လႄႈ ၵႅမ်ၽူႈၵွၼ်းၽၢႆႇၵႅတ်ႇၶႄသုင်သုတ်း သိုၵ်းမၢၼ်ႈ ၸွမ်သိုၵ်းလူင် ၸူဝ်းဝိၼ်း ဢွၼ်ႁူဝ်၊ ၽၢႆႇ NCA EAOs-8 မီးၽူႈၼမ်းၸုမ်း PPST/ ႁူဝ်ပဝ်ႈ ႁူမ်ႈတုမ်ၸိူဝ်ႉၸၢတ်ႈယၢင်း (KUN) ၸွမ်သိုၵ်းလူင် ၸေႃးမူႇတူးၸေးၽူဝ်း ဢွၼ်ႁူဝ် မွၵ်ႇလၢတ်ႈၶေႃႈၵႂၢမ်းပိုတ်ႇပၢင်။
ၼႂ်းပၢင်ၵုမ်လႆႈဢုပ်ႇဢူဝ်းၵၼ် ၵဵဝ်ႇၵပ်း တီႈၸုမ်းၼႃႈၵၢၼ် တၢင်ႇၼႄလွင်ႈၵၢၼ်မႄးထတ်းသၢင်ႈၶိုၼ်း ၵၢၼ်ၽေႃႇၼမ်ႉၽေႃႇတူဝ် လိၵ်ႈႁူမ်ႈမၢႆ NCA၊ လွင်ႈ လွင်ႈၵၢၼ်လူလွမ်ပႂ်ႉပႃး (ToR) လႄႈ လွင်ႈပိူင်ၼမ်းၼႃႈၵၢၼ် (SOP) ဢၼ်ၶွမ်ႇမတီႇႁူမ်ႈဢုပ်ႇဢူဝ်း လွင်ႈငမ်းယဵၼ်မိူင်းႁူမ်ႈတုမ် (UPDJC) တိုတ်ႉၸၼ်ၶဵၼ်ႇတႅမ်ႈဝႆႉ၊ လွင်ႈပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ၊ လွင်ႈၵၢၼ်ၽေႃႇၼမ်ႉၽေႃႇတူဝ် လိၵ်ႈႁူမ်ႈမၢႆ မိူင်းႁူမ်ႈတုမ် (Union Accord) လႄႈ တွၼ်ႈၵူႈလွင်ႈလွင်ႈ ၸိူဝ်းၼႆႉ ၼႆယဝ်ႉ။
ပၢင်ၵုမ် ၵဵပ်ႇၵပ်းလွင်ႈၼႃႈၵၢၼ် ၶေႃႈလႆႈၸႂ်လိၵ်ႈႁူမ်ႈမၢႆ ၵၢၼ်ၵိုတ်းယိုဝ်းၸိုင်ႈမိူင်းပတ်းပိုၼ်ႉ (Joint Implementation Coordination Meeting - JICM) ၼႆႉ ပဵၼ်ပၢင်ၵုမ်ၽူႈၼမ်းၸိၵ်းၸွမ်သုင်သုတ်း ၼႂ်းၵႄႈၵၢင် ၸုမ်းလူင်ပွင်ၸိုင်ႈမၢၼ်ႈ လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း 8-ၸုမ်း လူင်းလၢႆးမိုဝ်း လိၵ်ႈႁူမ်ႈမၢႆ NCA သေယဝ်ႉ ၼႂ်း JICM ၼႆႉ ၼိုင်ႈၽၢႆႇလႂ်မီးတူဝ်တႅၼ်းသုင်သုတ်း 8-ၵေႃႉ လႄႈ မီးသုၼ်ႇတႅပ်းတတ်းၶၵ်ႉၵၢၼ်ငၢၼ်းလႆႈ ၵူႈလွင်ႈလွင်ႈ ယူႇယဝ်ႉ။
ၶေႃႈမုၼ်း / ၶၢဝ်ႇတႆးလွတ်ႈလႅဝ်း


text:
လူင်ပွင်ၸိုင်ႈၶႄႇ ပိုၼ်ၽၢဝ်ႇတေႁႅတ်ႉၼမ်ႉၶွင် ၾၢႆၵဵင်းႁုင်ႈ 13 ဝၼ်း တုမ်ႉယွၼ်ႈၵၢၼ်ၵႃႉၶၢႆ
လူင်ပွင်ၸိုင်ႈမိူင်းၶႄႇ ႁွင်ႈၵၢၼ်ၾၢႆႇၸတ်းၵၢၼ်ၼမ်ႉ ပိုၼ်ၽၢဝ်ႇဝႃႈလိူၼ်ၻီႊသႅမ်ႊၿိူဝ်ႊ တေမႃးၼႆႉ တေပိၵ်ႉၼမ်ႉၶွင် တီႈၾၢႆၵဵင်းႁုင်ႈ၊ သိပ်းသွင်ပၼ်းၼႃး ၶၢဝ်းတၢင်း 13 ဝၼ်း ၾၢင်ႉၵူၼ်းမိူင်း ၸိူဝ်းယူႇၸွမ်းသၢပ်ႇၼမ်ႉ ႁႂ်ႈၾၢင်ႉၵၢၼ်ဢွၵ်ႇႁိူဝ်း။ သိုဝ်ႇၶၢဝ်ႇထႆး MGR...
ၼႂ်းဝူင်ႈလဵဝ် ၽႅၼ်ႇလိၼ်ဝႆ ၼႂ်းၸိုင်ႈတႆး 4 ပွၵ်ႈ
ဝၼ်းတီႈ 15/11/2017 ယၢမ်းၵၢင်ၼႂ် ၽႅၼ်ႇလိၼ်ဝႆ ႁိမ်းၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇ တၢင်းႁႅင်း 4.2 ရိၵ်ႊတိူဝ်ႊ လွင်ႈလူႉသုမ်းမၢတ်ႇဢမ်ႇမီး။ ယူႇတီႈႁွင်ႈၵၢၼ်ၽွင်းလူင် တမ်းဝၢင်းတီႈယူႇလႄႈ ၸွႆႈထႅမ်ၵူၼ်းထူပ်းၽေး ပိုၼ်ၽၢဝ်ႇဢွၵ်ႇမႃး ၵဵဝ်ႇၵပ်းလွင်ႈ...
ၽႅၼ်ႇလိၼ်ဝႆ ၼႂ်းၸိုင်ႈတႆးပွတ်းဢွၵ်ႇ တၢင်းႁႅင်း 4.7 ရိၵ်ႊတိူဝ်ႊ
ၽႅၼ်ႇလိၼ်ဝႆ ၼႂ်းၸိုင်ႈတႆးပွတ်းဢွၵ်ႇ တင်းႁႅင်း 4.7 ရိၵ်ႊတိူဝ်ႊ ၵူၺ်းၵႃႈ ဢမ်ႇမီးလွင်ႈမၢတ်ႇၸဵပ်း လူႉသုမ်းသင် ဝႃႈၼႆ။ ဝၼ်းတီႈ 09/11/2017 ယၢမ်းၵၢင်ၼႂ် ႁိမ်း 6 မူင်းၼၼ်ႉ...


text:
ဝၼ်းထီႉ 01/12/2017 ပီတႆး 2112 ပီသႃႇသၼႃႇ 2561 ပႃႇတီႇမႂ်ႇသုင်ၸိုင်ႈတႆး၊တပ်ႉသိုၵ်းၸိုင်ႈတႆး ၸဝ်ႈသိုၵ်းလူင် ၵျေႃႇလႃႉ ၽူႈၼမ်းၼႂ်းထီႉ(1)၊ ၸဝ်ႈသိုၵ်း ၸၢႆးသူႉၽူႈၼမ်းၼႂ်းထီႉ(2) လႄႈၸဝ်ႈႁၢၼ်
ၸိူၼ်ႈပိူင်း ၶဝ်(3)ၸဝ်ႈ တၢင်တူဝ်ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆးသေ ၸွႆႈထႅမ်ငိုၼ်းၵွင်ၵၢင်ၵေႃလိၵ်ႈလၢႆးလႄႈၾိင်ႈငႄႈတႆး ထုင်ႉလိၼ်ပဵင်း၊ တိူင်းပႃႇၵိူဝ် တႃႇၵေႃႇသၢင်ႈႁူင်းႁေႃ သၢင်ႉငိုၼ်း(100)ၼိုင်ႈပၢၵ်ႇသႅၼ် ဝႃႈၼႆ။
လိူဝ်ၼၼ်ႉသိုပ်ႇၵမ်ႉၸွႆႈပၢင်ပွႆးပီမႂ်ႇတႆး ပွၵ်ႈၵမ်း(25)ပီၵွၼ်းငိုၼ်းလႄႈယုၵ်ႉယွင်ႈၶူးမေႃသွၼ် တင်းတွၼ်ႈသူးလုၵ်ႈႁဵၼ်းထႅင်ႈငိုၼ်း(25)သႅၼ်ႈ ႁူမ်ႈတင်းပပ်ႉမၢႆတွင်းၵၢၼ်ပူၵ်းပွင် တွၼ်ႈလိၼ်ၶိုၼ်ႈယႂ်ႇ ဢၼ်ပႃႇတီႇမႂ်ႇသုင်ၸိုင်ႈတႆး၊တပ်ႉသိုၵ်းၸိုင်ႈတႆး(SSPP/SSA)ႁဵတ်းသၢင်ႈ တွၼ်ႈလိၼ်ၶိုၼ်ႈယႂ်ႇ တွပ်ႇၵုင်ႇမုၼ်ပေႃႈမႄႈၵူၼ်းမိူင်းၶိုၼ်း တႄႇပီ(1992-2008)ၸိူဝ်းၼႆႉၵႂႃႇ။
ပၢင်ပွႆးပီမႂ်ႇတႆးလႄႈပၢင်သွၼ်လိၵ်ႈလၢႆးတႆး တီႈထုင်ႉလိၼ်ပဵင်းၼႆႉ တႄႇမိူဝ်ႈပီ(1992-2017)ၼႆႉ ၶွပ်ႈတဵမ်(25)ပီ ပီၵွၼ်းငိုၼ်းယဝ်ႉ။ မိူဝ်ႈဢွၼ်တၢင်းၼႆႉ ၸိူဝ်ႉသၢႆတႆးၼႂ်းထုင်လိၼ်ပဵင်း ၸိူဝ်းပဵၼ်
ၵူၼ်းၼုမ်ႇ ၶႂ်ႈယိၼ်းၵမ်ႈပႃႈၼမ် ဢမ်ႇမေႃလၢတ်ႈၵႂၢမ်းတႆး၊ ဢမ်ႇႁူႉလိၵ်ႈတႆး။
ၸင်ႇမီးၶူးပူင်သွၼ်လူင် လုင်းၸၢႆးၾႃႉလႄႈ ၸဝ်ႈသင်ၶႃႇၶဝ်ၸဝ်ႈမိူၼ်ၼင်ႇ(1)ၸဝ်ႈၶူး ၸေႃးတိၵ (2)ၸဝ်ႈၶူး ဝိမရ (3)ၸဝ်ႈၶူး ဢတိတ်ယ (4)ၸဝ်ႈၶူး သီႇႁ(မိူင်းၼွင်) ၶဝ်ၸဝ်ႈၸိူဝ်းၼႆႉ မႃးဢွၼ်ႁူဝ်တႄႇပူၵ်းတိုၼ်ႇႁႂ်ႈပဵၼ်တႆး၊ ႁႂ်ႈမေႃႁၵ်ႉတႆး၊ တေႃႇထိုင်ၵိူတ်ႇဢွၵ်ႇမေႃသွၼ်လိၵ်ႈတႆးထုင်ႉလိၼ်ပဵင်း မႃးလႆႈတင်းၼမ်သေဢမ်ႇၵႃး ပီႈၼွင်ႉတႆးထုင်ႉလိၼ်ပဵင်းၵူႈၵေႃႉ ၸဵမ်လုၵ်ႈဢွၼ်ႇၵူၼ်း လူင် မေႃဢၢၼ်ႇ၊ မေႃတႅမ်ႈ၊ မေႃလၢတ်ႈၵႂၢမ်းတႆးမႃး လူၺ်ႈၵၢၼ်ၶတ်းၸ်ႂသႂ်ႇႁဵင်း ၵူၼ်းလူင်ၼႂ်းၵေႃလိၵ်ႈလၢႆးလႄႈၾိင်ႈငႄႈတႆးထုင်ႉလိၼ်ပဵင်း တိူင်းပႃႇၵိူဝ်တေႉတေႉၼႆ လႆႈႁူႉငိၼ်းၼင်ႇၼႆ။
ၶေႃႈမုၼ်း / သၢၼ်းတေး


text:
ႁွင်ႈၵၢၼ်ပူၵ်းပွင်ၼမ်ႉၵတ်ႉၼၢင်းယိင်း
- ၽိုၵ်းၽွၼ်ႉပၼ်ၼၢင်းယိင်း ႁႂ်ႈမီးၼမ်ႉၵတ်ႉၽူႈဢွၼ်ႁူဝ်၊ လွင်ႈၽဵင်ႇပဵင်းၼႂ်းၵႄႈယိင်းၸၢႆး လွၵ်းလၢႆးၶူၼ်ႉၶႂႃႉ ၵဵပ်းၶေႃႈမုၼ်း၊ လွင်ႈသုၼ်ႇလႆႈသုၼ်ႇပဵၼ်ၵူၼ်း၊ လွင်ႈၵိုတ်းယိုတ်းလွင်ႈ
- ႁဵတ်းႁၢႆႉၸႃႉၼိူဝ်ၼၢင်းယိင်း၊ လွင်ႈငမ်းယဵၼ်လႄႈ လွင်ႈၵၢၼ်မိူင်း
- ၽိုၵ်းၵၢၼ်ပၼ်ၼၢင်းယိင်း ၼင်ႇႁိုဝ်တေသိုပ်ႇၸွႆႈၵၢၼ် ၼႂ်းမုၵ်ႉၸုမ်းလႄႈ တူင်ႇဝူင်းၵူၼ်း
- ၵမ်ႉထႅမ် ၸတ်းႁဵတ်းပၢင်ဢုပ်ႇဢူဝ်းလႅၵ်ႈလၢႆႈတၢင်းႁူႉၼၢင်းယိင်း၊ ဝၼ်းၼၢင်းယိင်းလုမ်ႈၾႃႉ၊ ဝၼ်းငမ်းယဵၼ်လုမ်ႈၾႃႉလႄႈ ဝၼ်းၵိုတ်းယိုတ်းလွင်ႈႁဵတ်းႁၢႆႉၸႃႉၼိူဝ်ၼၢင်းယိင်း
- ႁူင်းႁဵၼ်း တႃႇပဵၼ်မႃးၽူႈဢွၼ်ႁူဝ်
- ပၢင်သွၼ်လိၵ်ႈတႆး
ႁွင်ႈၵၢၼ်ႁပ်ႉၽူႈၽိုၵ်းၵၢၼ်
ၼင်ႇႁိုဝ်တေၸၢင်ႈပူၵ်းပွင်ၼမ်ႉၵတ်ႉၼၢင်းယိင်းတႃႇၵမ်ႉႁႅင်း တွၼ်ႈတႃႇတေပၼ်ႇမူၼ်းၵၢၼ်ငၢၼ်းႁွင်ႈၵၢၼ်မုၵ်ႉၸုမ်း (SWAN) ၸွမ်းလႅၼ်လိၼ်တႆး-ထႆးလႄႈ ၼႂ်းမိူင်းတႆးတဵမ်ထူၼ်ႈလႆႈလီၼၼ်ႉ ၸုမ်းႁဝ်းၶႃႈလႆႈမီးႁွင်ႈၵၢၼ်ႁပ်ႉၽူႈၽိုၵ်းၵၢၼ်မႃးၽိုၵ်းၵၢၼ်တီႈ မုၵ်ႉၸုမ်းတႄႇၸဵမ်မိူဝ်ႈပီ 1999။ လႆႈႁပ်ႉၽူႈၽိုၵ်းၵၢၼ်ၵႂႃႇယဝ်ႉ 6 ၸုပ်ႈလႄႈဢၼ်လႆႈၽိုၵ်းၽွၼ်ႉၵၢၼ် ယဝ်ႉၵႂႃႇၼၼ်ႉ တင်းမူတ်းမီး 25 ၵေႃႉယဝ်ႉ။ ၼႂ်းၼၼ်ႉ 13ၵေႃႉၼႆႉၶိုၼ်းၶဝ်ႈႁၢပ်ႇၵၢၼ်ဝႆႉၼႂ်းႁွင်ႈၵၢၼ်မုၵ်ႉၸုမ်းသေ 6ၵေႃႉၸမ်ႉ ႁဵတ်းၵၢၼ်ၸွမ်းၸုမ်းၼႅင်ႈၵၢၼ်လႄႈ မၢင်ၸိူဝ်းသိုပ်ႇၶိုၼ်ႈႁဵၼ်းဝႆႉ။ ပူၼ်ႉမႃးဢမ်ႇႁိုင်ၼႂ်းပီ 2008 လိူၼ်ၵျူၼ်ႇၼႆႉၵူၺ်း ၽိုၵ်းၽွၼ်ႈၵၢၼ်ယဝ်ႉၵႂႃႇ 5ၵေႃႉသေ ၸိူဝ်းၽူႈၽိုၵ်းၵၢၼ်ၶဝ် ယၢမ်းလဵဝ် ၶိုၼ်းႁဵတ်းၵၢၼ် ၸွႆႈထႅမ်ဝႆႉ ၼႂ်းႁွင်ႈၵၢၼ် မုၵ်ႉၸုမ်း (SWAN)။
ပၢင်သွၼ်လႄႈပၢင်ဢုပ်ႇဢူဝ်းၽိုၵ်းၽွၼ်ႉ
ႁွင်ႈၵၢၼ်ပူၵ်းပွင်ၼမ်ႉၵတ်ႉၼၢင်းယိင်းလႆႈၶပ်ႉၶိုင်လွင်ႈတူင်ႉၼိုင်လၢႆၸိူဝ်ႉလၢႆပိူင် ၸွမ်းၼၢင်းယိင်းႁႅင်းၵၢၼ်ယၢၼ်မိူင်းလႄႈ ၵူၼ်းပၢႆႈၽေးၸွမ်းလႅၼ်လိၼ်တႆး-ထႆးၸိူင်ႉၼင်ႇၶိုင်ပွင်-
- ပၢင်ႁူပ်ႉထူပ်းလႅၵ်ႈလၢႆႈတၢင်းႁူႉၼၢင်းယိင်းသွင်လိူၼ်ၼိုင်ႈပွၵ်ႈ
- ပၢင်မၵ်းမၼ်ႈဝၼ်းယႂ်ႇလူင်ၶိုၵ်ႉလိုၵ်ႉမိူၼ်ၼင်ႇ ဝၼ်းၼၢင်းယိင်းလုမ်ႈၾႃႉ၊ ဝၼ်းငမ်းယဵၼ်လုမ်ႈၾႃႉ၊ ဝၼ်းၵိုတ်းယိုတ်းလွင်ႈႁဵတ်းႁၢႆႉၸႃႉ ၼိူဝ်ၼၢင်းယိင်းလုမ်ႈၾႃႉၸၵႂႃႇလႄႈ
- ပၢင်သွၼ်လိၵ်ႈတႆးၶၢဝ်းမႆႈ တႃႇၼၢင်းယိင်း


text:
ၼႂ်းပီ 2018 လိူၼ်ၵျႅၼ်ႊၼိဝ်ႊရီႊၸမ်သဵင်ႈၼႆႉ တေမီးပၢင်ၵုမ်လွင်ႈငမ်းယဵၼ်မိူင်းႁူမ်ႈတုမ် ဢၼ်ႁွင်ႉဝႃႈ ပၢင်ၵုမ်ႁူဝ်ပၢၵ်ႇပီ 21 ပၢင်လူင် ပွၵ်ႈထူၼ်ႈ 3 ႁဝ်းၶႃႈလႆႈႁူႉငိၼ်းၸွမ်းၵၼ်ဝႆႉ။ ၵူၺ်းၵႃႈပၢင်ၵုမ်လူင်ဢၼ်ၼႆႉ ဢိင်ၼိူဝ်ငဝ်းလၢႆးပဵၼ်မႃးၼႂ်းၶၢဝ်းတၢင်း 2-3 ဝၼ်းၼႆႉသေ ၸွင်ႇတေမီးလွင်ႈလႅၵ်ႈလၢႆႈၶၢႆႉလိူၼ်ႈၵႂႃႇႁိုဝ် ၼႆၵေႃႈႁဝ်းၶႃႈလီလႆႈငမ်းငဝ်းၵၼ်ဝႆႉ။ ၵွပ်ႈပိူဝ်ႈဝႃႈ ပၢင်ၵုမ်လူင်လွင်ႈငမ်းယဵၼ်မိူင်းႁူမ်ႈတုမ် ဢၼ်ဝႃႈၼႆႉ မၼ်းပဵၼ်လူင်ပွင်ၸိုင်ႈ ဢိၵ်ႇလူၺ်ႈပႃးတင်းတပ်ႉမတေႃႇ တူၵ်းလူင်းၵၼ်တင်းၸုမ်းၸၢဝ်းၶိူဝ်းမႅၵ်ႇၵွင်ႈၶဝ် သေယဝ်ႉ ပိူဝ်ႈတႃႇၵေႃႇသၢင်ႈလွင်ႈငမ်းယဵၼ်ၼႆသေ ၸင်ႇလႆႈၸတ်းႁဵတ်းပၢင်ၵုမ်ဢၼ်ၼႆႉမႃး။
ၸွမ်းၼင်ႇၶၵ်ႉၵၢၼ်လွင်ႈငမ်းယဵၼ်သေယဝ်ႉ ယူႇတီႈၶွင်ႇသီႇဢဝ်ၶိုၼ်းၸိုင်ႈတႆး ဢိၵ်ႇလူၺ်ႈတင်းပီႈၼွင်ႉ ယၢင်းၽိူၵ်ႇ လၢႆလၢႆၸုမ်းႁူမ်ႈၵၼ်တေမီး 8 ၸုမ်းၸိူဝ်းၼႆႉ လႆႈလူင်းလၢႆးမိုဝ်းၵိုတ်းတိုၵ်းၵၼ်မႃး တင်းလူင်ပွင်ၸိုင်ႈယဝ်ႉ၊ လူၺ်ႈလၢႆးတၢင်းဢၼ်ၵိုတ်းတိုၵ်းၵၼ်ဝႆႉၼၼ်ႉသေလႄႈ ယူႇတီႈၶွင်ႇသီႇဢဝ်ၶိုၼ်း ၸိုင်ႈတႆး မႃးၶိုင်ႁဵတ်းပၢင်ပိူဝ်ႈတႃႇလူင်းထူပ်းပေႃႈမႄႈၵူၼ်းမိူင်း ႁႂ်ႈပေႃးလႆႈသဵင်ၵၢင်ၸႂ်ၵူၼ်းမိူင်း ၵဵဝ်ႇလူၺ်ႈၵၢၼ်မိူင်း ၵၢၼ်လွင်ႈၵူၼ်းၸဵမ်ၵႂႃႇမီး 5 ႁူဝ်ၶေႃႈၼၼ်ႉ ၼႆသေတႃႉၵေႃႈ ဢမ်ႇမီးလွင်ႈသၢင်ႇထုၵ်ႇ ပဵင်းပေႃးၵၢင်ၸႂ်မႃး၊ လႆႈႁၼ်လၢႆလၢႆၸႄႈဝဵင်း မိူၼ်ၸိူင်ႉတူၼ်ႈတီး၊ ၵျွၵ်ႉမႄး၊ ပႃးတင်းပၢင်လူင် ဝဵင်းလိူဝ်ႇၸိူဝ်းၼႆႉ ဢမ်ႇလႆႈႁူပ်ႉပေႃႈမႄႈၵူၼ်းမိူင်းသေယဝ်ႉ မၢင်တီႈၵေႃႈတပ်ႉမတေႃႇသိုၵ်းမၢၼ်ႈၶဝ် ႁၢမ်ႈတပ်ႉႁၢဝ်ႈႁၢဝ်ႈႁႅင်းႁႅင်း တင်းၶိူင်ႈၵွင်ႈလၢၵ်ႈၼၢၵ်ႈသေယဝ်ႉ လႆႈမႃးႁၢမ်ႈမႃးသီး လႆႈပဵၼ်သူပ်းပဵၼ်ၵႂၢမ်းၵၼ်ၸိူဝ်းၼၼ်ႉ ႁဵတ်းႁႂ်ႈတိူဝ်ႉသၢင်ႈ ၵိုတ်းယိုတ်း တုမ်ႉယွၼ်ႈထိုင်လွင်ႈ ၶၵ်ႉၵၢၼ်ငမ်းယဵၼ်ၼႆ ယူႇတီႈၶွင်ႇသီႇဢဝ်ၶိုၼ်းၸိုင်ႈတႆး ဢွၵ်ႇလိၵ်ႈပိုၼ်ၽၢဝ်ႇဝႆႉမိူဝ်ႈဝၼ်းတီႈ 8 ပူၼ်ႉမႃးၼႆႉ ႁဝ်းၶႃႈလႆႈႁၼ်။
ဢိင်ၼိူဝ်ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး ပိုၼ်ၽၢဝ်ႇဝႆႉၼၼ်ႉသေယဝ်ႉ ႁဝ်းၶႃႈလႆႈႁူႉၸွမ်းဝႃႈ တပ်ႉသိုၵ်းမၢၼ်ႈၼႆႉ ဢမ်ႇမီးၵၢင်ၸႂ်ပိူဝ်ႈတႃႇတေၸွႆႈထႅမ် ၵၢၼ်သၢင်ႈလွင်ႈငမ်းယဵၼ်ၵူၺ်းဢမ်ႇၵႃး မိူၼ်တင်းႁႄႉႁၢမ်ႈပိူဝ်ႈတႃႇတေဢမ်ႇၸၢင်ႈပဵၼ်မႃး ပၢင်ၵုမ်ငမ်းယဵၼ်ၼႆႉၵေႃႈမီးမီးၼႆ ႁဝ်းၶႃႈထတ်းႁၼ်ဝႆႉၸိူင်ႉၼၼ်။
လွင်ႈဢၼ်လူင်းထူပ်းပေႃႈမႄႈၵူၼ်းမိူင်း ဢၼ်ဝႃႈၼႆႉ မၼ်းပဵၼ်ၵဵဝ်ႇလူၺ်ႈသုၼ်ႇလႆႈသုၼ်ႇပဵၼ်ၵူၼ်း ဢၼ်ဝႃႈၾိင်ႈယဵၼ်ႇငႄႈလၢႆးၵၢၼ်မိူင်းမႂ်ႇမႂ်ႇ၊ ၵူၼ်းမိူင်းၵူႈၵေႃႉႁႂ်ႈလႆႈႁူမ်ႈၶဝ်ႈပႃးၸွမ်းၼႂ်းၵၢၼ်မိူင်း ဢၼ်ဝႃႈၼၼ်ႉသေယဝ်ႉ ၸင်ႇၸတ်းႁဵတ်း။ ဢိင်ၼိူဝ်လၢႆးၵၢၼ်ဢၼ်ၼႆႉသေယဝ်ႉ ယူႇတီႈၸုမ်း လူင်းလၢႆးမိုဝ်းၵိုတ်းတိုၵ်းဝႆႉ ၸိူင်ႉၼင်ႇၶွင်ႇသီႇဢဝ်ၶိုၼ်းၸိုင်ႈတႆး ႁဵတ်းသၢင်ႈမႃးၼၼ်ႉ မၼ်းထုၵ်ႇမႅၼ်ႈ လၢႆးတၢင်းလီလႄႈ ယူႇတီႈ CNF ၸုမ်းၶျၢင်းၼၼ်ႉလႄႈသင်၊ ယူႇတီႈ KNU, KNLA, DKBA ၸုမ်းယၢင်းၽိူၵ်ႇၸိူဝ်းၼၼ်ႉလႄႈသင်၊ မီးၵၢင်ၸႂ်မႃးပိူဝ်ႈတႃႇလူင်းထူပ်း ပေႃႈမႄႈၵူၼ်းမိူင်းၽႂ်မၼ်း ၸိူင်ႉၼင်ႇၶွင်ႇသီႇဢဝ်ၶိုၼ်းၸိုင်ႈတႆးႁဵတ်းၼၼ်ႉ။
ၵူၺ်းၵႃႈ ၽိူဝ်ႇဝႃႈတေလူင်းထူပ်းႁဵတ်းတႄႉမႃး ယူႇတီႈ CNF လူင်းထူပ်းၼၼ်ႉ တီႈၸႄႈဝဵင်း ၵၢၼ်ႇပႅတ်ႉလႅတ်ႉ လႆႈထုၵ်ႇတင်းသိုၵ်းမၢၼ်ႈၶဝ်ႁၢမ်ႈႁႄႉ။ မိူၼ်ၸိူင်ႉ KNU မီးၵၢင်ၸႂ် ပိူဝ်ႈတႃႇတေလူင်းထူပ်း ပေႃႈမႄႈၵူၼ်းမိူင်း ၼႆသေတႃႉၵေႃႈ ၽိူဝ်ႇမီးပၢင်ၵုမ် UPDJC မိူဝ်ႈဝၼ်းတီႈ 9 ပူၼ်ႉမႃးၼၼ်ႉ လႆႈငိၼ်းဢၼ်ၶဝ်ႈပႃးၼႂ်း ၸုမ်းၽူႈၼမ်းၼႂ်း UPDJC ၼၼ်ႉ လၢတ်ႈတူၵ်ႇထိုင်မႃးဝႃႈ ပိူဝ်ႈတႃႇတေလူင်းထူပ်း ပေႃႈမႄႈၵူၼ်းမိူင်းၽႂ်မၼ်းၼၼ်ႉ ဢမ်ႇတၢပ်ႈလူဝ်ႇလႆႈႁဵတ်းယဝ်ႉ ၼႆၵေႃႈဢွၵ်ႇသဵင်မႃး။
ၵွပ်ႈပိူဝ်ႈၸိူင်ႉၼႆလႄႈ ထိုင်မႃးဝၼ်းတီႈ 11-12 ဢၼ်ပဵၼ်ၸုမ်းဢွၼ်ႁူဝ် ၶၵ်ႉၵၢၼ်လွင်ႈငမ်းယဵၼ် ၶွင်ၸုမ်းၸၢဝ်းၶိူဝ်း 8 ၸုမ်း ဢၼ်လူင်းလၢႆးမိုဝ်း NCA ဝႆႉၼၼ်ႉ ၸင်ႇဝႃႈတေႁွင်ႉပၢင်ၵုမ်ၵၼ်သေယဝ်ႉ ဢုပ်ႇဢူဝ်းထတ်းသၢင်တူၺ်း ၵဵဝ်ႇလူၺ်ႈလွင်ႈၶၵ်ႉၵၢၼ်ငမ်းယဵၼ်ၼႆႉ ယူႇတီႈတပ်ႉမတေႃႇသိုၵ်းမၢၼ်ႈလႄႈ တင်းလူင်ပွင်ၸိုင်ႈ ဢၼ်ဢုပ်ႉၽွင်းငမ်းမိူင်းယူႇယၢမ်းမိူဝ်ႈလဵဝ် မီးၵၢင်ၸႂ်ၸိူင်ႉၼင်ႇႁိုဝ်တႄႉတႄႉၼႆ ၶဝ်ၸဝ်ႈတေမႃးၼပ်ႉသၢင်ႈထတ်းသၢင်ၶိုၼ်းၼႆ ႁဝ်းၶႃႈလႆႈႁူႉၸွမ်းၸိူင်ႉၼၼ်။
ၵွၼ်ႇပႆႇပဵၼ်မႃးၸိူင်ႉၼင်ႇၼႆၼႆႉ ယူႇတီႈၸုမ်း KNU ဢိၵ်ႇလူၺ်ႈတင်းၸိူဝ်းပဵၼ်လုၵ်ႈတပ်ႉမၼ်း ၸိူဝ်းဢၼ်ယိပ်းၵမ်ၾၢႆႇတပ်ႉသိုၵ်းၶဝ် ဢၼ်ႁွင်ႉဝႃႈ KNLA ၼၼ်ႉသမ်ႉမီးပၢင်ၵုမ်ၶိုၵ်ႉၶၵ်ႉသေ ထတ်းသၢင်ၵဵဝ်ႇလူၺ်ႈလၢႆးတၢင်း NCA ဢၼ်ႁဵတ်းယူႇမိူဝ်ႈလဵဝ်ၼႆႉ။ ၵဵဝ်ႇလူၺ်ႈ NCA ၼႆႉမႃး တပ်ႉမတေႃႇမီးၵၢင်ၸႂ်ၸိူင်ႉၼင်ႇႁိုဝ်ၼႆ ယူႇတီႈၸိူဝ်းပဵၼ်ၽူႈၵွၼ်းတပ်ႉ TNLA ၶဝ်ၼၼ်ႉ ႁၼ်ထိုင်ဝႃႈတႄႉ တပ်ႉမတေႃႇၼႆႉ ပေႃးၵဵဝ်ႇလူၺ်ႈၸုမ်းၸၢဝ်းၶိူဝ်းယိပ်းၵွင်ႈၵၢင်ႇမႃး ၶဝ်ၵူၺ်းမၢႆထိုင်ဝႃႈ တၵ်းတေလႆႈဝၢင်းပႅတ်ႈၶိူင်ႈလၢၵ်ႈၼၢၵ်ႈၽႂ်မၼ်းသေယဝ်ႉ ၶွတ်ႇတင်ႈပႃႇတီႇပၢႆးမိူင်းသေ ၶဝ်ႈပၢင်လိူၵ်ႈတင်ႈ။ ပေႃးဢမ်ႇၼၼ် ႁႂ်ႈလႆႈပူတ်းၶိူင်ႈလၢၵ်ႈၼၢၵ်ႈၽႂ်မၼ်းသေယဝ်ႉ သိုပ်ႇယူႇသဝ်းၵိၼ်သၢင်ႈၵႂႃႇ မိူၼ်ၸိူင်ႉၼင်ႇၵူၼ်းထမ်းမၻႃး ၵူၼ်းၼႂ်းဝၢၼ်ႈၼႂ်းသူၼ်လၢႆလၢႆၵူၺ်းၼႆ ယူႇတီႈတပ်ႉမတေႃႇၵူၺ်းမီး လွင်ႈယိူင်းဢၢၼ်းႁဵတ်းႁႂ်ႈပဵၼ်မႃးၸိူင်ႉၼင်ႇၼႆလႄႈ ဢမ်ႇမႃးငၢမ်ႇမႅၼ်ႈၸွမ်းလၢႆးၵၢၼ် NCA ဢၼ်ၵူႈၸုမ်းၸၢဝ်းၶိူဝ်းမုင်ႈမွင်းဝႆႉၼၼ်ႉ လႆႈႁၼ်ၶဝ်ၸဝ်ႈထတ်းႁၼ်ဝႆႉၸိူင်ႉၼႆ။
ဢိင်ၼိူဝ်ၶေႃႈထတ်းႁၼ်ဢၼ်ၼႆႉသေယဝ်ႉ ၸင်ႇမီးမႃးၶေႃႈတူၵ်းလူင်းဢၼ်ဝႃႈ ပၢင်ၵုမ်လွင်ႈငမ်းယဵၼ်မိူင်းႁူမ်ႈတုမ် ဢၼ်တေၸတ်းၵႂႃႇၵမ်းထူၼ်ႈသၢမ် ၼႂ်းလိူၼ်ၵျႅၼ်ႊၼိဝ်ႊရီႊၼႆႉ တၵ်းတေလႆႈလိူၼ်ႈၶၢႆႉဝၼ်းမၼ်း ယူႇတီႈ KNLA တႄႉတႅပ်းတတ်းဝႆႉၸိူင်ႉၼင်ႇၼၼ်။
ပေႃးမႃးတူၺ်းၸွမ်းယၢမ်းၸိူင်ႉၼင်ႇၼႆ ဢၼ်လူင်းလၢႆးမိုဝ်းၵိုတ်းတိုၵ်းၸွမ်း NCA ၼႆႉ တေမီးယူႇၸုမ်းယၢင်းၽိူၵ်ႇ 4 ၸုမ်းလႄႈ ဢိၵ်ႇတင်း CNF ၊ ALP ရၶႅင်ႇလႄႈ RCSS လွႆတႆးလႅင်း ဢိၵ်ႇတင်းၸုမ်းလုၵ်ႈႁဵၼ်း ABSDF လႄႈ ၸုမ်းပဢူဝ်း PNLO မီးယူႇ 8 ၸုမ်း။
ၼႂ်းၼင်ႇၼၼ် KNU ယၢင်းၽိူၵ်ႇၸိူဝ်းၼႆႉတင်းမူတ်းတင်းသဵင်ႈလႄႈ ဢိၵ်ႇတင်း CNF, ALP, RCSS ၼႆႉ တိုၼ်းဝႃႈပႆႇတူဝ်ႈတၼ်း ပိူဝ်ႈတႃႇတေၶဝ်ႈပၢင်ၵုမ်၊ ၵူၺ်းတေၵိုတ်းဝႆႉ ABSDF ၸုမ်းလုၵ်ႈႁဵၼ်းလႄႈ ၸုမ်းပဢူဝ်းၼၼ်ႉ လၢႆလၢႆၵူၺ်းလႄႈ တေဢဝ်သွင်ၸုမ်းၼႆႉၵူၺ်း ဢိၵ်ႇလူၺ်ႈတင်းၸုမ်းလူင်ပွင်ၸိုင်ႈသေ တေသိုပ်ႇႁဵတ်းပၢင်ၵုမ်လွင်ႈငမ်းယဵၼ်ၵႂႃႇၼၼ်ႉ ၸွင်ႇတေပဵၼ်ၵၢၼ်လႆႈယူႇၶႃႈႁိုဝ် ၼႆႉၵေႃႈပဵၼ်ၶေႃႈထၢမ်ဝႆႉဢၼ်ၼိုင်ႈ။
ၼႂ်းၼင်ႇၼၼ် ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး ဢၼ်လုၵ်ႉတီႈပၢင်ၵုမ် JICM သေတႅပ်းတတ်းဝႃႈ ႁႂ်ႈ RCSS ဢွၼ်ႁူဝ်ၸုမ်းၸၢဝ်းတႆးတင်းသဵင်ႈသေ ၵႂႃႇၸတ်းႁဵတ်းတီႈမိူင်းလၢင်းၶိူဝ်းၼၼ်ႉ သမ်ႉဢမ်ႇပဵၼ်မႃးယဝ်ႉၼႆႉဢၼ်ၼိုင်ႈ။
ထႅင်ႈလွင်ႈၼိုင်ႈတၢင်းၼိုင်ႈၵေႃႈ ယူႇတီႈ KNPP ၸုမ်းယၢင်းလႅင် လႆႈပိုၼ်ၽၢဝ်ႇၵႂႃႇဝႃႈ ၶဝ်တိုၼ်းပႆႇၸၢင်ႈ လူင်းလၢႆးမိုဝ်းၸွမ်း NCA ၼႆၼၼ်ႉၵေႃႈမီးမႃးလႄႈ ပေႃးမႃးႁုပ်ႈသေထတ်းတူၺ်းတႄႉ ပၢင်ၵုမ်လွင်ႈငမ်းယဵၼ်မိူင်းႁူမ်ႈတုမ် ဢၼ်တေၸတ်းႁဵတ်းၵႂႃႇၵမ်းတီႈ 3 ၼႂ်းလိူၼ်ၵျႅၼ်ႊၼိဝ်ႊရီႊ ဝူင်ႈလိုၼ်းသုတ်းဢၼ်ဝႃႈၼၼ်ႉ တိုၼ်းတေပႆႇၸၢင်ႈပဵၼ်မႃး။ သင်ၸိူဝ်ႉဝႃႈ ယူႇတီႈလူင်ပွင်ၸိုင်ႈ ဢိၵ်ႇတင်း ယူႇတီႈၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းၸူႉၵျီႇ ႁူဝ်တိုဝ်သေယဝ်ႉ တေဢွၼ်ဢဝ် ABSDF ဢိၵ်ႇတင်းၸုမ်းပဢူဝ်း PNLO သွင်ၸုမ်းလၢႆလၢႆၵူၺ်းသေ ႁဵတ်းသၢင်ႈၵႂႃႇၼႆတႄႉ ပဵၼ်ၸိုင် တေၸၢင်ႈပဵၼ်ယူႇ၊ ၵူၺ်းၵႃႈတေဢမ်ႇမီးၼမ်ႉၼၵ်းသင်မႃးထႅင်ႈ။ လိူဝ်သေဝႃႈ သဵင်ႈငိုၼ်းသဵင်ႈၶၢဝ်းယၢမ်းသေ သရေႇၵၢၼ်မိူင်းလူႉၼၼ်ႉ တေဢမ်ႇမီးၼမ်ႉတွၼ်းၽွၼ်းလီသင် ႁဝ်းၶႃႈထတ်းႁၼ်ၼင်ႇၼႆ။
ၵွပ်ႈပိူဝ်ႈၸိူင်ႉၼႆ တႄႇဢဝ်မိုဝ်ႉၼႆႉယၢမ်းၼႆႉၵႂႃႇ ယူႇတီႈလူင်ပွင်ၸိုင်ႈလႄႈသင်၊ ယူႇတီႈတပ်ႉမတေႃႇ သိုၵ်းမၢၼ်ႈလႄႈသင်၊ ၼမ်ႉၸႂ်လႄႈ လၢႆးၵၢၼ် ဢၼ်ဝႆႉၼိူဝ် NCA လိၵ်ႈႁူမ်ႈမၢႆၵိုတ်းတိုၵ်းတူဝ်ႈမိူင်းၼၼ်ႉ ပေႃးတင်းဝႃႈဢမ်ႇပိၼ်ႇပႅင်လႅၵ်ႈလၢႆႈသင်သေ တေၵႂႃႇၸွမ်းလၢႆးၵဝ်ႇၵဝ်ႇၵူၺ်းတႄႉၸိုင် လွင်ႈငမ်းယဵၼ်ဢၼ်သၢင်ႈမီးမႃးၶၢဝ်းတၢင်း 4-5 ပီၼၼ်ႉ ယူဝ်မၼ်းလူဝ်ႉလူင်းတူၵ်းတႂ်ႈၵႂႃႇႁိုဝ်ၼႆ ႁဝ်းၶႃႈယိၼ်းမႆႈၸႂ်ၸွမ်းသေ ႁႂ်ႈလႆႈယွၼ်းထတ်းသၢင်ၶွတ်ႇယွတ်ႈပၢႆၵႂၢမ်းၼင်ႇၼႆ။
ႁိုၼ်း ၵႃယၢင်း
11/01/2018


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
ၵူၼ်းမိူင်းၼွင် သၢမ်ၵေႃႉပေႃႈမႄႈလုၵ်ႈ ထုၵ်ႇၵူၼ်းႁၢႆႉ ယိုဝ်းၸွမ်းတၢင်း တိူဝ်ႉၺႃးၵေႃႉပဵၼ်လုၵ်ႈ သဵင်ႈသၢၵ်ႈၵႂႃႇ
- Details
- Created on 11 January 2018
- Written by တႆးလွတ်ႈလႅဝ်း
ၵူၼ်းမိူင်းၼွင် ၸၢဝ်းမၢၼ်ႈ သၢမ်ၵေႃႉပေႃႈမႄႈလုၵ်ႈ လုၵ်ႉဝၢၼ်ႈၸိင်း ဢိူင်ႇဝၢၼ်ႈၸိင်း ၸႄႈဝဵင်းမိူင်းၼွင် ၶီႇၵႃးဢွၵ်ႇဝၢၼ်ႈၵႂႃႇတၢင်း ၸႄႈဝဵင်းၶူဝ်လမ်သေ လႆႈထုၵ်ႇၵူၼ်းႁၢႆႉသၢမ်ၵေႃႉ ဢဝ်ၵွင်ႈယိုဝ်းသႂ်ႇၽၢႆႇၼႃႈၵႃးလႄႈ မၢၵ်ႇၵွင်ႈတိူဝ်ႉၺႃး ၵေႃႉပဵၼ်လုၵ်ႈသေ လႆႈသဵင်ႈသၢၵ်ႈၵႂႃႇၵမ်းလဵဝ် ဝႃႈၼႆ။
ၼႂ်းဝၼ်းထီႉ 08 January 2018 ၼၼ်ႉ ဢူးသီႇႁႃႉ၊ တေႃႇၼိၼ်းၼိၼ်းၶၢႆႇ လႄႈ ၵေႃႉပဵၼ်လုၵ်ႈၸၢႆး ၸိုဝ်ႈႁွင်ႉ ၵူဝ်ႇယႄးထႅတ်ႉဢွင်ႇ ၶဝ်သၢမ်ၵေႃႉပေႃႈမႄႈလုၵ်ႉ လုၵ်ႉတီႈဝၢၼ်ႈၸိင်း ၶီႇၵႃးဢွၵ်ႇဝၢၼ်ႈၵႂႃႇတၢင်း ၸႄႈဝဵင်းၶူဝ်လမ်၊ ယၢမ်းၵၢင်ဝၼ်းမွၵ်ႈ 11:00-မူင်း မိူဝ်ႈထိုင်ၼႂ်းၵႄႈၵၢင် ဝၢၼ်ႈၸိင်း-ၶူဝ်လမ် ၼၼ်ႉ လႆႈထုၵ်ႇၵူၼ်းႁၢႆႉဢမ်ႇႁူႉၵေႃႉ သၢမ်ၵေႃႉ ယူႇတၢင်းၼႃႈၵႃးသေ ဢဝ်ၵွင်ႈယိုဝ်းသႂ်ႇဢွၼ်တၢင်းယဝ်ႉ ႁႄႉၵႃးၵိုတ်း ဝႃႈၼႆ။
ၵၢမ်ႇႁၢႆႉသေ မၢၵ်ႇၵွင်ႈတိူဝ်ႉၺႃး ၵူဝ်ႇယႄးထႅတ်ႉဢွင်ႇ ၵေႃႉပဵၼ်လုၵ်ႈၸၢႆး လႆႈသဵင်ႈသၢၵ်ႈၵႂႃႇၵမ်းသိုဝ်ႈ လႄႈ လႆႈဢဝ်သူင်ႇၵူတ်ႇထတ်း တီႈႁူင်းယႃ ဝဵင်းၶူဝ်လမ်၊ ၵူၺ်းၵႃႈ ပေႃႈမႄႈမၼ်းၸၢႆး ဢူးသီႇႁႃႉ လႄႈ တေႃႇၼိၼ်းၼိၼ်းၶၢႆႇ တႄႉ ဝၢႆးၵူၼ်းႁၢႆႉယိုဝ်းယဝ်ႉ ယွၼ်ႉမီးၵူၼ်းၶီႇလူတ်ႉၶိူင်ႈ သွင်လမ်း ထိုင်မႃးၽၢႆႇလင်ၵႃးလႄႈ ပဵၼ်ဢၼ်ၵၢမ်ႇလီသေ လႆႈလွတ်ႈၽေးၵႂႃႇလီငၢမ်း ၼႆယဝ်ႉ။
ၼိူဝ်သဵၼ်ႈတၢင်းၵႄႈၵၢင် ဝၢၼ်ႈၸိင်း လႄႈ ၶူဝ်လမ် ၼႆႉ ၵူၼ်းမိူင်းၼႂ်းပိုၼ်တီႈ ဢွၼ်ၵၼ်လၢတ်ႈဝႃႈ ႁိုင်ႁိုင်ၼၢၼ်းၼၢၼ်း ၵႆႉၵႆႉမီးၽူႈႁၢႆႉၵူၼ်းၸူၼ် ယူႇတႃႇသေႇ ၵူၼ်းမိူင်းလၢႆလၢႆၵေႃႉၵေႃႈ ယၢမ်ႈၺႃးမႃးယဝ်ႉလႄႈ ၼႂ်းပိုၼ်တီႈၼၼ်ႉတႄႉ ၵမ်ႈၼမ်မီး ပျီႇတုၸိတ်ႉ လႃးႁူႇ တူင်ႉၼိုင်ဝႆႉ ၼႆယူႇယဝ်ႉ။
တႆးလွတ်ႈလႅဝ်း


text:
ၶၢဝ်ႇၵၢၼ်မိူင်း
ပၢင်ၵုမ်ၶိုၵ်ႉၶၢၵ်ႉ PPST ယဝ်ႉတူဝ်ႈ ႁူမ်ႈၵၼ်ဢွၵ်ႇၶေႃႈပိုၼ်ၽၢဝ်ႇ 4-ၶေႃႈ
- Details
- Created on 13 January 2018
- Written by တႆးလွတ်ႈလႅဝ်း
ပၢင်ၵုမ်ၶိုၵ်ႉၶၢၵ်ႉ ၸုမ်းဢွၼ်ႁူဝ်ၼႃႈၵၢၼ် (PPST) ဢၼ်ၸတ်းႁဵတ်း တီႈဝဵင်းၵဵင်းမႆႇ ၸိုင်ႈထႆး ၼႂ်းဝၼ်းထီႉ 11-12 January 2017 တင်းႁိုင် 2-ဝၼ်းၼၼ်ႉ ပဵၼ်ဢၼ်ယဝ်ႉတူဝ်ႈလီငၢမ်းသေ ႁူမ်ႈၵၼ်ဢွၵ်ႇၶေႃႈပိုၼ်ၽၢဝ်ႇ ၵဵဝ်ႇၶေႃႈၸုၵ်းမၼ်ႈ ၶၵ်ႉၵၢၼ်လွင်ႈငမ်းယဵၼ် ၸိုင်ႈမိူင်း ၵႂႃႇ 4-ၶေႃႈယူႇယဝ်ႉ။
ၼႂ်းၼၼ်ႉ- ပေႃးပွင်သၢင်ႈ ၽေႃႇၼမ်ႉၽေႃႇတူဝ် ၶၵ်ႉၵၢၼ် ဢုပ်ႇဢူဝ်းၵၢၼ်မိူင်း ၵူႈၸၼ်ႉၸၼ်ႉယဝ်ႉၵွၼ်ႇ ၸင်ႇတေသိုပ်ႇၸတ်းႁဵတ်း ပၢင်ၵုမ်လူင် လွင်ႈငမ်းယဵၼ် မိူင်းႁူမ်ႈတုမ် ဢၼ်ပဵၼ် ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-3။
ၸွမ်းၼင်ႇၶၵ်ႉၵၢၼ် ၽေႃႇၼမ်ႉၽေႃႇတူဝ် NCA မီးၼၼ်ႉ ၵဵဝ်ႇပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ လႄႈ ပၢင်ႁူပ်ႉထူပ်းဢုပ်ႇဢူဝ်း ၵူၼ်းမိူင်း ဢၼ်တေလႆႈႁဵတ်းသၢင်ႈၼၼ်ႉ သမ်ႉၺႃးလွင်ႈဢမ်ႇသူၼ်ၸႂ်သေ လႆႈမီးလွင်ႈ ထုၵ်ႇၶတ်းၶႂၢင်ႁႄႉႁၢမ်ႈဝႆႉလႄႈ လွင်ႈၼႆႉ တေဢုပ်ႇဢူဝ်းငူပ်ႉငီႉ သွၵ်ႈႁႃၶေႃႈတွပ်ႇမၼ်း ၵႂႃႇၸွမ်း ၽူႈမီးပုၼ်ႈၽွၼ်း ၸိုင်ႈမိူင်း ၼႆယူႇယဝ်ႉ။
ပိူဝ်ႈတႃႇပွင်သၢင်ႈၸတ်းပဵၼ် ပၢင်ၵုမ်လူင် လွင်ႈငမ်းယဵၼ် မိူင်းႁူမ်ႈတုမ် ဢၼ်ပဵၼ် ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-3 ႁႂ်ႈၸဵဝ်းၶွတ်ႇယွတ်ႈထိုင်တီႈ လႆႈၼၼ်ႉ ယူႇတီႈၽၢႆႇၵၢၼ်ဢုပ်ႇဢူဝ်းသေ တေႁူပ်ႉထူပ်းဢုပ်ႇဢူဝ်းၵၼ် ၼင်ႇႁိုဝ်တေ ၽေႃႇၼမ်ႉၽေႃႇတူဝ်လႆႈ ၵဵဝ်ႇလွင်ႈၶၵ်ႉၵၢၼ် ၸိူဝ်းတိုၵ်ႉၵိုတ်း ဢၼ်တေလႆႈႁဵတ်းသၢင်ႈ ၵႂႃႇထႅင်ႈၸိူဝ်းၼၼ်ႉ ႁႂ်ႈၶၼ်ဝႆး ၼႆယဝ်ႉ။
ပိူဝ်ႈတႃႇတေၽေႃႇၼမ်ႉၽေႃႇတူဝ် လိၵ်ႈႁူမ်ႈမၢႆ NCA ၼၼ်ႉ ငဝ်းလၢႆးယၢမ်းလဵဝ်ၼႆႉ ပဵၼ်ဢၼ်ယၢပ်ႇၽိုတ်ႇဝႆႉလႄႈ ၼင်ႇႁိုဝ်ၶေႃႈယိူင်းဢၢၼ်း လိၵ်ႈႁူမ်ႈမၢႆ NCA တေၸၢင်ႈၶွတ်ႇယွတ်ႈထိုင်တီႈၼၼ်ႉသမ်ႉ တေသိုပ်ႇ ဢုပ်ႇဢူဝ်းငူပ်ႉငီႉၵၼ်ၵႂႃႇ ၵဵဝ်ႇငဝ်ႈႁၢင်ႈ လွင်ႈပွင်ႇၸႂ်တၢင်းႁၼ်ထိုင် ဢၼ်ပႅၵ်ႇပိူင်ႈဢမ်ႇမိူၼ်ၵၼ် ၸိူဝ်းၼၼ်ႉၵႂႃႇၼႆ ယူႇတီႈပၢင်ၵုမ်ၶိုၵ်ႉၶၢၵ်ႉ PPST သေ လႆႈပိုၼ်ၽၢဝ်ႇတိုၵ်းသူၼ်းၵႂႃႇ 4-ၶေႃႈ မိူဝ်ႈဝႃးဝၼ်းထီႉ-12 ၼင်ႇၼႆယူႇယဝ်ႉ။
ပၢင်ၵုမ်ၶိုၵ်ႉၶၢၵ်ႉ ၸုမ်းဢွၼ်ႁူဝ်ၼႃႈၵၢၼ် (PPST) ဢၼ်ၸတ်း ႁဵတ်းႁိုင်သွင်ဝၼ်းၼႆႉ ႁူဝ်ပဝ်ႈလူင် ႁူမ်ႈတုမ်ၸိူဝ်ႉၸၢတ်ႈယၢင်း (KNU) ၸွမ်သိုၵ်းလူင် ၸေႃးမူႇတူးၸေးၽူဝ်း လႄႈ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၸွမ်သိုၵ်းလူင် ယွတ်ႈသိုၵ်း ပဵၼ်ၽူႈၼင်ႈၸိုင်ႈ ဢွၼ်ႁူဝ်ၼမ်းၼႃႈ ၽူႈၼမ်း လႄႈတူဝ်တႅၼ်း ၼႂ်းၸုမ်းယိပ်းၵွင်ႈၵၢင်ႇၸၢဝ်းၶိူဝ်း 7-ၸုမ်း (ဢမ်ႇပႃး PNLO) လူင်းလၢႆးမိုဝ်း လိၵ်ႈႁူမ်ႈမၢႆ NCA ႁူမ်ႈမီးၶိုၼ်ႈႁွတ်ႈ တင်းမူတ်းမွၵ်ႈ 30-ၵေႃႉသေ လႆႈဢုပ်ႇဢူဝ်းထတ်းသၢင် ၵဵဝ်ႇပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ ၵူႈၸၼ်ႉၸၼ်ႉ လႄႈ လွင်ႈႁူပ်ႉထူပ်း ပေႃႈမႄႈၵူၼ်းမိူင်း၊ လွင်ႈၵၢၼ်ႁၢင်ႈႁႅၼ်း တႃႇပွင်ပဵၼ် ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ၊ လွင်ႈၼႃႈၵၢၼ် ဢၼ်လႆႈႁဵတ်းသၢင်ႈမႃးလႄႈ လွင်ႈတေတမ်းဝၢင်းၼႃႈၵၢၼ်မႂ်ႇ တၢင်းၼႃႈၸိူဝ်းၼႆ ၼႆယဝ်ႉ။
တႆးလွတ်ႈလႅဝ်း


text:
ယွၼ်ႉႁွႆးမၢတ်ႇၸဵပ်း ဢၼ်လႆႈထုၵ်ႇပေႃႉထုပ်ႉ မိူဝ်ႈဢွၵ်ႇထူဝ်ႇပႃႇ 28 ဝၼ်းၼၼ်ႉသေ ၸဝ်ႈႁႆႊၸဝ်ႈၼႃးၵေႃႉ႞ ဢၼ်ယူႇတီႈဝၢၼ်ႈ ပႃႇႁႆး ဝဵင်းၼွင်ၶဵဝ် ၵေႃႉ႞ တၢႆၵႂႃႇတီႈ ႁူင်းယႃလူင် ဝဵင်းလိူဝ်ႇ မိူဝ်ႈသႅပ်ႇထႅမ်ႇပႃႇ 1 ဝၼ်းၼၼ်ႉၼႆယဝ်ႉ။
ၵူၼ်းၵေႃႉဢၼ်ထုၵ်ႇပေႃႉထုပ်ႉသေတၢႆၵႂႃႇၼႆႉ ပဵၼ် လုင်းထေးဢွင်ႇ ၵူၼ်းဝၢၼ်ႈဢိၼ်ႇဝၢႆးပႃႇႁႆး ၸေႊဝဵင်းၼွင်ၶဵဝ်၊ ယဝ်ႉၵေႃႈ ပဵၼ်ၽူႈမီးပုၼ်ႈၽွၼ်း ႁူမ်ႈတုမ်ၸဝ်ႈႁႆႊၸဝ်ႈၼႃး ၸၢဝ်းၶိူဝ်း မိူင်းႁူမ်ႈတုမ် တီႈဢိူင်ႇၵူင်ႇၵျီးသေ ပဵၼ်ၵေႃႉဢၼ်တူင်ႉၼိုင် ပုၼ်ႈတႃႇ ၸဝ်ႈႁႆႊၸဝ်ႈၼႃး ၼႂ်းပိုၼ်ႉတီႈ ၼင်ႇႁိုဝ် တေလႆႈၶိုၼ်းတီႈလိၼ် ၸိူဝ်းဢၼ် လႆႈထုၵ်ႇယိုတ်းဢဝ်ဝႆႉၼၼ်ႉၼႆယဝ်ႉ။ ယဝ်ႉၵေႃႈ ပၢႆႁဵတ်းပႃး ၵူၼ်းသိုဝ်ႇၶၢဝ်ႇၵေႃႉ႞ ၼႆယဝ်ႉ။
ပိူင်ပဵၼ်မၼ်းတႄႉ မိူဝ်ႈဢွၵ်ႇထူဝ်ႇပႃႇ 28 ဝၼ်းၵၢင်ၼႂ် မွၵ်ႈ 10 မူင်းၶိုင်ႈၼၼ်ႉ ပိူဝ်ႈတႃႇတေတႅၵ်ႈတီႈလိၼ် ဢၼ်ပဵၼ်လိူင်ႈဝႆႉၼၼ်ႉၼႆသေ ၵူၼ်းဝၢၼ်ႈပလွင်ႇၵူင်း 10 ၵေႃႉပၢႆ ဢၼ်ပႃးမႃးၸွမ်း ၵႄႇပၢၵ်ႇႁိူၼ်း (ရာအိမ်မှူး) ႁူမ်ႈၵၼ်ပေႃႉထုပ်ႉ လုင်းထေးဢွင်ႇ ၽၢႆႇၼႃႈ ၽူႈၵွၼ်းဢိူင်ႇ လႄႈ ၵႄႇသိပ်းႁိူၼ်း (ဆယ်အိမ်မှူး) ၸိူဝ်းၼၼ်ႉသေ မၢတ်ႇၸဵပ်းတီႈၵွၵ်းႁူဝ် လႄႈ တင်းတူဝ်သေ လိုမ်းတူဝ်ၵႂႃႇတီႈ ဢၼ်ပဵၼ်လိူင်ႈၵၼ်ၼၼ်ႉသေ သူင်ႇၵႂႃႇတီႈ ႁူင်းယႃလူင် ဝဵင်းလိူဝ်ႇသေ လႆႈတၢႆၵႂႃႇမိူဝ်ႈသႅပ်ႇထႅမ်ႇပႃႇ 1 ဝၼ်းၼၼ်ႉၼႆယဝ်ႉ။
ဢၼ်လီထၢင်ႇထိူမ်ဝႃႈ ပဵၼ်ၵူၼ်းမီးတၢင်းၽိတ်းၼႆသေ ၵျေႃႇၸိၼ်ႇလတ်ႉ၊ ၼွင်ႇငိုၼ်း၊ ဢၢႆႈၵျေႃႇ ၶဝ်သၢမ်ၵေႃႉၼႆႉ ၸုမ်းပ
လိၵ်ႈ ၸေႊဝဵင်းၼွင်ၶဵဝ် တီႉၵမ်ၵူတ်ႇထတ်းဝႆႉသေ ပိုတ်ႇလိူင်ႈဝႆႉ လူၺ်ႈ ၾိင်ႈမိူင်း ၃၀၂/၂၉၄/၁၁၄ ၼႆယဝ်ႉ။
မိူဝ်ႈ 1989-1990 ၼၼ်ႉ ၶမ်ႇပၼီႇၵၢဝ်းလီ ဢၼ်႞ သိမ်းဢဝ် တီႈလိၼ် ဢူးထေးဢွင်ႇ လႄႈ ၵူၼ်းပိုၼ်ႉတီႈၶဝ်သေတႃႉ ယွၼ်ႉဢမ်ႇပဵၼ်ၵၢၼ်လႄႈ ၶိုၼ်းမွပ်ႈပၼ်လူင်ပွင်ၸိုင်ႈမိူင်းႁူမ်ႈတုမ်ယဝ်ႉ၊ ၵူၺ်းၵႃႈ ၸုမ်းသိုၵ်းမၢၼ်ႊ ၶိုၼ်းသိမ်းဢဝ်သေ ပၼ်သုၼ်ႇႁဵတ်း တီႈၸုမ်းသိုၵ်းငမ်းယဵၼ်ၶဝ် မိူဝ်ႈၼၼ်ႉလႄႈသင်၊ ပၼ်ပိူၼ်ႈႁဵတ်းၵိၼ် ပီႊလႂ်ပီႊၼၼ်ႉလႄႈသင် ၸိူဝ်းၼႆႉၼႆယဝ်ႉ။
ၶေႃႈမုၼ်း / သႅၼ်ပၢႆး


text:
တူဝ်တႅၼ်း လူင်ပွင်ၸိုင်ႈ မိူင်းမၢၼ်ႊ ၵႂႃႇထိုင် ပၢင်သၢင်း လႄႈ မိူင်းလႃးသေ ႁူပ်ႉထူပ်းၵၼ်တင်း ႁူဝ်ၼႃႈ တပ်ႉသိုၵ်းမိူင်းဝႃႉၽွမ်ႉႁူမ်ႈ (UWSA) လႄႈ တပ်ႉသိုၵ်းဢူၺ်းလီ တီႇမူဝ်ႇၶရႅတ်ႉတိၵ်ႉၸိူဝ်ႉၸၢတ်ႈ (NDAA) မိူင်းလႃးၶဝ် မိူဝ်ႈၼူဝ်ႇဝႅမ်ႇပႃႇ 11 ဝၼ်း လႄႈ 12 ဝၼ်း ၼႆယဝ်ႉ။
ၸုမ်းတူဝ်တႅၼ်း ၽၢႆႇလူင်ပွင်ၸိုင်ႈၼၼ်ႉ ၸွမ်သိုၵ်းယႄးဢွင်ႇ ၶုၼ်ၽွင်းလူင် ၵၢၼ်ၶွပ်ႇလႅၼ်ႊမိူင်း ဢွၼ်ႁူဝ်သေ ပႃး လုၵ်ႈၸုမ်း ၶွမ်ႇသျိၼ်ႇၵၢၼ်ငမ်းယဵၼ် ၸိူဝ်းပဵၼ် ဢူးတဵင်းၸေႃႇ၊ ဢူးၶိၼ်ႇၸေႃႇဢူး၊ ဢူးဢွင်ႇၸူဝ်း၊ ၶုၼ်ၽွင်း လူင်ပွင်ၸိုင်ႈ မိူင်းတႆး လၢႆလၢႆၵေႃႉ၊ တူဝ်တႅၼ်း ၽၢႆႇတပ်ႉသိုၵ်းမၢၼ်ႊ၊ ၸဝ်ႈၼႃႈတီႈ ၽၢႆႇ ထၢၼ်ၽွင်းလူင် ၵၢၼ်မေႃႇႁႄႈတိုၼ်းလၢင်း လႄႈ ၵၢၼ်ႁၵ်ႉသႃသိင်ႇဝႅတ်ႉလွမ်ႉ၊ ထၢၼ်ၽွင်းလူင် ၵၢၼ်ပၢႆးပၺ်ႇၺႃႇ၊ ထၢၼ်ၽွင်းလူင် ၵၢၼ်ပၢႆးယူႇလီ ၸိူဝ်းၼႆႉ။
မိူဝ်ႈၼူဝ်ႇဝႅမ်ႇပႃႇ 11 ဝၼ်း တၢမ်းၶမ်ႈၼၼ်ႉ ၸုမ်းတူဝ်တႅၼ်း လူင်ပွင်ၸိုင်ႈ မိူင်းမၢၼ်ႊ လႆႈႁူပ်ႉထူပ်းၵၼ်တင်း ပဝ်ႉယဵဝ်ႇသျႅင် ႁူဝ်ပဝ်ႈ၊ သျႅဝ်မိၼ်လျႅင် ၵႅမ်ႁူဝ်ပဝ်ႈ ၽၢႆႇတပ်ႉသိုၵ်းမိူင်းဝႃႉၽွမ်ႉႁူမ်ႈ။ ၽၢႆႇၸဝ်ႈၼႃႈတီႈ ၸုမ်းဝႃႉ ဢွၵ်ႇၶၢဝ်ႇဝႃႈ သွင်ၽၢႆႇဢုပ်ႇဢူဝ်းၵၼ် ႁိုင်သၢမ်ၸူဝ်ႈမူင်းသေ လႆႈႁူႉဝႃႈ ဢုပ်ႇၵုမ်ၵၼ် လွင်ႈၵၢၼ်ႁုၼ်ႈမုၼ်းၶိုၼ်ႈယႂ်ႇၶွပ်ႇၼမ်ႉလႅၼ်ႊလိၼ်ၼၼ်ႉလႂ်၊ ၵၢၼ်ၵေႃႇသၢင်ႈ လွင်ႈပိၼ်ႇပႆႇ ယုမ်ႇယမ်ၵၼ်ၼၼ်ႉလႂ် ၸိူဝ်းၼၼ်ႉ ဝႃႈၼႆ။
ၸုမ်းတူဝ်တႅၼ်း ၽၢႆႇလူင်ပွင်ၸိုင်ႈ မိူင်းမၢၼ်ႊၼၼ်ႉ သိုပ်ႇၵႂႃႇႁူပ်ႉထူပ်း ႁူဝ်ၼႃႈ ၸုမ်းသိုၵ်းမိူင်းလႃး တီႈမိူင်းလႃး မိူဝ်ႈၼူဝ်ႇဝႅမ်ႇပႃႇ ႁူဝ်ပဝ်ႈ ၸဝ်ႈၸၢႆးလိုၼ်း၊ ၵႅမ်ႁူဝ်ပဝ်ႈ ၸဝ်ႈသၢင်ႇလူႇ၊ ၸဝ်ႈသၢၼ်းပိူဝ်ႇၶဝ် ႁပ်ႉႁူပ်ႉထူပ်းဢုပ်ႇဢူဝ်းၵၼ် ၼႆ ၽၢႆႇၸုမ်းမိူင်းလႃး ဢွၵ်ႇၶၢဝ်ႇဝႆႉ ၸိူင်ႉၼႆ။
တီႈၼၼ်ႉ ဢူးတဵင်းၸေႃႇ ၵႅမ်ႁူဝ်ပဝ်ႈ ၶွမ်ႇသျိၼ်ႇ ၵၢၼ်ငၢမ်းယဵၼ် မိူင်းမၢၼ်ႊ လၢတ်ႈဝႃႈ – ၼင်ႇႁိုဝ် တေၵေႃႇသၢင်ႈလႆႈ ၵၢၼ်ငမ်းယဵၼ်တူဝ်ႈမိူင်းၼၼ်ႉ မၼ်းတူဝ်ႈတၼ်း တႃႇတေဢုပ်ႇၵၼ်တင်း ႁူဝ်ၼႃႈ ၸုမ်းမိူင်းလႃးၶဝ် ၼႆယဝ်ႉ။
ၸဝ်ႈၸၢႆးလိုၼ်း တႄႉလၢတ်ႈဝႃႈ- တၢင်းႁၼ်ထိုင်ၵၢၼ်မိူင်း တီႈႁဝ်းၼႆႉ ပႆႇလႅၵ်ႈလၢႆႈသင်၊ ႁဝ်းတိုၼ်းယိပ်းၵမ်ဝႆႉ လၵ်းၵၢၼ် ဢၼ်ဝႃႈ တေႁေႉၵင်ႈပၼ် ဢႃႇၼႃႇပၢၼ်ႇပွင် ၸိုင်ႈမိူင်း၊ တိုၼ်းတေႁၵ်ႉသႃ လွင်ႈၽွမ်ႉႁူမ်ႈၸိုင်ႈမိူင်း၊ ယဝ်ႉၵေႃႈ သုၼ်ႇလႆႈသုၼ်ႇပဵၼ် ဢၼ်ပိုၼ်ႉတီႈႁဝ်း မီးဝႆႉၼၼ်ႉၵေႃႈ ယႃႇႁႂ်ႈလႆႈႁူင်ႈႁၢႆသေ ၶႂ်ႈလႆႈသုၼ်ႇလႆႈၽွင်းငမ်းႁင်းၶေႃ ဢၼ်သုင်လိူဝ်ၼႆႉ။ လႆႈၵေႃႇသၢင်ႈမႃးငမ်းယဵၼ်မႃး ၶၢဝ်းတၢင်းသၢမ်သိပ်းပီႊမိူင်းၸမ်ၸမ်ၼႆႉ ဢဝ်ၵုင်ႇဢဝ်မုၼ်ၸွမ်းတေႉတေႉ ၼႆယဝ်ႉ။
လွင်ႈလၢၵ်ႇလၢႆးမၼ်းၸမ်း ၼႂ်းၶၢဝ်းတၢင်း ၸုမ်းတူဝ်တႅၼ်း လူင်ပွင်ၸိုင်ႈမိူင်းမၢၼ်ႊ ၵႂႃႇႁူပ်ႉထူပ်း ႁူဝ်ၼႃႈ ၸုမ်းဝႃႉ လႄႈ မိူင်းလႃးၼၼ်ႉ လႆႈႁၼ် သုၼ်းၵေႃႇသျႅင် ၵေႃႉပဵၼ် တူဝ်တႅၼ်းၶိုၵ်ႉတွၼ်း မိူင်းၶႄႇ တႃႇမိူင်းမၢၼ်ႊၵေႃႈ ပႃးၸွမ်းဝႆႉ။


text:
ၶူးလူင် ၸူပ်းလႆႈၶူးပၢႆးၸၢင်ႊၾၢႆႇၸၢၵ်ႈ တီႈၸၼ်ႉၸွမ် Jiaotong မိူင်းၶႄႇ မိူဝ်ႈ 1997 လႄႈ သိုပ်ႇၶိုၼ်ႈႁွတ်ႈႁဵၼ်းလိၵ်ႈ တီႈၸၼ်ႉၸွမ်ၵၢၼ်ငၢၼ်လႄႈပၢႆးမၢၵ်ႈမီးၵူႊမိူင်းမိူင်း မိူဝ်ႈ 2003-2008 ၼၼ်ႉယဝ်ႉ။ ၶူးလူင်ယဝ်ႉႁဵၼ်း ၾၢႆႇၽႃႇသႃႇဢိတ်ႇတလီႇမႃးလႄႈ မီးလွင်ႈလူင်ႉၶႅၼ်ႇ ၽႃႇသႃႇဢိတ်ႇတလီႇသေဢမ်ႇၵႃး ၾၢႆႇၽႃႇသႃႇဢင်းၵိတ်ႉလႄႈၶႄႇၼႆၵေႃႈ ၸႂ်ႉတိုဝ်းလႆႈလီလီယူႇယဝ်ႉ။ ၵွပ်ႈဝႃႈၶူးလူင် မီးပိုၼ်ႉႁူႉၾၢႆႇၶွမ်ႇပိဝ်ႇတိူဝ်ႇ ၵူႊလၢႆပၢႆးလႄႈ ၽူႈလူင်ႉလႅၼ်ႇၶွမ်ႇပိဝ်ႇတိူဝ်ႇၵေႃႉၼိုင်ႈၼႆၵေႃႈၸႂ်ႈယဝ်ႉ။
ၶူးလူင်လႆႈႁၢပ်ႇၵၢၼ်ပဵၼ် ၽူႈၸတ်းၵၢၼ်လွင်ႈႁုၼ်ႈမုၼ်းၵၢၼ်ပၢႆးမၢၵ်ႈမီး တီႈ ၶမ်ႇပၼီႇ Asia World Company Limited လႄႈသင်၊ ၽူႈၸတ်းၵၢၼ်တီႈႁွင်ႈၵၢၼ် ဢိၼ်ႇၵျိၼ်ႇၼီႇယႃႇ CHEMO IBERICA S.A. CHINA BRANCH လႄႈသင်၊ ၸွမ်တူဝ်တႅၼ်းၶပ်းသၢင်ႈၵၢၼ်တီႈ Beijing လႄႈသင်၊ ဢိၼ်ႇၵျိၼ်ႇၼီႇယႃႇပၢႆးၸၢၵ်ႈ တီႈႁွင်ႈၵၢၼ်ၶူၼ်ႉၶႂႃႉလႄႈႁုၼ်ႈမုၼ်း တႃႇ TECONOGAMMA SPA (Treviso-Italy)လႄႈသင်၊ ဢိၼ်ႇၵျိၼ်ႇၼီႇယႃႇပၢႆးၸၢၵ်ႈ တီႈႁွင်ႈၵၢၼ်ပၢႆးၸၢင်ႈ Officina Meccanica IF (Padova-Italy) လႄႈသင် လႆႈႁၢပ်ႇ ၵၢၼ်ၸိူဝ်းၼႆႉမႃးယူႇယဝ်ႉ။


text:
လူင်ပွင်ၸိုင်ႈထႆးဢွၵ်ႇလိၵ်ႈယွၼ်းတၢင်းႁူမ်ႈမိုဝ်း ၾၢႆႇၵဵဝ်ႇၶွင်ႈ ယွၼ်ႇယၢၼ်းလွင်ႈၵူတ်ႇ ထတ်းတီႉၺွပ်းႁႅင်းၵၢၼ်
ႁွင်ႈၵၢၼ်ၾၢႆႇႁႅင်းၵၢၼ်လူင်ပွင်ၸိုင်ႈမိူင်းထႆး ဢွၵ်ႇလိၵ်ႈယိုၼ်ႈယွၼ်းတၢင်းႁူမ်ႈမိုဝ်း ၸဝ်ႈၼႃႈတီႈ ၾၢႆႇၵဵဝ်ႇၶွင်ႈႁႅင်းၵၢၼ် ႁႂ်ႈယွၼ်ႇယၢၼ်းလွင်ႈၵူတ်ႇထတ်းတီႉၺွပ်းႁႅင်းၵၢၼ်ယၢၼ်မိူင်းၼႂ်းမိူင်းထႆး။ ဝၼ်းတီႈ 27 /12/2017 ႁွင်ႈၵၢၼ်ၾၢႆႇႁႅင်းၵၢၼ်လူင်ပွင်ၸိုင်ႈမိူင်းထႆး ဢွၵ်ႇလိၵ်ႈယိုၼ်ႈယွၼ်း တၢင်းႁူမ်ႈမိုဝ်း ၸဝ်ႈၼႃႈတီႈၾၢႆႇၵဵဝ်ႇၶွင်ႈႁႅင်းၵၢၼ် မိူၼ်ၼင်ႇ ပလိၵ်ႈ၊ ၾၢႆႇၵူတ်ႇထတ်းၵူၼ်းၶဝ်ႈမိူင်း...
ၵူၼ်းလၢင်းၶိူဝ်းႁွတ်ႈမိူင်းၵွၵ်ႇၵေႃႉၼိုင်ႈ ၼွၼ်းလပ်းလူႉတၢႆယူႇၼႂ်းႁွင်ႈၼွၼ်း
ၵူၼ်းလၢင်းၶိူဝ်း ႁွတ်ႈမိူင်းထႆးႁဵတ်းၵၢၼ်တီႈဝဵင်းမိူင်းၵွၵ်ႇ ၵေႃႉၼိုင်ႈ ၼွၼ်းလပ်းလူႉတၢႆၵႂႃႇ တီႈႁွင်ႈၼွၼ်းမၼ်းၸၢႆး ဢၼ်ၶၢတ်ႈယူႇဝႆႉ။ ဝၼ်းတီႈ 20/12/2017 ၸၢႆးလူင် ဢႃယု မွၵ်ႈ 28 ပီ ၵူၼ်းဝၢၼ်ႈႁၢတ်ႇလၢင်းၶိူဝ်း ၵႂႃႇႁဵတ်းၵၢၼ်...
ၵူၼ်းပွတ်းလၢႆးၶႃႈ ႁွတ်ႈၵဵင်းလၢဝ် ၺႃးပလိၵ်ႈထႆးတီႉလူၺ်ႈၶေႃႈႁႃ ၶိုင်ၵၼ်ႉၸၼ် ၼၢင်းယိင်း
ၸဝ်ႈၼႃႈတီႈပလိၵ်ႈထႆး တီႉၺွပ်းၵူၼ်းပွတ်းလၢႆးၶႃႈ ၼိုင်ႈၵေႃႉ တီႈမႄႈတႅင် ထုၵ်ႇၼႄးဝႃႈၶိုင် ၵၼ်ႉၸၼ်ႁဵတ်းႁၢႆႉတေႃႇၼၢင်းယိင်း။ ဝၼ်းတီႈ 29/12/2017 သိုဝ်ႇၶၢဝ်ႇၵဵင်းမႆႇ ပိုၼ်ၽၢဝ်ႇဝႃႈ - ၸဝ်ႈၼႃႈတီႈႁူင်းပလိၵ်ႈမႄႈတႅင် ႁူမ်ႈ ၵၼ်တီႉၺွပ်းတူဝ် ၸၢႆးထုၼ်း...
ၾၢႆႇႁႅင်းၵၢၼ်၊ပေႃႈလဵင်ႉ၊လူင်ပွင်ၸိုင်ႈထႆး/မၢၼ်ႈ တေႁူမ်ႈၵၼ်ၵႄႈလိတ်ႈပၼ်ႁႃႁႅင်းၵၢၼ်
ၸဝ်ႈၼႃႈတီႈၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ၊ၾၢႆႇလုမ်းၽွင်းတၢင်မိူင်းမၢၼ်ႈ ၸိူဝ်းၼႆႉႁူပ်ႉ ဢုပ်ႇၵၼ် တႃႇႁူမ်ႈၵၼ်ၵႄႈလိတ်ႈလွင်ႈႁႅင်းၵၢၼ်လႄႈ တႃႇၸွႆႈလူတ်းယွၼ်ႇလွင်ႈ ပၼ်တၢမ်ႇ ႁႅင်းၵၢၼ်ယၢၼ်မိူင်း။ ဝၼ်းတီႈ 18/12/2017 ဢိင်ၼိူဝ်ပဵၼ်ဝၼ်းႁႅင်းၵၢၼ်ယၢၼ်မိူင်းလုမ်ႈၾႃႉသေ ၽွင်းလူင်ၾၢႆႇႁႅင်း ၵၢၼ်၊ ၸုမ်းတူင်ႉၼိုင်သုၼ်ႇလႆႈႁႅင်းၵၢၼ်...
တႆးႁွတ်ႈၵဵင်းမႆႇ ၽိတ်းၵၼ်ယွၼ်ႉငိုၼ်း 2 ႁဵင်ဝၢတ်ႇသေ ႁႅမ်ၵၼ်တၢႆ
တႆးၵႂႃႇႁႃႁဵတ်းၵၢၼ် ၼႂ်းၵဵင်းမႆႇ 2 ၵေႃႉ ၽိတ်းမေႃးၵၼ် ယွၼ်ႉငိုၼ်း 2 ႁဵင်ဝၢတ်ႇသေ ထိုင်တီႈပေႃးလႆႈလူင်းမိုဝ်း ဢဝ်မိတ်ႈတမ်တႅင်းၵၼ်တၢႆ။ ဝၼ်းတီႈ 16/12/2017 ယၢမ်းၵၢင်ၶမ်ႈ 8 မူင်းပၢႆ...
ဝၼ်းႁႅင်းၵၢၼ်ယၢၼ်မိူင်းလုမ်ႈၾႃႉ ၸုမ်းတူင်ႉၼိုင်လႄႈႁႅင်းၵၢၼ်ႁူပ်ႉၵၼ် ႁႃတၢင်းၵႄႈပၼ်ႁႃ ဝတ်းဝႂ်လႄႈသုၼ်ႇလႆႈ
ၸုမ်းတူင်ႉၼိုင်လွင်ႈႁႅင်းၵၢၼ် ႁူမ်ႈၵၼ်ၸတ်းႁဵတ်းပၢင်ႁူပ်ႉထူပ်းဢုပ်ႇဢူဝ်းလွင်ႈ ပၼ်ႁႃႁႅင်းၵၢၼ် ယၢၼ်မိူင်းတီႈၵဵင်းမႆႇ ၽူႈၶဝ်ႈႁူမ်ႈ 100 ပၢႆ ဢုပ်ႇဢူဝ်းပႃးလွင်ႈသုၼ်ႇလႆႈႁႅင်းၵၢၼ်။ ဝၼ်းတီႈ 18 /12/2017 ၸုမ်းတူင်ႉၼိုင်ၾၢႆႇႁႅင်းၵၢၼ်ယၢၼ်မိူင်း မိူၼ်ၼင်ႇ ၸုမ်းၶူင်းၵၢၼ်ပၢႆးယူႇ လီလႄႈ...
ႁႅင်းၵၢၼ်တႆး တူၵ်းလင်ၶႃး ႁူဝ်ၽတ်ႉၺႃးလိၼ် တၢႆထင်တီႈ
ၸၢႆးထုၼ်းၵႅၼ်ႇ ဢႃယု 26 ပီ ၵူၼ်းတၢင်ႉယၢၼ်း ႁႅင်းၵၢၼ်တႆး ႁွတ်ႈၵဵင်းမႆႇ ၶိုၼ်ႈမႄးလင်ၶႃးႁူင်းၵၢၼ်ၶဝ် တၢင်းသုင် မွၵ်ႈ 3 ၸၼ်ႉသေ တူၵ်းလူင်းမႃး ႁူဝ်ၽတ်ႉၺႃးလိၼ်သေ...
ပွႆးဝၼ်းၵိူတ်ႇ ၸုမ်းႁူမ်ႈတုမ်ႁႅင်းၵၢၼ်ယၢၼ်မိူင်း MWF ၸတ်းပၢင်မၢႆတွင်း ဝၼ်းတင်ႈမူႇၸုမ်းတဵမ် 10 ပီ
ၸုမ်းႁူမ်ႈတုမ်ႁႅင်းၵၢၼ်ယၢၼ်မိူင်း Migrant Workers Federation ၸတ်းႁဵတ်းပွႆးဝၼ်းၵိူတ်ႇ ၶွပ်ႈတဵမ် 10 ပီ မီးၸုမ်းတူင်ႉၼိုင်တူင်ႇဝူင်းတႆး-ထႆး ၶဝ်ႈႁူမ်ႈတင်းၼမ် ဝႃႈၼႆ။ ဝၼ်းတီႈ 10/12/2017 ယၢမ်းၵၢင်ၶမ်ႈ 18:00...
ႁႅင်းၵၢၼ်တႆးႁွတ်ႈၵဵင်းမႆႇ သွင်ၽူဝ်မေးၽိတ်းၵၼ် ၽူဝ်ဢဝ်မိတ်ႈတႅင်းမေး ယွမ်းတၢႆ
တႆးသွင်ၵေႃႉၽူဝ်မေးၵႂႃႇႁဵတ်းၵၢၼ်တီႈၵဵင်းမႆႇ သုၵ်ႉသၵ်ႉလွင်ႈၵၢၼ် ဝူၼ်ႉသင်ဢမ်ႇပွင်ႇ ထဵင်ပွင်ႉ ၽိတ်းမေႃးၵၼ် ၵေႃႉပဵၼ်ၽူဝ်ဢဝ်မိတ်ႈတႅင်းမေးမၢတ်ႇလိူဝ်ႁႅင်း။ ဝၼ်းတီႈ 02/12/2017 ၸဝ်ႈၼႃႈတီႈပလိၵ်ႈႁူင်းပလိၵ်ႈသႃႊရႃႊၽီႊ ၸႄႈတွၼ်ႈၵဵင်းမႆႇ လႆႈႁပ်ႉ ၸႅင်ႈဝႃႈ မီးၵူၼ်းၽိတ်းမေႃးၵၼ် ၽူဝ်တႅင်းမေးမၢတ်ႇၸဵပ်းလိူဝ်ႁႅင်း တီႈဢိူင်ႇၻွၼ်ႊၵႅဝ်ႈ၊...
လူတ်ႉတူႈၵိူတ်ႇၽေးဢုပၢတ်ႈ တၢင်းၶဝ်ႈမိူင်းၵွၵ်ႇ ႁႅင်းၵၢၼ် 10 ပၢႆ ဢၼ်မႃးၸွမ်းလူတ်ႉတၢႆမူတ်း
လူတ်ႉတူႈတေႃႉသူင်ႇ ႁႅင်းၵၢၼ်မိူင်းမၢၼ်ႈ ၵိူတ်ႇၽေးဢုပၢတ်ႈ တၢင်းၶဝ်ႈဝဵင်းလူင်မိူင်းၵွၵ်ႇ၊ ႁႅင်းၵၢၼ်မိူင်းမၢၼ်ႈ တင်းၵူၼ်းႁေႃႈလူတ်ႉ လူႉတၢႆ 14 ၵေႃႉ။ ၸဝ်ႈၼႃႈတီႈထႆးဝႃႈ ၸၢင်ႈပဵၼ်ယွၼ်ႉၵူၼ်းႁေႃႈလူတ်ႉလပ်းၼႂ်း။ ဝၼ်းတီႈ 24/11/2017 ၶၢဝ်းယၢမ်းမွၵ်ႈတဵင်ႈၶိုၼ်းၸၢႆႉ 02:35...
12Page 1 of 2


text:
မႂ်ႇသုင်ၶႃႈ ၵမ်းၼႆႉတေႉ တၢင်ႇ ပၼ်ၵႂၢမ်းဝၢၼ်ꧦ - လီထွမ်ႇ တေႉၶႃႈဢေႃႈ ၸိုဝ်ႈၶႅပ်းတေႉ ဝႃႈ (ယွမ်ႉသီႁၵ်ႉ)
ၽူႈႁွင်ႉမၼ်းတေႉ ပဵၼ် ၼၢင်းယိင်းႁွမ်
ၶႃႈဢေႃႈႈ ၵႂၢမ်းမၼ်းၵေႃႈ ၶႃႈဢမ်ႇယွမ်း သိၵ်ႉမၼ်းၶႃႈ ဢဝ်ပဵၼ် မႃးၼႂ်းၶႅပ်းၵူၺ်းလႄႈ သဵင်ၵေႃႈဢမ်ႇႁၢပ်ႇ တႅၵ်ႇ သင်ၶႃႈ ။ ပီႈၼွင်ႉတႆးႁဝ်းၶဝ် ၵမ်ႉၼမ်ၵေႃႈ လႆႈၸႂ်ၵၼ်ဝႆႉၶႃႈဢေႃႈ တူၺ်းၸိုဝ်ႈၵႂၢမ်းမၼ်းၸိူဝ်း တႂ်ႈၼႆႉ ၶႃႈလႄႈ ႁူဝ်လႂ်ၵေႃႈ ယင်း ပႆႇထွမ်ႇပေႃးပဵၼ် ဢၼ်ၶႅမ်ႉလၢႆယဝ်ႉဢေႃႈ း) ၶႃႈၵေႃႈ လႆႈၸႂ်ယူႇမိူၼ်ၵၼ်ၶႃႈဢေႃႈၼႆႉ ။ လႆႈၸႂ်ၵႂၢမ်းမၼ်းၶႃႈဢေႃႈ ေိေိ ၵမ်ႉဝူၼ်ႉၼမ်ယဝ်ႉၶႃႈၼေႃ သင်ဢူၺ်းၵေႃႉ ၶဝ် ပႆႇမီးၸိုင်ၸၼ် ဢဝ်တီႈတႂ်ႈၼႆႉမူၼ်ႈꧦသိူဝ်းသေၵမ်းၶႃႈ
>
မႂ်ႇသုင်ၶႃႈ သင်ဢူၺ်းၵေႃႉၶဝ် မီးလွင်ႈ ၸၼ် လူတ်ႉ ဢဝ်ဢမ်ႇလႆႈၸိုင် ၶႅၼ်းတေႃႈ ပွင်ႇၶၢဝ်ႇပၼ် တွင်ႈထၢမ် ထိုင် ၶႃႈႁဝ်းလႆႈယူႇဢေႃႈ ႁူမ်ၸူမ်းတွၼ်ႈယူႇဢေႃႈ ၵပ်းသုပ်ႇမႃး လႆႈတီႈSainawleangfa.tai@gmail.com ၼႆႈလႆႈယူႇ


text:
လၢႆး Root Galaxy J72016(SM-J710F)
တႃႇၸႂ်ႉ ၶိူင်ႈ j72016 sm-j710f >>Download လွၵ်းလၢႆး root phone j72016 sm-j710f 1.ႁႂ်ႈတႅၵ်ႇ file zip တီႉၸိုဝ်းဝႃႈ ROOT SM-J710F J7_2016 လူင်းၼႂ်း computer 2.ႁႂ်ႈ …
လၢႆးၸႅတ်ႈ Gmail ၵွၼ်ႇတေလၢင်ႉၶိူင်ႈ တၢင်ႇ ROM
ၽူႈၶပ်းၶိုင် Admin ၸုမ်း We fix and repair By Tai-IT(G1)
လၢႆးတၢင်ႇ ROM ၸိူဝ်း CPU ပဵၼ် MTK
လၢႆးတၢင်ႇ ROM ၸိူဝ်း CPU ပဵၼ် MTK မိူၼ်ၼင်ႇၾူၼ်းမိၵ်ႈ AIS,APLUS,TRUE,NEX,i-Mobile,inovo လႄႈဢိၵ်ႇတင်းၼမ်ဢၼ်မီး CPU ပဵၼ် MTK ဢၼ်တေလႆႈမီးၵွၼ်ႇတေတၢင်ႇ ROM 1-Computer 2-Driver ၶွင်မိၵ်ႈလႂ်မိၵ်ႈၼၼ်ႉ 3-ၸၼ်ဢဝ် SP Flash …
လၢႆးပိုတ်ႇၸႂ်ႉ Developer Option(ทางเลือกผู้พัฒนา)
လၢႆးပိုၼ်ႇၸႂ်ႉ Developer Option(ทางเลือกผู้พัฒนา) တွတ်ႈတႃႇတေရုတ်ႉၶိူင်ႈႁုိဝ်ႉ တွၼ်ႈတႃႇတေၶူင်သၢင်ႈ APP ႁိုဝ်ႉ ၸိူဝ်းၼႆႉယဝ်ႉ။
လွၵ်းမိုဝ်း Multilink O Keyboard
ၶိူင်ႈ Huawei ဢၼ်ဢမ်ႇမီးလွၵ်းမိုဝ်းတႃႇတႅမ်ႈလိၵ်ႈတႆးၼၼ်ႉ ထုၵ်ႇလီၸႂ်ႉလွၵ်းမိုဝ်းၼႆႉ >>Download
လၢႆးၸႂ်ႉလွၵ်းမိုဝ်းမွၵ်ႇၵွၼ်
ၻၢဝ်းလူတ်ႇလွၵ်းမိုဝ်းတီႈၼႆႈ >> Download
Photo Filling(Uni) ဢႅပ်ႉမႄးႁၢင်ႈ
ဢႅပ်ႉမႄးႁၢင်ႈ တႅင်ႇႁၢင်ႈ ၻၢဝ်းလူတ်ႇလႆႈတီႈၼႆႈ >> Download ၶမ်းၾႃႉ ပိၼ်ႇၽၢႆတႆးဝႆႉ


text:
မိူဝ်ႈၼူဝ်ႇဝႅမ်ႇပႃႇ 1 ဝၼ်းၼၼ်ႉ ႁွင်ႈၵၢၼ်လူင် ပၢႆးပၺ်ႇၺႃႇပိုၼ်ႉထၢၼ် (အခြေခံပညာဦးစီးဌာန) ဢွၵ်ႇလိၵ်ႈၸီႉသင်ႇ ႁၢမ်ႈတပ်ႉ လွင်ႈၵဵပ်းငိုၼ်း၊ ႁပ်ႉ ၶူဝ်းတွၼ်ႈ၊ ၶၢႆဝႂ်ပွႆးလၢမ်း၊ ၶၢႆပပ်ႉလိၵ်ႈပပ်ႉလၢႆး ဢိၵ်ႇ ၶၢႆၶူဝ်းၼုင်ႈ ၸိူဝ်းၼႆႉ ထႅင်ႈၵမ်း႞ ၼႆယဝ်ႉ။
ၼႂ်းလိၵ်ႈၽိုၼ်ၽၢဝ်ႇၼၼ်ႉ ပိုတ်ႇၼႄပႃးဝႃႈ – ၸဵမ်မိူဝ်ႈ တႄႇပိုတ်ႇၽုၺ်ႇ ႁူင်းႁဵၼ်းၼၼ်ႉ လႆႈၸီႉသင်ႇဝႆႉၵမ်း႞ယဝ်ႉဝႃႈ ယႃႇႁႂ်ႈၵဵပ်းငိုၼ်း တီႈလုၵ်ႈႁဵၼ်း၊ တီႈပေႃႈမႄႈလုၵ်ႈႁဵၼ်း၊ ယႃႇပေႁပ်ႉၶူဝ်းတွၼ်ႈ၊ ၵၢၼ်ဢၼ်တေပၼ်တၢင်းတုၵ်ႉၶ တီႈလုၵ်ႈႁဵၼ်း ဢိၵ်ႇတီႈပေႃႈမႄႈလုၵ်ႈႁဵၼ်းၸိူဝ်းၼၼ်ႉၵေႃႈ ယႃႇပေႁဵတ်းသၢင်ႈသင် ၼႆယဝ်ႉ။
တွၵ်ႇတႃႇ ဢွင်ႇၼႅင်ႇၸူဝ်း ၶုၼ်ၸတ်းၵၢၼ် (ညွှန်ကြားရေးမှူး) ၸူဝ်ႈၶၢဝ်း တီႈႁွင်ႈၵၢၼ်လူင် ပၢႆးပၺ်ႇၺႃႇပိုၼ်ႉထၢၼ် လၢတ်ႈဝႃႈ “ၸဵမ်မိူဝ်ႈတႄႇပိုတ်ႇၽုၺ်ႇႁူင်းႁဵၼ်းၼၼ်ႉ လႆႈလၢတ်ႈဝႆႉတီႈမေႃသွၼ်ၶဝ်ဝႃႈ ယႃႇပေၵဵပ်းတီႈလုၵ်ႈဢွၼ်ႇၼႆ။ လွင်ႈၸိူင်ႉၼႆႉ ဢမ်ႇၶႂ်ႈႁႂ်ႈမီးယဝ်ႉ။ မိူဝ်ႈလဵဝ် တိုၵ်ႉလႆႈငိၼ်းၶၢဝ်ႇၸိူဝ်းၼၼ်ႉယူႇလႄႈ ၸင်ႇလႆႈၸီႉသင်ႇထႅင်ႈၵမ်း႞” ၼႆယဝ်ႉ။
ၵဵဝ်ႇၵပ်းလွင်ႈၼႆႉ မေႃသွၼ်ၵေႃႉ႞ လၢတ်ႈဝႃႈ ယွၼ်ႉမီးၶၢဝ်ႇႁူင် ႁူင်းႁဵၼ်းလင်႞ ၶၢႆပပ်ႉလိၵ်ႈ။ တီႈလုမ်းၵွၼ်း ပၢႆးပၺ်ႇၺႃႇ ၸေႊဝဵင်းတီႈ႞ၵေႃႈ ၶၢႆၶူဝ်း (သိူဝ်ႈၶူဝ်းၼုင်ႈ တႃႇၶိုၼ်ႈႁဵၼ်း) ၼႆလႄႈ ၸင်ႇလႆႈဢွၵ်ႇလိၵ်ႈထႅင်ႈ ၼႆယဝ်ႉ။
မိူဝ်ႈဢွၵ်ႇထူဝ်ႇပႃႇ 20 ဝၼ်းပူၼ်ႉမႃးၼႆႉ ၽူႈၵွၼ်းႁူင်းႁဵၼ်း ၼႂ်းၸေႊမိူင်းယၢင်းလႅင် ၵေႃႉ႞ ၶၢႆပပ်ႉတႅမ်ႈ တီႈလုၵ်ႈႁဵၼ်းလႄႈ လႆႈထုၵ်ႇလိုပ်ႈဢွၵ်ႇၵၢၼ်၊ မေႃသွၼ်ၸၼ်ႉသုင် သၢမ်ၵေႃႉ ၸိူဝ်းၶၢႆပပ်ႉ တင်းၶိူင်ႈၵမ်ႉၵႅမ် တႃႇႁဵၼ်းလိၵ်ႈၼၼ်ႉၵေႃႈ လႆႈထုၵ်ႇဢဝ်လိူင်ႈသေ လူတ်းၸၼ်ႉ ပဵၼ်မေႃသွၼ်ၸၼ်ႉၵၢင်ၵႂႃႇ ၼႆယဝ်ႉ။
မိူဝ်ႈသႅပ်ႇထႅမ်ႇပႃႇ 12 ဝၼ်းၼၼ်ႉ ထၢၼ်ၽွင်းလူင် ၵၢၼ်ပၢႆးပၺ်ႇၺႃႇ ဢွၵ်ႇၶၢဝ်ႇဝႆႉဝႃႈ သင်ၽူႈႁၢပ်ႇၵၢၼ် တီႈႁူင်းႁဵၼ်း၊ တီႈလုမ်းပၢႆးပၺ်ႇၺႃႇ ၸိူဝ်းၼၼ်ႉ ၵဵပ်းငိုၼ်း၊ ယွၼ်းငိုၼ်း၊ ၶၢႆသေမဵဝ်းမဵဝ်း၊ ႁပ်ႉၶူဝ်းတွၼ်ႈ ၸိူဝ်းၼႆႉၸိုင် တိူင်ႇၸႅင်ႈလႆႈတီႈ ထၢၼ်ၽွင်းလူင် ၵၢၼ်ပၢႆးပၺ်ႇၺႃႇ မၢႆၾူၼ်း 067-3407397၊ ထၢၼ်ၽွင်းလူင်ၵၢၼ် ပၢႆးပၺ်ႇၺႃႇ မၢႆလုမ်း (၁၃၊ ၂၁) ၼေႇပျီႇတေႃႇ (ပညာရေး၀န်ကြီးဌာန ရုံးအမှတ် ၁၃ ၂၁ နေပြည်တော်)၊ ဢီးမေး This email address is being protected from spambots. You need JavaScript enabled to view it., This email address is being protected from spambots. You need JavaScript enabled to view it. ၸိူဝ်းၼႆႉ ၼႆယဝ်ႉ။


text:
ဝၼ်းထီႉ02/12/2017 သိုၵ်းမၢၼ်ႈပွႆႇမၢၵ်ႇသႂ်ႇၼႂ်းဝၢၼ်ႈ တိူဝ်ႉၺႃးႁိူၼ်းၵူၼ်းမိူင်းၼိုင်ႈလင်လႄႈ ၵႃးတူင်ႈၽူင်ႈၼိုင်ႈလမ်း လူႉၵွႆ ၼႂ်းဝၢၼ်ႈၵဵင်းတွင်း ဢိူင်ႇမိူင်းဢွတ်ႇ ၸေႈဝဵင်းမိူင်းသူႈ ၸိုင်ႈတႆးပွတ်းၸၢၼ်း။
ပူၼ်ႉမႃး မိူဝ်ႈဝၼ်းထီႉ 30/11/2017ၼႂ်းၶၢဝ်းယၢမ်း (11:30)မူင်းၵၢင်ၶိုၼ်း ၽွင်းၵူၼ်းၼွၼ်းလပ်းယဵၼ်ၼၼ်ႉ သိုၵ်းလူင်ပွင်ၸိုင်ႈမၢၼ်ႈတပ်ႉ ၶလယ(99)ၽူႈၵွၼ်းတပ်ႉ ပဵၼ်ၸဝ်ႈႁၢၼ် ၽျူးၵျေႃႇၸူဝ်း
ဢွၼ်ႁူဝ်ႁႅင်းသိုၵ်း(35)ၵေႃႉ ၽၢႆႇတႂ်ႈၵုမ်းၵမ်တိူင်းသိုၵ်း(ယလၶ)ဝၼ်းဢွၵ်ႇၵၢင်ၶူဝ်လမ် ဢၼ်ၵႅၼ်ၸွမ်ႁၢၼ် တၢၼ်းလၢႆႇ ပဵၼ်ၽူႈၵွၼ်းတိူင်းဝႆႉၼၼ်ႉ ယိုဝ်းၵွင်ႈၸၢၵ်ႈမွၵ်ႈသီႇႁႃႈသိပ်းလုၵ်ႈသေ ပွႆႇမၢၵ်ႇ
(60MM)တိူဝ်ႉၺႃးႁိူၼ်းၵူၼ်းဝၢၼ်ႈ ၵဵင်းတွင်းၼိုင်ႈလင် တင်းၵႃးတူင်ႈၽူင်ႈၼိုင်ႈလမ်းလူႉၵွႆ၊ ၵႃးလႄႈႁိူၼ်းဢၼ်ၺႃးမၢၵ်ႇတူၵ်းသႂ်ႇၼၼ်ႉ ပဵၼ်ႁိူၼ်းၸၢႆးလႃႉယဵၼ်ႇ ဢႃႇယု(38)ပီ၊ တင်းမႄႈၸဝ်ႈ ဢႃႇယု
(50)ပီ ၽွင်းတိုၵ်ႉၼွၼ်းလပ်းယူႇ ၵူၼ်းတႄႉဢမ်ႇပဵၼ်သင် လွတ်ႈၽေးယူႇဝႃႈၼႆ။
ၵဵဝ်ၵပ်းလူၺ်ႈလွင်ႈၼႆႉ ၵူၼ်းပိုၼ်ႉတီႈၵေႃႉၼိုင်ႈလၢတ်ႈဝႃႈ- “ ၸႂ်ႈၶႃႈဢေႃႈ ပဵၼ်ပၢင်တိုၵ်းၵေႃႈဢမ်ႇၸႂ်ႈ ပိူၼ်ႈၵေႃႈဢမ်ႇမႃးယိုဝ်းၶဝ်ၶၢဝ်းၼၼ်ႉ ၸမ်တေတဵင်ႈၶိုၼ်းၽွင်းၵူၼ်းၼွၼ်းယဵၼ်ယဝ်ႉ လႆႈငိၼ်း
သဵင်ၵွင်ႈမေႃးဢွၵ်ႇလႄႈ သဵင်မၢၵ်ႇတႅၵ်ႇ၊ မၢၵ်ႇတႄႉၶဝ်ယိုဝ်းဢွၵ်ႇသၢမ်လုၵ်ႈၵူၺ်း ဢၼ်လႆႈငိၼ်းသဵင်မၼ်းတႄႉ မီးလုၵ်ႈလဵဝ်ၵူၺ်း လုၵ်ႈဢၼ်မႃးတူၵ်းသႂ်ႇႁိူၼ်းၼႂ်းဝၢၼ်ႈၼႆႉယဝ်ႉ ၵၢမ်ႇလီဢမ်ႇတိူဝ်ႉၺႃး
ၵူၼ်း ” ဝႃႈၼႆ။
ၼႂ်းၼႃႈတီႈမိူင်းဢွတ်ႇၼႆႉ ပဵၼ်ဝႆႉၼႃႈတီႈၵုမ်းၵမ် ပႃႇတီႇမႂ်ႇသုင်ၸိုင်ႈတႆး၊တပ်ႉသိုၵ်းၸိုင်ႈတႆး မီးသၢႆသိုၵ်းတူင်ႉၼိုင်ၵႂႃႇမႃးယူႇတႃႇသေႇ ၸွမ်းၼင်ၼႂ်းပိုၼ်ႉတီႈၸိူဝ်းၼႆႉ ၽၢႆသိုၵ်းလူင်ပွင်ၸိုင်ႈမၢၼ်ႈၶဝ်
ဢိင်ဢၢင်ႈၶေႃႈဝႃႈ တေႁဵတ်းသဵၼ်ႈတၢင်းၼႆသေ ယၢမ်ႈၸႂ်ႉႁႂ်ႈတပ်ႉသိုၵ်းၸိုင်ႈတႆး(SSPP/SSA) သုတ်ႉထွႆဢွၵ်ႇပၼ်မႃးယူႇ။
ၶေႃႈမုၼ်း / ၸၢႆးၵွၼ်းလႅင်း


text:
သင်ၶၸဝ်ႈ လုၵ်ႈၼွင်ႉပွင်ႈပၢႆ တင်း တၵ်ႉၵႃႇသတ်ႉထႃး ၼပ်ႉမိုၼ်ႇ လုမ်းလႃးသၢင်းၵျူဝ်ႇ ၶၢပ်ႈတူဝ် ၸဝ်ႈတူၼ် ၶူးလူင် ဢႃၸေယ ၽူႈၵွၼ်းတိူၵ်ႈသွၼ်လိၵ်ႈ ဝတ်ႉထမ်ႇမေႃးတယ (ၵျွင်းမိူင်းၼၢႆး) ၸႄႈဝဵင်းၵဵင်းတုင်ၼၼ်ႉ ယဝ်ႉ တူဝ်ႈလီငၢမ်း။
ဝၼ်းတီႈ 15/10/2017 လိူၼ်သိပ်းဢဵတ်းလွင်ႈ 10 ၶမ်ႈ ယၢမ်း 6:15 မူင်းႁူဝ်ၶမ်ႈ သၢင်းၵျူဝ်ႇ ၸဝ်ႈတူၼ်ၶူးလူင် ဢႃၸေယ ဢၽိထၸမႁႃရတ်ႉထၵုရု ၽူႈၵွၼ်းတိူၵ်ႈသွၼ်လိၵ်ႈ ဝတ်ႉထမ်ႇမေႃးတယ တီႈထၢတ်ႈၽြႃးၵဝ်ႈသူႇ ဢိူင်ႇ ၵၢတ်ႇၾႃႉ သဵၼ်ႈတၢင်း ၵဵင်းတုင် – မိူင်းလႃး ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း။
ၸဝ်ႈၶူးၵုလိသ ၽူႈပွင်ၵၢၼ်ပၢင်ၸႃပၼ လၢတ်ႈတီႈ ၸုမ်း ၶၢဝ်ႇၽူႈတွႆႇႁွၵ်ႈဝႃႈ “ သင်ၶၸဝ်ႈ လႄႈ ၵူၼ်းမိူင်းတၵ်ႉ ၵႃႇသတ်ႉထႃး မႃးၶဝ်ႈႁူမ်ႈ သူင်ႇၶၢပ်ႈတူဝ် ၸဝ်ႈတူၼ်ၶူး လူင် ၵိုၼ်းၶွၼ်ႈတင်းၼမ်တင်းလၢႆ ၵႃႈၸူဝ်ႈႁဝ်းၵိူတ်ႇမႃး ထိုင်ၵႃႈၼႆႉ ၵူၼ်းမႃးၶဝ်ႈႁူမ်ႈၼမ်တၢၼ်ႇၼႆႉ ဢမ်ႇတွၼ်ႉယၢမ်ႈႁၼ်မႃးသေပွၵ်ႈ။ လိူဝ်ၼၼ်ႉ ၽူႈၵွၼ်းသိုၵ်းသုင် သုတ်း မိၼ်းဢွင်ႇလၢႆႇၵေႃႈမႃးၶဝ်ႈႁူမ်ႈပၢင်ၸႃပၼၸဝ်ႈၶူးလူင်ဢႃၸေယ” ဝႃႈၼႆ။
သိုပ်ႇလၢတ်ႈထႅင်ႈဝႃႈ တႄႇဢဝ်ၶၢပ်ႈတူဝ် ၸဝ်ႈတူၼ်ၶူးလူင် ဢႃၸေယ ပူင်မႃးဝႆႉတီႈထၢတ်ႈၽြႃးၵဝ်ႈသူႇ မိူဝ်ႈဝၼ်း တီႈ 18/09/2017 – 15/10/2017 ၶၢဝ်းတၢင်းႁိမ်းၸမ်လိူၼ်ၼႆႉ မီးတၵ်ႉၵႃႇသတ်ႉထႃး မႃးလူႇတၢၼ်းငိုၼ်း တင်း မူတ်း လႆႈ 1300 သႅၼ်ပျႃးပၢႆ။ ဢၼ်ၸႂ်ႉၸၢႆႇသဵင်ႈၵႂႃႇသမ်ႉ 500 သႅၼ်ပၢႆ။ ငိုၼ်းဢၼ်ၵိုတ်းလိူဝ်ထႅင်ႈၼၼ်ႉ တႄႉတေဢဝ်လုမ်းလႃး ႁဵတ်းထၢတ်ႈထႃႇပၼႃ ၶုမ်ၵူတ်း ၸဝ်ႈၶူးလူင်ႁဝ်း 2 သူႇ။ ယဝ်ႉၵေႃႈ ငိုၼ်းဢၼ်ၵိုတ်း ထႅင်ႈၸိူဝ်းၼၼ်ႉ တေသႂ်ႇၼႂ်းငိုၼ်းၵွင်ၵၢင် တိူၵ်ႈသွၼ်လိၵ်ႈထမ်ႇမေႃးတယ တင်းမူတ်း” ဝႃႈၼႆ။
ပၢင်ပွႆးသၢင်းၵျူဝ်ႇ ၸဝ်ႈတူၼ်ၶူးလူင် ဢႃၸေယ ဢၽိထၸမႁႃရတ်ႉထၵုရၼႆႉ မီးသင်ၶၸဝ်ႈလႄႈ တၵ်ႉၵႃႇ သတ်ႉထႃး ၶဝ်ႈႁူမ်ႈတင်းၼမ်လၢႆ မိူၼ်ၼင်ႇ တၢင်းပွတ်းဢွၵ်ႇ၊ ပွတ်းၸၢၼ်း၊ ပွတ်းႁွင်ႇ၊ တႃႈၵုင်ႈ၊ ဝဵင်းလိူဝ်ႇ။ လိူဝ် ၼၼ်ႉ ၵုင်းထဵပ်ႈ(မိူင်းၵွၵ်ႇ)၊ ၵဵင်းမႆႇ၊ ၵဵင်းႁႆး၊ မႄႈသၢႆ၊ သိပ်းသွင်ပၼ်းၼႃး၊ ၵဵင်းႁုင်ႈ ၸဵမ်ၸိူဝ်းၼႆ။
ၸဝ်ႈၶူးၵုလိသ လၢတ်ႈဝႃႈ ဢၼ်လၢၵ်ႇလၢႆး ဝၼ်းပူၼ်ႉၶၢပ်ႈတူဝ်ၸဝ်ႈၶူးလူင်ႁဝ်းၼႆႉ ၾူၼ်ၵေႃႈဢမ်ႇတူၵ်း မိူဝ်ႈ ပူၼ်ႉမႃး ၵွၼ်ႇတေသၢင်းၵျူဝ်ႇၼၼ်ႉ ၾူၼ်ၼႆႉတူၵ်းၵူႈဝၼ်း။ ၵူၼ်းၽိတ်းမေႃးၵၼ်ၵေႃႈဢမ်ႇမီး၊ ၵူၼ်းမဝ်းလဝ်ႈ မဝ်းယႃႈၵေႃႈဢမ်ႇမီး။ ယဝ်ႉၵေႃႈ တၵ်ႉၵႃႇသတ်ႉထႃး ၸိူဝ်းဢဝ်ၶဝ်ႈၼမ်ႉတၢင်းၵိၼ် မႃးတၢၼ်း/လဵင်ႉလူ (ၵၢတ်ႇ ၼိပ်ႉပၢၼ်ႇ) ၵေႃႈမီးတင်းၼမ် ၶႂ်ႈဝႃႈ မီး 50 သုမ်ႉပၢႆ။ တၢင်းၵိၼ်ၵေႃႈ တၢၼ်းမူတ်းၵၼ်ၵူႈသုမ်ႉ ဝႃႈၼႆ။
ၸဝ်ႈတူၼ်ၶူးလူင် ဢႃၸေယ ဢၽိထၸမႁႃရတ်ႉထၵုရု လႆႈၶဝ်ႈ သူၼ်မၢၵ်ႇႁၢၵ်ႈၶမ်းၵႂႃႇ မိူဝ်ႈဝၼ်းတီႈ 11/ 07/ 2017 ၶၢဝ်းယၢမ်းၵၢင်ၶမ်ႈ 07:08 မူင်း ၽွင်းဢႃယု ၸဝ်ႈလႆႈ 91 ပီ ဝႃသႃ 70 ဝႃႇ၊ တီႈဝတ်ႉဝိႁၢရ်တိူၵ်ႈသွၼ် လိၵ်ႈ ထမ်ႇမေႃးတယ ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း။
ၶၢဝ်ႇ - ပၢင်လူင်


text:
မိူဝ်ႈဢွၵ်ႇထူဝ်ႇပႃႇ 28 ဝၼ်းၼၼ်ႉ တီႇမူဝ်ႇၶရႅတ်ႉတိၵ်ႉပႃႇတီႇ ၸၢဝ်းၶိူဝ်းတႆး (SNDP) သူင်ႇယိုၼ်ႈလိၵ်ႈၸူး ၽူႈၼင်ႈၸိုင်ႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈ တႆး (CSSU) ၵဵဝ်ႇၵပ်းလူၺ်ႈ လွင်ႈ ပႃႇတီႇလူင်တႆး သွင်ၸုမ်း တေၽွမ်ႉႁူမ်ႈၵၼ်လႆႈၼၼ်ႉ ယူႇတီႈ ၽူႈၼင်ႈၸိုင်ႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး ၶိုင်ပွင်သၢင်ႈပၼ်ႁႂ်ႈ ၼင်ႇထုၵ်ႇမႅၼ်ႈသေၵမ်း ၼႆယဝ်ႉ။
လႆႈႁူႉဝႃႈ သူင်ႇယိုၼ်ႈလိၵ်ႈ ၸွမ်းၼင်ႇ ၶေႃႈတႅပ်းတတ်း ပၢင်ၵုမ် ၵေႃပွင်ၵၢၼ်ငဝ်ႈငုၼ်း တီႇမူဝ်ႇၶရႅတ်ႉတိၵ်ႉပႃႇတီႇ ၸၢဝ်းၶိူဝ်းတႆး ပွၵ်ႈၵမ်း (14) ဢၼ်လႆႈၸတ်းႁဵတ်း တီႈဝဵင်းလႃႈသဵဝ်ႈ မိူဝ်ႈ ဢွၵ်ႇထူဝ်ႇပႃႇ 28 ဝၼ်း ၼႆယဝ်ႉ။
ၼႂ်းလိၵ်ႈဢၼ် ၸၢႆးလႃႉၵျေႃႇ ၵႅမ်ႁူဝ်ပဝ်ႈ (2) တီႇမူဝ်ႇၶရႅတ်ႉတိၵ်ႉပႃႇတီႇ ၸၢဝ်းၶိူဝ်းတႆး (SNDP) လူင်းလၢႆးမိုဝ်းသေ သူင်ႇၸူးထိုင် ၸွမ်သိုၵ်းလူင် ယွတ်ႈသိုၵ်း ၽူႈၼင်ႈၸိုင်ႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ၼၼ်ႉ ပိုတ်ႇၼႄဝႆႉဝႃႈ – “ၼပ်ႉယမ်ထိုင် ၵၢင်ၸႂ် ၸဝ်ႈသင်ႇၶႃႇ လႄႈ ပေႃႈမႄႈၵူၼ်းမိူင်းတႆး၊ ၶိူဝ်းတႆးႁဝ်းၶႃႈသေလႄႈ ပႃႇတီႇသိူဝ်ၽိူၵ်ႇၼႆႉ တႅပ်းတတ်းမၵ်းမၼ်ႈဝႃႈ ၽွမ်ႉၸႂ်ႁပ်ႉၶၢမ်ႇ လွင်ႈပႃႇတီႇတေၽွမ်ႉႁူမ်ႈႁွမ်း ပဵၼ်ဢၼ်လဵဝ်ၵၼ်ယူႇယဝ်ႉ။ ၵူၺ်းၵႃႈ ၵဵဝ်ႇၵပ်းလူၺ်ႈ တေႁူမ်ႈပွင်းၵၼ် ပဵၼ်ဢၼ်လဵဝ်ၼႆႉ သင်ၸိူဝ်ႉဝႃႈ ပႃႇတီႇၽၢႆႇၼၼ်ႉ ဢမ်ႇႁပ်ႉၶၢမ်ႇလႆႈ (ဢမ်ႇၼၼ်) ဢဝ်ၶၢဝ်းယၢမ်းႁိုင်ၼၢၼ်းၼႃႇသေ ဢမ်ႇတွပ်ႇၶိုၼ်း (ဢမ်ႇၼၼ်) ဢမ်ႇတုမ်ႉတွပ်ႇပၼ်သင်မႃးၼႆၸိုင် ၼင်ႇႁိုဝ် တေငိူင်ႉဝႄႈလႆႈ လွင်ႈႁႂ်ႈၵူၼ်းမိူင်းၸိူဝ်ႉၸၢတ်ႈတႆးႁဝ်း လႆႈထူပ်းၽွၼ်းႁၢႆႉ မိူၼ်ၼင်ႇ ပီႊ(2015) ၼၼ်ႉ ႁႂ်ႈပႃႇတီႇသိူဝ်ၽိူၵ်ႇ လႆႈၶေႃယွၼ်းတၢင်ႇထိုင် တီႈၸဝ်ႈၽူႈၼင်ႈၸိုင်ႈႁဝ်း ၼင်ႇပႃႈတႂ်ႈၼႆႉၶႃႈဢေႃႈ” ၼႆယဝ်ႉ။
ၵဵဝ်ႇၵပ်းလူၺ်ႈ လၢႆးတၢင်း တႃႇသွင်ပႃႇတီႇ တေႁူမ်ႈၵၼ်လႆႈ တွၼ်ႈတႃႇ ပၢင်လိူၵ်ႈတင်ႈ 2020 ၼၼ်ႉ လႆႈႁၼ် တီႇမူဝ်ႇၶရႅတ်ႉတိၵ်ႉပႃႇတီႇ ၸၢဝ်းၶိူဝ်းတႆး ပၼ်တၢင်းႁၼ်ထိုင်မႃး တၢင်းလိူၵ်ႈ သၢမ်လၢႆး- (1) ႁႂ်ႈၽႄမႅင်ႇ ၶဵတ်ႇလိူၵ်ႈတင်ႈသေ လူင်းလိူၵ်ႈတင်ႈ ဢမ်ႇၼၼ် (2) ႁႂ်ႈၽႄမႅင်ႇ ၸေႊဝဵင်းသေ လူင်းလိူၵ်ႈတင်ႈ ဢမ်ႇၼၼ် (3) ပေႃးပဵၼ်ႁူမ်ႈပွင်း ပဵၼ်ပႃႇတီႇဢၼ်လဵဝ်ၵႂႃႇၸိုင် ႁႂ်ႈဢဝ်ၸိုဝ်ႈသဵင်ပႃႇတီႇတႆး ဢၼ်လဵဝ်သေ လူင်းလိူၵ်ႈတင်ႈၵႂႃႇ ၼႆယဝ်ႉ။
မိူဝ်ႈဢွၵ်ႇထူဝ်ႇပႃႇ 20 ဝၼ်းၼၼ်ႉၵေႃႈ ယူႇတီႈ ၸဝ်ႈသင်ႇၶႃႇ လႄႈ ၵူၼ်းမိူင်း ၼႂ်းၸေႊဝဵင်းၼမ်ႉၶမ်း သူင်ႇလိၵ်ႈထိုင် ၽူႈၼင်ႈၸိုင်ႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆးဝႃႈ တိုၵ်းသူၼ်း ႁႂ်ႈၶပ်ႉၶိုင်ပွင်သၢင်ႈပၼ် ၽႅၼ်ၵၢၼ်လွင်ႈၶွတ်ႇလိူတ်ႈၽွမ်ႉႁူမ်ႈ ပႃႇတီႇပၢႆးမိူင်းၶွင်တႆး ႁႂ်ႈလႆႈပဵၼ်ၵၢၼ်ထူပ်းမိုဝ်း ၼႆယဝ်ႉ။
မိူဝ်ႈလဵဝ် ပႃႇတီႇၸၢဝ်းၶိူဝ်းတႆး ၼႂ်းမိူင်းႁူမ်ႈတုမ် မီးဝႆႉႁႃႈၸုမ်း – (1) တီႇမူဝ်ႇၶရႅတ်ႉတိၵ်ႉပႃႇတီႇ ၸၢဝ်းၶိူဝ်းတႆး – SNDP (ၵမ်ႈၼမ် ႁူႉၸၵ်းဝႃႈ ပႃႇတီႇသိူဝ်ၽိူၵ်ႇ)၊ (2) ငဝ်ႈငုၼ်းတီမူဝ်ႇၶရေႇၸီႇ ၸိူဝ်ႉၶိူဝ်းတႆး – SNLD (ၵမ်ႈၼမ် ႁူႉၸၵ်းဝႃႈ ပႃႇတီႇႁူဝ်သိူဝ်)၊ (3) ပႃႇတီႇမႂ်ႇသုင်တီႇမူဝ်ႇၶရႅတ်ႉတိၵ်ႉ မိူင်းတႆးပွတ်းဢွၵ်ႇ ESSDDP (ၵမ်ႈၼမ် ႁူႉၸၵ်းဝႃႈ ပႃႇတီႇၵွင်ၸႆး)၊ (4) ပႃႇတီႇၶိုၼ်ႈယႂ်ႇမႂ်ႇသုင်ၸိူဝ်ႉၶိူဝ်းတႆးလႅင် -TNDP (ၵမ်ႈၼမ် ႁူႉၸၵ်းဝႃႈ ပႃႇတီႇသိူဝ်လႅင်) လႄႈ ပႃႇတီႇတႆးလႅင် လႄႈ ၸၢဝ်းၶိူဝ်းတႆးၽၢၵ်ႈၼိူဝ် ၶွတ်ႇလိူတ်ႈၽွမ်ႉႁူမ်ႈ -SNSP (ၵမ်ႈၼမ် ႁူႉၸၵ်းဝႃႈ ပႃႇတီႇလၢဝ်ႁႃႈလုၵ်ႈ) ၼႆယဝ်ႉ။


text:
ၶၢဝ်ႇယႃႈမဝ်းၵမ်
ပလိၵ်ႈမၢၼ်ႈ ဝဵင်းပၢင်လူင် ပွႆႇပၼ်ၵူၼ်းသူႇသမ်းၵိၼ် ယႃႈမဝ်းၵမ်
- Details
- Created on 11 September 2017
- Written by တႆးလွတ်ႈလႅဝ်း
ၸုမ်းၵူၼ်းၼုမ်ႇတႆး လႄႈ ၽူႈယႂ်ႇၵူၼ်းလူင် ၼႂ်းပွၵ်ႉ ဝဵင်းပၢင်လူင် ယွၼ်းတၢင်းႁူမ်ႈမိုဝ်း ႁႂ်ႈၽၢႆႇ ပလိၵ်ႈမၢၼ်ႈ ၵႂႃႇၸွႆႈၵူတ်ႇထတ်း ၵူၼ်းသူႇသမ်းၵိၼ် ယႃႈမဝ်းၵမ် တီႈႁိမ်းဝၢၼ်ႈမူင်ႈ ဢိူင်ႇဝၢၼ်ႈမူင်ႈ ၸႄႈဝဵင်းပၢင်လူင် ၸႄႈတွၼ်ႈလွႆလႅမ်သေ တီႉၺွပ်းလႆႈ ၵူၼ်းသူႇသမ်းၵိၼ်ယႃႈမဝ်းၵမ် 14 ၵေႃႉ ယႃႈမ မိၵ်ႈ WY 20 မဵတ်ႉ ဝႃႈၼႆ။
ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ လွင်ႈၼႆႉ ပဵၼ်မိူဝ်ႈဝၼ်းထီႉ 03 September 2017 ပူၼ်ႉမႃး ၼႂ်းၵူၼ်းသူႇသမ်းၵိၼ် ယႃႈမဝ်းၵမ် 14 ၵေႃႉၼၼ်ႉ ပႃးဝႆႉလုၵ်ႈႁဵၼ်း ဢၼ်ၶိုၼ်ႈ ၸၼ်ႉၸွမ် တီႈဝဵင်းလွႆလႅမ် 5 ၵေႃႉ လႄႈ လုၵ်ႈၸၢႆး ၽၢႆႇဢုပ်ႉပိူင်ႇၸႄႈဝဵင်းလွႆလႅမ် 2 ၵေႃႉ ၊ ၸုမ်းၵူၼ်းၼုမ်ႇတႆး လႄႈ ၽူႈယႂ်ႇၵူၼ်းလူင် ၼႂ်းပွၵ်ႉ ဝဵင်းပၢင်လူင် လႆႈဢဝ်ၵူၼ်းသူႇသမ်းၵိၼ် ယႃႈမဝ်းၵမ် 14 ၵေႃႉ ၼၼ်ႉ ဢၢပ်ႈပၼ်တီႈ ၽူႈမီးပုၼ်ႈၽွၼ်း ပလိၵ်ႈမၢၼ်ႈၵႂႃႇ ပိူဝ်ႈတႃႇႁႂ်ႈမူၼ်ႉမႄးတူဝ်ၸႂ် တိုတ်းယႃႈမဝ်းၵမ်ပၼ် ဝႃႈၼႆ ၊ ပလိၵ်ႈမၢၼ်ႈ လႆႈဢဝ် ၵူၼ်းသူႈသမ်းၵိၼ် ယႃႈမဝ်းၵမ် 14 ၵေႃႉၼၼ်ႉ ၵုမ်းၶင်တူဝ်ဝႆႉ တီႈၼႂ်းၶွၵ်ႈ ၵမ်ႉဢွၼ်ႇၼိုင်ႈၵူၺ်းသေ ယွၼ်ႉၼႂ်းၵူၼ်းသူႇသမ်းၵိၼ်ယႃႈ 14 ၵေႃႉၼၼ်ႉ ပႃးဝႆႉ လုၵ်ႈၵူၼ်းလူင် ၽၢႆႇဢုပ်ႉပိူင်ႇ 2 ၵေႃႉ သေ ၽၢႆႇပလိၵ်ႈမၢၼ်ႈ လႆႈပွႆႇတူဝ် ၵူၼ်းသူႇသမ်းၵိၼ် ယႃႈမဝ်းၵမ် ဢၼ်တီႉၺွပ်းလႆႈ ဢွၵ်ႇၶွၵ်ႈၶင်ၵႂႃႇ ၶိုၼ်းတင်း 14 ၵေႃႉ လႆႈႁူႉၸွမ်းၼင်ႇၼႆ။
ၼွၵ်ႈသေၼၼ်ႉ ပလိၵ်ႈမၢၼ်ႈ ယင်းပၢႆတဵင်ၵႂၢမ်းၼၵ်းထႅင်ႈ တီႈၸုမ်းၵူၼ်းၼုမ်ႇတႆး လႄႈ ၽူႈယႂ်ႇၵူၼ်းလူင် ၼႂ်းပွၵ်ႉဝႃႈ လွင်ႈလႆႈႁူမ်ႈမိုဝ်းၵၼ် တင်းၵူၼ်းမိူင်း တီႉၺွပ်း ၵူၼ်းသူႇသမ်းၵိၼ် ယႃႈမဝ်းၵမ်ၼႆႉ ယႃႇပေႁႂ်ႈၶၢဝ်ႇဢွၵ်ႇ ၵႂႃႇတင်းၼွၵ်ႈလႃးလႃးၼႆ လွၵ်ႈငိူတ်ႇ ပႃးၼင်ႇၼႆယူႇယဝ်ႉ။
တႆးလွတ်ႈလႅဝ်း
ပဵၼ်ၸိူင်ႉႁိုဝ်ၵေႃႈလီ ၼင်ႇႁိုဝ်ၵူၼ်းၼုမ်ႇတႆး သႅၼ်းႁုၼ်ႇမႂ်ႇ ပေႃးတေလွတ်ႈၵင်း ၽေးၶဵၼ်လူင် ယႃႈမဝ်းၵမ်ၼၼ်ႉ ၸုမ်းၵူၼ်းၼုမ်ႇတႆး ၵူႈၸႄႈဝဵင်း တေၶတ်းၸႂ် ၵွတ်ႇလၢင်ႉ ယႃႈမဝ်းၵမ် ၼင်ႇဢၼ် ပွင်ပဵၼ်လႆႈၼၼ်ႉ ယူႇယဝ်ႉ။


text:
မိူဝ်ႈႁဝ်းႁဝ်းပႆႇတႅမ်ႈ Script လူင်းၵႂႃႇ တေႁၼ်ၸိူင်ႉၼႆၶႃႈ တူဝ်တိုတ်ႉ ႁွႆႈ ၵႂၢႆႉ တေတဵင်သွၼ်ႉသႂ်ႇႁၢင်တူဝ်လိၵ်ႈ ဢမ်ႇႁၢင်ႈလီ။
ၶႃႈလိုမ်းပူတ်းတူင်ႇၶႆႇပႃမၼ်းဢွၵ်ႇတီႈတိုတ်ႉၼိုင်ႈ တိုတ်ႉသွင်ၼၼ်ႉၶႃႈ ၶႃႈတေပူတ်းတူင်ႇမၼ်းဢွၵ်ႇၵွၼ်ႇ လၢႆးမၼ်းၵေႃႈ ႁႂ်ႈပူတ်းတူင်ႇၶႆႇပႃဢွၵ်ႇ ပေႃႉတူဝ်မေႈၵပ်းငဝ်ႈ တိုတ်ႉၼိုင်ႈ/သွင် ၼၼ်ႉယဝ်ႉၵေႃႈႁႂ်ႈမၼ်းၵျွၵ်း ၶၢႆႉၵႂႃႇၸူးတိုတ်ႉၼိုင်ႈ/သွင် ဢၼ်လႆႈပူတ်းတူင်ႇၶႆႇပႃမၼ်းၼၼ်ႉဢွၵ်ႇၵွၼ်ႇၶႃႈ တူၺ်းၸွမ်းၶႅပ်းႁၢင်ႈၶႃႈ။
ဝၢႆးပူတ်းတူင်ႇၶႆႇပႃတီႈတိုတ်ႉၼိုင်ႈ/သွင် ယဝ်ႉတူဝ်ႈယဝ်ႉၸိုင် ႁႂ်ႈထႅင်ႈ script လူင်းၵႂႃႇထႅင်ႈ။
Script မၼ်း glyph424 -> glyph502
glyph425 -> glyph503
ပွင်ႇဝႃႈႁႂ်ႈတိုတ်ႉဢၼ်လႆႈပူတ်းတူင်ႇ ၶၢႆႉၵႂႃႇၸူး glyph ထႅင်ႈဢၼ်ၼိုင်ႈ ဢၼ်လႆႈမေးသုတ်ႈၶၢႆႉႁၢင်မၼ်းပၢႆႈၵႂႃႇ တၢင်းလင်ထႅင်ႈၶႃႈ တူဝ်ၼႆႉတေလႆႈ ထႅင်ႈသႂ်ႇလူင်းၵႂႃႇထႅင်ႈ လွင်ႈႁႂ်ႈမၼ်းသုတ်ႉၶၢႆႉၵႂႃႇတၢင်းလႂ်ၼႆၵေႃႈၵမ်ႈၸႂ် ႁဝ်းၶႃႈ ႁႂ်ႈလႆႈၶဝ်ႈၵႂႃႇမေးဢဝ်တီႈၼိူဝ် program ဢၼ်ႁဝ်းၶိုင်ၾွၼ်ႉၼၼ်ႉၶႃႈ တွၼ်ႈတႃႇတၢင်းတႅမ်ႇၼၼ်ႉ တၢင်းၼႃႈၶိူင်ႈမၢႆ | ႁႂ်ႈလႆႈဢဝ်တူဝ်မေႈလိၵ်ႈၸိူဝ်းဢၼ်ပဵၼ်တူဝ်ႁၢင်ယၢဝ်းၼၼ်ႉပေႃႉလူင်းၵႂႃႇ တူဝ်ယၢင်ႇၼႆႉ ၶႃႈႁဝ်းသႂ်ႇဝႆႉတူဝ်မေႈလိၵ်ႈတႆး တူဝ် 'ၾ' ပဵၼ် glyph279 ၶႃႈ။
ပေႃးယဝ်ႉယဝ်ႉၵေႃႈယႃႇလိုမ်းၸၢမ်းတူၺ်းၶႃႈ။
တူၺ်းတူၺ်းသေႁဵတ်းတူၺ်းၶႃႈ ဢမ်ႇယၢပ်ႇ သင်ဝႃႈၶွင်ႉၶမ်တီႈလႂ်ၼႆၵေႃႈ ၽူတ်ႉတၢင်ႇဝႆႉလႆႈယူႇၶႃႈ တေၶတ်း ၸႂ်တွပ်ႇပၼ်ၶႃႈ။
ႁႂ်ႈလႆႈထိုင်တီႈၵၼ်သေၵမ်း။


text:
ၶၢဝ်ႇၵူႈလွင်ႈ
ၵူၼ်းမိူင်းပၢႆႈၽေးသိုၵ်း 5-ၵေႃႉ ယဵပ်ႇၺႃးမၢၵ်ႇႁိမ်းတပ်ႉမၢၼ်ႈ တိူဝ်ႉမၢတ်ႇၸဵပ်းႁႅင်း လႆႈသူင်ႇယူတ်းယႃ မိူင်းၶႄႇ
- Details
- Created on 10 January 2018
- Written by တႆးလွတ်ႈလႅဝ်း
ၵူၼ်းမိူင်း ဢၼ်ထူပ်းၽေးပၢင်တိုၵ်း သိုၵ်းသိူဝ်သေ ပၢႆႈဢွၵ်ႇဝၢၼ်ႈၶဝ်ႈၵႂႃႇသွၼ်ႈယူႇဝႆႉ ၼႂ်းဝဵင်းမိူင်းၵူဝ်း 5-ၵေႃႉ ၸွမ်းၵၼ်ၵႂႃႇႁႃၽိုၼ်း ၼႂ်းလိၼ်တပ်ႉသိုၵ်းမၢၼ်ႈ တႂ်ႈၵုမ်းၵမ်တပ်ႉၸုမ်းလူင်-11 တီႈၵွင်းလွႆမၢၼ်းတၢပ်ႈ ပိုၼ်ႉတီႈမိူင်းၵိူဝ်း ၸႄႈတွၼ်ႈမူႇၸေႊ မိူင်းတႆးပွတ်းႁွင်ႇသေ ယဵပ်ႇၺႃးမၢၵ်ႇၽင်(မၢၵ်ႇယဵပ်ႇ) ထပ်းၵၼ်သွင်ၵမ်း တိူဝ်ႉမၢတ်ႇၸဵပ်းႁၢဝ်ႈႁႅင်း လႆႈၵႂႃႇသူင်ႇယူတ်းယႃ ထိုင်တီႈႁူင်းယႃ ဝဵင်းမၢၼ်ႈၸေႊ ဢၼ်မီးၼႂ်းၸိုင်ႈမိူင်းၶႄႇ ၼႆယဝ်ႉ။
ၵူၼ်းမိူင်းဢၼ်ယဵပ်ႇၺႃး မၢၵ်ႇၽင်လိၼ် 5-ၵေႃႉၼၼ်ႉ ပဵၼ်ၵူၼ်းဝၢၼ်ႈၵျၢပ်ႈ သီႇၵေႃႉပဵၼ်ၸၢဝ်းၶိူဝ်းၶၢင် ထႅင်ႈၵေႃႉၼိုင်ႈ ပဵၼ်ၸၢဝ်းၶိူဝ်းၶႄႇ၊ ၸွမ်းၵၼ်ၵႂႃႇႁႃၽိုၼ်း ၼႂ်းဝၼ်းထီႉ 08 January 2018 သေ တႃႇၵေႃႉၼိုင်ႈ ယဵပ်ႇၺႃးမၢၵ်ႇ လုၵ်ႈၼိုင်ႈဢွၼ်တၢင်း ဝၢႆးၼၼ်ႉ ၽွင်းယုၵ်ႉဢဝ်တူဝ်ၵေႃႉမၢတ်ႇ ဢွၵ်ႇၵႂႃႇၽၢႆႇသဵၼ်ႈတၢင်းလူင် လႆႈၵႂႃႇယဵပ်ႇၺႃးမၢၵ်ႇ ထႅင်ႈလုၵ်ႈၼိုင်ႈသေ မၢတ်ႇၸဵပ်းႁၢဝ်ႈႁႅင်း တင်းႁႃႈၵေႃႉၼႆယဝ်ႉ။
ၸၢဝ်းၶိူဝ်းၶၢင် သီႇၵေႃႉၼၼ်ႉ ၸိုဝ်ႈႁွင်ႉ ဢူးၶွင်ႇတွင်ႇ၊ ဢူးတၢႆႇၸႄႇ၊ ဢူးယဵင်းယေႃႇ လႄႈ ၽူႈၶဝ်ႈၸုမ်း ၶရိတ်ႉၶၢင် (KBC) ဢူးၸွင်းၶွင်ႇ ထႅင်ႈၸၢဝ်းၶိူဝ်းၶႄႇ ၵေႃႉၼိုင်ႈသမ်ႉၸိုဝ်ႈ ဢူးၶျႃႇလၢဝ်ႇၾႃႉ ၼႆယဝ်ႉ။
ယွၼ်ႉမိူဝ်ႈပၢင်တိုၵ်း ၼႂ်းၵႄႈၵၢင် တပ်ႉသိုၵ်းမၢၼ်ႈ လႄႈ ၸုမ်းဢူၺ်းလီပွတ်းႁွင်ႇ KIA, TNLA, MNDAA, AA ဢၼ်ပဵၼ်ၼႂ်းပိုၼ်ႉတီႈမိူင်းၵူဝ်း (ႁိမ်းဝၢၼ်ႈၵျၢပ်ႈ) မိူဝ်ႈလိူၼ်-November ႁၢင်ပီႊ-2016 ပူၼ်ႉမႃးၼၼ်ႉသေ ၸိူဝ်းပဵၼ်ၵူၼ်းဝၢၼ်ႈၵျၢပ်ႈ တင်းဝၢၼ်ႈ (ဢၼ်ပႃးၶဝ်ႁႃႈၵေႃႉ) ၸင်ႇလႆႈပၢႆႈၽေး ၵႂႃႇမူၵ်းသွၼ်ႈဝႆႉ ၼႂ်းဝဵင်းမိူင်းၵူဝ်း ၼႆယူႇယဝ်ႉ။
ၼႂ်းဝၢၼ်ႈၵျၢပ်ႈၼၼ်ႉ ၵူၺ်းၵိုတ်းဢဝ်ထႅင်ႈ ၵူၼ်းၼိုင်ႈၵေႃႉသွင်ၵေႃႉ ဢၼ်ပဵၼ်ၵူၼ်းလဵင်ႉဝူဝ်း လဵင်ႉၵႂၢႆး ၸိူဝ်းၼႆႉၵူၺ်း၊ ၸိူဝ်းဢၼ်ပၢႆႈၶဝ်ႈဝဵင်းသေ ၶႂ်ႈပွၵ်ႈၶိုၼ်းၼႂ်းဝၢၼ်ႈ ယူႇသေတႃႉၵေႃႈ ၵူၺ်းၵႃႈသမ်ႉၵူဝ်မၢၵ်ႇ ဢၼ်ၵၢင်ႁၢင်ႈဝႆႉ ႁိမ်းႁွမ်းဝၢၼ်ႈၸိူဝ်းၼၼ်ႉလႄႈ ၽႂ်ၵေႃႈဢမ်ႇႁတ်းမိူဝ်းၵၼ်ၼႆ လႆႈႁူႉၸွမ်းၶၢဝ်ႇ ၼင်ႇၼႆ။
တႆးလွတ်ႈလႅဝ်း


text:
ၶၢဝ်ႇၵၢၼ်သိုၵ်း
ၽၢႆႇသိုၵ်း KNU ဝႃႈဢမ်ႇႁပ်ႉႁဵတ်းလႆႈ DDR လႄႈ SSR
- Details
- Created on 09 January 2018
- Written by တႆးလွတ်ႈလႅဝ်း
ၵႃႈၸူဝ်ႈပႆႇဢုပ်ႇဢူဝ်း တူၵ်းလူင်းလႆႈ ၽၢႆႇတၢင်းၵၢၼ်မိူင်း ၵဵဝ်ႇၵၢၼ်ပူတ်းဝၢင်းၵွင်ႈၵၢင်ႇ (DDR) လႄႈ ၵၢၼ်ယႃႉတပ်ႉသိုၵ်း မႄးပွင်တပ်ႉႁူမ်ႇလူမ်ႈ (SSR) ၼၼ်ႉ တပ်ႉသိုၵ်းပူတ်းပွတ်ႇ ၸိူဝ်ႉၸၢတ်ႈယၢင်း (KNLA) ဢၼ်ပဵၼ်ၽၢႆႇသိုၵ်းၶွင် ႁူမ်ႈတုမ်ၸိူဝ်ႉၸၢတ်ႈယၢင်း (KNU) လႆႈတႅပ်းတတ်း တီႈပၢင်ၵုမ်ၶိုၵ်ႉၶၢၵ်ႉ ၽူႈၼမ်းသိုၵ်း ၵႂႃႇဢမ်ႇၵႃး သင်တိုၵ်ႉတေၵႂႃႇ လၢႆးၼႆႉၵူၺ်းၸိုင် ထုၵ်ႇလီၶၢႆႉဝၼ်း ပၢင်ၵုမ်လူင် ပၢင်လူင် 21 ၼႆယူႇယဝ်ႉ။
ၼႂ်းဝၼ်းထီႉ 05 January 2018 ၼၼ်ႉ တပ်ႉသိုၵ်းပူတ်းပွတ်ႇ ၸိူဝ်ႉၸၢတ်ႈယၢင်း (KNLA) လႆႈၸတ်းပၢင်ၵုမ် ၽူႈၼမ်းၽၢႆႇသိုၵ်း ၵႂႃႇတီႈငဝ်ႈငုၼ်း KNLA မိူင်းယၢင်းၽိူၵ်ႇ ဢုပ်ႇဢူဝ်းၵဵဝ်ႇၵပ်းလွင်ႈ DDR လႄႈ SSR။
ၵဵဝ်ႇၵပ်းလွင်ႈၼႆႉသေ ၽူႈမီးပုၼ်ႈၽွၼ်း ႁွင်ႈၵၢၼ်ၽၢႆႇၵႅတ်ႇၶႄ KNLA ၸဝ်ႈသိုၵ်းလူင် ၸေႃးရေႃးၵျႃႇၶိၼ်ႇ လၢတ်ႈတီႈသိုဝ်ႇၶၢဝ်ႇ လွင်ႈဝႃႈ- ၶေႃႈၸုၵ်းမၼ်ႈတႄႉ သင်ၵိုင်ႉၵၢင်ႉ ႁဵတ်း DDR/SSR ၼႆ ဢမ်ႇယွမ်းႁပ်ႉလႆႈ၊ ၽၢႆႇတၢင်းၵၢၼ်မိူင်း ဢမ်ႇပႆႇဢုပ်ႇဢူဝ်းၵၼ်လႆႈ လူင်ႉလူင်ႉလႅင်းလႅင်းသင်သေ ဢမ်ႇပႆႇမီးၶေႃႈႁပ်ႉႁွင်းသင်ၼႆႉ တိုၼ်းဢမ်ႇႁပ်ႉလႆႈ DDR/SSR၊ သင်ပၢင်ဢုပ်ႇဢူဝ်းၵၢၼ်မိူင်း မီးၶေႃတွပ်ႇလီဢွၵ်ႇမႃးယဝ်ႉၵွၼ်ႇ ၸင်ႇတေႁဵတ်းဢၼ်ၼႆႉလႆႈ၊ ယၢမ်းၼႆႉ သမ်ႉႁဵတ်းၸဵမ်ၸဝ်ႉၸဵမ်ၸဵဝ်း ဢၼ်ဝႃႈၼၼ်ႉ KNLA ဢမ်ႇယွမ်းႁပ်ႉလႆႈ၊ သင်တေၵႂႃႇၸိူင်ႉၼင်ႇၼႆၵူၺ်းၸိုင် ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-3 ဢၼ်တေထိုင်ၼၼ်ႉၵေႃႈ ထုၵ်ႇလီၶၢႆႉဝၼ်းမၼ်းယဝ်ႉ ဝႃႈၼႆ။
ၵူၺ်းၵႃႈ ယွၼ်ႉဝႃႈ KNLA ၼႆႉ ပဵၼ်ၽၢႆႇသိုၵ်းသေ သမ်ႉယူႇတႂ်ႈၵုမ်းၵမ် KNU ဝႆႉလႄႈ ၵဵဝ်ႇၵပ်းၶေႃႈတႅပ်းတတ်းၼႆႉသေ တေၶိုၼ်းဢဝ်တၢင်ႇထိုင် တီႈပၢင်ၵုမ် ၶွမ်ႇမတီႇငဝ်ႈငုၼ်း KNU ဢၼ်တေၸတ်းၼႂ်းဢမ်ႇႁိုင်သင်ၼႆႉၵႂႃႇ ထႅင်ႈၵမ်းၼိုင်ႈ ၼႆယဝ်ႉ။
ပၢင်ၵုမ်လူင် လွင်ႈငမ်းယဵၼ် မိူင်းႁူမ်ႈတုမ် ဢၼ်ပဵၼ် ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-3 ဢၼ်တေထိုင်ၼႆႉ မီးၶၢဝ်ႇဢွၵ်ႇမႃးဝႃႈ ၽၢႆႇတပ်ႉသိုၵ်းမၢၼ်ႈ ၶႂ်ႈဢဝ် ၵၢၼ်ပူတ်းဝၢင်းၵွင်ႈၵၢင်ႇ (DDR) လႄႈ ၵၢၼ်ယႃႉတပ်ႉသိုၵ်း မႄးပွင်တပ်ႉႁူမ်ႇလူမ်ႈ (SSR) ဢုပ်ႇၸွမ်းၼႂ်းပၢင်ၵုမ် ၼႆယူႇယဝ်ႉ။
ၵဵဝ်ႇၵပ်း ၵႂၢမ်းပိုတ်ႇတီႈပွင်ႇၵႂၢမ်းမၢႆ ၵၢၼ်ပူတ်းဝၢင်းၵွင်ႈၵၢင်ႇ (DDR) လႄႈ ၵၢၼ်ယႃႉတပ်ႉသိုၵ်း မႄးပွင်တပ်ႉႁူမ်ႇလူမ်ႈ (SSR) ၼႂ်းၵႄႈၵၢင် တပ်ႉသိုၵ်းမၢၼ်ႈ လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်းၼႆႉသေ သွင်ၽၢႆႇမီးတၢင်းႁၼ် တီႈပွင်ႇဢမ်ႇမိူၼ်ၵၼ်လႄႈ လွင်ႈၼႆႉ တေၶိုၼ်းလႆႈမႄး ဢုပ်ႇဢူဝ်းငူပ်ႉငီႉၵၼ်ထႅင်ႈ ၼႆယူႇ ၵႅမ်ႁူဝ်ပဝ်ႈ KNU ပတူဝ်ႇၸေႃးၵွႆႇထူးဝိၼ်း လၢတ်ႈတီႈသိုဝ်ႇၶၢဝ်ႇ။
ႁူမ်ႈတုမ်ၸိူဝ်ႉၸၢတ်ႈယၢင်း (KNU) ၼႆႉ ပဵၼ်ၸုမ်းမီးႁႅင်းသိုၵ်းယႂ်ႇသေ ပဵၼ်ၸုမ်းဢၼ်လူင်းလၢႆးမိုဝ်း လိၵ်ႈႁူမ်ႈမၢႆ NCA ၸုမ်းၼိုင်ႈ ၼႂ်းပႅတ်ႇၸုမ်း၊ တီႈၼႂ်းပၢင်ၵုမ်ၶိုၵ်ႉၶၢၵ်ႉ တပ်ႉသိုၵ်းပူတ်းပွတ်ႇ ၸိူဝ်ႉၸၢတ်ႈယၢင်း (KNLA) ၽၢႆႇသိုၵ်း KNU ၼၼ်ႉပႃး ၽူႈမီးပုၼ်ႈၽွၼ်းႁွင်ႈၵၢၼ်ၽၢႆႇၵႅတ်ႇၶႄ ပတူဝ်ႇၸေႃးရေႃးၵျႃႇၶိၼ်ႇ၊ ၽူႈၵွၼ်းသိုၵ်း ၸွမ်သိုၵ်းလူင် ၸေႃးၵျေႃႇၼီႇ၊ ၵႅမ်ၽူႈၵွၼ်းသိုၵ်း ၸွမ်သိုၵ်း ၸေႃးပေႃးၵျေႃႇႁႄး ၸဵမ်ၵႂႃႇ ၽူႈမီးၸၼ်ႉၽၢႆႇသိုၵ်း ၶဝ်ႈႁူမ်ႈ 100-ပၢႆ ၼႆယူႇယဝ်ႉ။
တႆးလွတ်ႈလႅဝ်း


text:
မႂ်ႇသုင်ၶႃႈ။ ပူၼ်ႉမႃး 2 ဝၼ်းၼႆႉ ၽူႈၵိူဝ်းၵုမ်ၸိုင်ႈမိူင်း တူၵ်ႇလၢတ်ႈၵႂႃႇဝႃႈၼႂ်းပီ 2018 ၼႆႉ ၵဵဝ်ႇလူၺ်ႈမူႇပိူင်ၾႅတ်ႊၻရႄႊသေယဝ်ႉ တေႁႂ်ႈႁႅၼ်းတမ်းႁႂ်ႈမၼ်း
ယဝ်ႉတူဝ်ႈၵႂႃႇ။ မူႇပိူင်ၾႅတ်ႊၻရႄႊ ဢၼ်တေႁႂ်ႈႁႅၼ်းတမ်းၵႂႃႇၼၼ်ႉ ပဵၼ်ႁိုဝ်မီးႁိုဝ် ဢၼ်တႆးႁဝ်းၶႂ်ႈလႆႈမႃးၸဵမ်မိူဝ်ႈမိုၼ်ႉသိုၼ်းၵွၼ်ႇၼၼ်ႉ သမ်ႉပဵၼ်ဢၼ်လႂ်၊ ပေႃးပိူၼ်ႈႁႅၼ်းတမ်းမႃး ႁဝ်းၶႃႈသမ်ႉတေတေႃႇသူႈၸိူင်ႉၼင်ႇႁိုဝ် ဢၼ်ဝႃႈၼၼ်ႉ ၽိူဝ်ႇတႃႉႁဝ်းၶႃႈတေႁူမ်ႈမိုဝ်းၵၼ်သေ မူၼ်ႉႁႃၵၢၼ်မိူင်း တႃႇတေၵႄႈလိတ်ႈလႆႈ ဢၼ်ႁဝ်းၶႃႈမုင်ႈမွင်းမႃး တၢင်းႁိုင်တၢင်းႁီးသေယဝ်ႉ ႁႂ်ႈပေႃးပၢၵ်ႈပေႇသေႇၶျႃႇၵႂႃႇၼၼ်ႉ သမ်ႉၵူၺ်းၵုမ်ႇၵႂႃႇဝူၼ်ႉၸွမ်း ပိူဝ်ႈတႃႇပႃႇတီႇတႆးသွင်ဢၼ် ႁႂ်ႈလႆႈႁူမ်ႈၸွမ်းၵၼ် ဢၼ်ဝႃႈၼၼ်ႉၵေႃႈ ႁဝ်းၶႃႈတင်းသဵင်ႈတင်းမူတ်း တေႁူမ်ႈၵၼ်ငိၼ်းယူႇ။
ယၢမ်းၼင်ႇၼႆၼႆႉ သင်ၶလႄႈၵူၼ်းမိူင်း ၸိူဝ်းသူၼ်ၸႂ်ၸွမ်းလွင်ႈပႃႇတီႇပၢႆးမိူင်းၶွင်တႆး သွင်ဢၼ် ႁႂ်ႈလႆႈႁူမ်ႈႁွမ်းၵၼ်ဢၼ်ဝႃႈၼၼ်ႉ ပႃႇတီႇပၢႆးမိူင်း ဢၼ်ဝႃႈႁူမ်ႈႁွမ်းၵၼ် ဢၼ်ဝႃႈၼၼ်ႉတႄႉ မၼ်းယူႇတီႈၵၢင်ၸႂ်ၵူၼ်းမိူင်းၵူၺ်းဢမ်ႇၵႃး သမ်ႉတေလႆႈယင်ႇႁၢၵ်ႈပႃးၸဵမ်မူႇဝႃႇတၵၢၼ်မိူင်း၊ ၾၢႆႇလႂ်ပဵၼ်ႁိုဝ်ဢၼ်ဝႃႈၼၼ်ႉ တေလႆႈမႃးၶဝ်ႈၶိုင်ၵၼ်၊ တေလႆႈၵေႃႇသၢင်ႈလွင်ႈယုမ်ႇယမ်ၵၼ်ၼႅၼ်ႈၼႃၵွၼ်ႇ ၸင်ႇတေႁူမ်ႈၵၼ်လႆႈဢၼ်ဝႃႈၼၼ်ႉ ၽႂ်ၵေႃႈတေႁူႉၸွမ်းယူႇ။
ၵွပ်ႈသင် ၶႂ်ႈလႆႈလွင်ႈႁူမ်ႈႁွမ်းၵၼ်ၶႃႈလႃႇ။ ယွၼ်ႉပႃႇတီႇတႆးပဵၼ်ဝႆႉ 2 ဢၼ်၊ ယွၼ်ႉတမ်းဝႆႉ 2 ပုင်းလႄႈ ၵူၼ်းတႆးၼႆႉ လႆႈပၼ်သဵင်တႅၵ်ႇယႅၵ်ႈၵၼ်သေယဝ်ႉ ဢမ်ႇၶွၼ်ႈပဵၼ်သဵင်လဵဝ်ၵၼ်လႆႈ။ ပေႃးပဵၼ်ပုင်းလဵဝ်ၵၼ် မႃးၸိုင် ႁဝ်းတေဢမ်ႇၵၢၼ်ႉသုမ်းၵၢၼ်လိူၵ်ႈတင်ႈ၊ ႁဝ်းတေၸၢင်ႈပဵၼ်မႃးလူင်ပွင်ၸိုင်ႈ၊ မီးတႃႈမုင်ႈမွင်းၸိူင်ႉၼင်ႇၼႆ။
ပေႃးႁဝ်းမႃးထတ်းၶိုၼ်းၽွၼ်းၵၢၼ်လိူၵ်ႈတင်ႈပီ 2015 ပူၼ်ႉမႃးလႄႈပီ 2017 ဢၼ်ပူၼ်ႉမႃးၼၼ်ႉၼႆၸိုင် ၼႂ်းမိူင်းတႆးၼႆႉ ၶဵတ်ႇလိူၵ်ႈတင်ႈတေမီးယူႇ 48 ၸႄႈဝဵင်း၊ ၽိူဝ်ႇထိုင်မႃးပီ 2017 တိူဝ်းမႃးထႅင်ႈၵေးသီး-မိူင်းသူႈလႄႈ မီး 50 ၸႄႈဝဵင်း၊ ၼႂ်းမိူင်းတႆး ဢၼ်ၸၢင်ႈလႆႈသဵင် 50 ၸႄႈဝဵင်းၼၼ်ႉ ပေႃးမႃးတူၺ်းဝဵင်းလူင် တူၼ်ႈတီး NLD ပေႉ၊ ၸၢဝ်းၶိူဝ်းသမ်ႉပဵၼ်ပႃႇတီႇပဢူဝ်း၊ တီႈၼႆႈပေႃးမႃးတူၺ်းၶႅပ်းသဵင် ဢၼ်ပႃႇတီႇႁူဝ်သိူဝ်လႄႈ ပႃႇတီႇသိူဝ်ၽိူၵ်ႇလႆႈၼၼ်ႉၼႆၸိုင် ဢမ်ႇထိုင်မိုၼ်ႇ။ ၵေႃႉဢၼ်ဢွင်ႇပေႉမီးယူႇ 65,000 ၊ ၵေႃႉဢၼ်တၢမ်းမႃး မီးယူႇ 65,000 ၼင်ႇၵဝ်ႇ။ ပွင်ႇဝႃႈဝဵင်းလူင်တူၼ်ႈတီးၼႆႉ တႆးတိုၼ်းဢမ်ႇပေႉ။ ပေႃးမႃးတူၺ်းလႃႈသဵဝ်ႈ ပႃႇတီႇသၢင်ႇသီႈဢွင်ႇပေႉ ၵိၼ်ၶၢတ်ႇၵႂႃႇ၊ တၢမ်းမၼ်းသမ်ႉပဵၼ် NLD ၼူၵ်ႉလႅင်၊ သဵင်ႁူဝ်သိူဝ်လႄႈသိူဝ်ၽိူၵ်ႇ ႁူမ်ႈၵၼ် မီးယူႇ 23,000 ၊ သၢင်ႇသီႈသမ်ႉလႆႈယူႇ 30,900 ၊ ၵေႃႉတၢမ်းမၼ်းမီး 26,000 ၊ ပွင်ႇဝႃႈတႄႉႁူဝ်သိူဝ်တင်းသိူဝ်ၽိူၵ်ႇႁူမ်ႈၵၼ်ၼႆႉ တိုၼ်းဢမ်ႇပေႉလႆႈပႃႇတီႇသၢင်ႇသီႈ ဢမ်ႇၼၼ်ၵေႃႈ ပႃႇတီႇၼူၵ်ႉယုင်း။
ပေႃးမႃးတူၺ်းဝဵင်းလူင်ၵဵင်းတုင်၊ သၢင်ႇသီႈဢွင်ႇပေႉ ၵိၼ်ၶၢတ်ႇ၊ တၢမ်းမႃးပဵၼ် NLD ၊ ႁူဝ်သိူဝ်တင်းသိူဝ်ၽိူၵ်ႇ ၵူၺ်းဢမ်ႇၵႃး ၼပ်ႉပႃးၸဵမ်ၵွင်ၸႆး ႁူမ်ႈၵၼ်တေမီးယူႇ 8,193 သဵင်။ ၵေႃႉဢွင်ႇပေႉသမ်ႉလႆႈယူႇ 18,900 ပၢႆ၊ တၢမ်းမႃးသမ်ႉလႆႈ 14,800 ပၢႆ။ တီႈၼႆႈ ပေႃးမႃးတူၺ်းၵဵင်းတုင်ၼႆႉ မီးပႃႇတီႇလၢႆလၢႆဢၼ်ၶဝ်ႈၶေႉ။ လိူဝ်ၼၼ်ႉ ပႃးၸဵမ်ၵူၼ်းသုၼ်ႇလဵဝ်ၶဝ်ႈၶေႉ 1 ၵေႃႉ၊ တင်းမူတ်းဢၼ်ၶဝ်ႈႁူမ်ႈၶေႉမၼ်းတေမီးယူႇ 2 ၵေႃႉ။
တီႈၼၼ်ႉ မီးၶၢဝ်ႇႁူင်ဝႃႈ မီးၵူၼ်းတူၵ်ႇလၢတ်ႈဝႃႈ ပႃႇတီႇၵွင်ၸႆးၼႆႉ ပဵၼ်ပႃႇတီႇပိုၼ်ႉတီႈလႄႈႁႅင်းၸႂ်။ ၶႅပ်းသဵင် ပႃႇတီႇႁူဝ်သိူဝ်-သိူဝ်ၽိူၵ်ႇႁူမ်ႈၵၼ် ပႃႇတီႇၵွင်ၸႆးဢမ်ႇၶဝ်ႈၶေႉ ပွၵ်ႈၵမ်းတေမႃး 2020 ၼၼ်ႉ ပႃႇတီႇႁူဝ်သိူဝ်လႄႈသိူဝ်ၽိူၵ်ႇသေၸုမ်းၸုမ်းၵူၺ်း ယႅၵ်ႈၵၼ်သေမႃးၶဝ်ႈလႄႈ ဢၼ်ဝႃႈၼၼ်ႉ ၸွင်ႇတေဢွင်ႇပေႉလႆႈႁိုဝ်။ ဢၼ်ႁဝ်းလၢမ်းလၢတ်ႈၸိူဝ်းၼၼ်ႉ မၼ်းဢမ်ႇပဵၼ်တီႈၸႂ်ယႂ်ႇပိူဝ်ႈတႃႇ ပေႃႈမႄႈၵူၼ်းမိူင်း၊ ပိူင်ပဵၼ်တႄႉမီးတႄႉလႄႈ ဢၼ်ႁဝ်းၶႂ်ႈပဵၼ် မၼ်းပိူင်ႈၵၼ်ယူႇဢၼ်ဝႃႈၼၼ်ႉ ႁဝ်းၶႃႈတေလႆႈႁပ်ႉႁၼ်ၸႅင်ႈလႅင်းယူႇ။
တီႈၼႆႈ ပေႃးမႃးတူၺ်းပွတ်းဢွၵ်ႇၶူင်းၼႆ ဢမ်ႇပႃးၵူၼ်းၵဵင်းတုင်၊ ၼိုင်ႈ-မိူင်းၶၢၵ်ႇ၊ သွင်-မိူင်းယၢင်း၊ သၢမ်-မိူင်းသၢတ်ႇ၊ သီႇ-မိူင်းပဵင်း၊ ႁႃႈ-မိူင်းၽျၢၵ်ႈၸိူဝ်းၼႆႉ ပႃႇတီႇသၢင်ႇသီႈပေႉၵႂႃႇသဵင်ႈသဵင်ႈ။ လိူဝ်ၼၼ်ႉ တႃႈၶီႈလဵၵ်း၊ မိူင်းယွင်း၊ မိူင်းတူၼ်ၸိူဝ်းၼႆႉ NLD ပေႉသဵင်ႈသဵင်ႈ၊ ၵိၼ်ၶၢတ်ႇၵႂႃႇ။ တင်း 9 ဝဵင်းၼႆႉ ႁူဝ်သိူဝ်-သိူဝ်ၽိူၵ်ႇႁူမ်ႈၵၼ် ဢမ်ႇၶိုတ်းပဵင်းလႆႈၼိုင်ႈၶိုင်ႈၶွင်ၵေႃႉဢွင်ႇပေႉၼၼ်ႉ၊ တေႃႉတႄႉမီးမိူင်းပဵင်း၊ မိူင်းတူၼ် လႆႈၵႂႃႇၼိုင်ႈၶိုင်ႈ ၵေႃႉဢွင်ႇပေႉၼၼ်ႉ။ ပွင်ႇဝႃႈမိူင်းတႆးပွတ်းဢွၵ်ႇၶူင်း 9 ဝဵင်းၼႆႉ သၢင်ႇသီႈ ဢမ်ႇၼၼ်ၵေႃႈၼူၵ်ႉယုင်းဢွင်ႇပေႉဝႆႉလုမ်းလုမ်း။
လိူဝ်ၼၼ်ႉသမ်ႉ ပိူင်ပဵၼ်ယၢမ်းလဵဝ် ႁဝ်းၶႃႈလႆႈတေႃႇသူႈယူႇၼႆႉ ဢၼ်ႁူဝ်ၼပ်ႉတႆးဢေႇလိူဝ်ႁႅင်းသေ ႁဝ်းၶႃႈဢမ်ႇဢွင်ႇပေႉၼၼ်ႉသမ်ႉ မၢၵ်ႇမၢင်၊ ၵုင်းၵႅင်း၊ လဝ်ႉၵႆႇ ဢၼ်ႁွင်ႉဝႃႈလၢဝ်းၵၢႆ၊ ၵူတ်ႉၶၢႆ၊ ႁူဝ်ပၢင်ႇ၊ ၵုၼ်လူင်၊ မၢၼ်ႈတူင်ႈ၊ ၼမ်ႉသၼ်ႇ၊ မၢၼ်ႈပဵင်း ဢၼ်ႁွင်ႉဝႃႈမပဵင်း၊ ၾၢႆၶုၼ်ႇ၊ ပၢင်လွင်း၊ ယႂႃႇငၢၼ်ႇ၊ ပင်းတရႃႉ၊ ၵၢတ်ႇလေႃႉ၊ သီႇသႅင်ႇ၊ ၺွင်ႇသူၺ်ႇ၊ ႁူဝ်ပူင်း၊ ႁူမ်ႈပႃးတူၼ်ႈတီး လႃႈသဵဝ်ႈ ၵဵင်းတုင် ႁူမ်ႈၵၼ်တေမီး 20 ၸႄႈဝဵင်းၼႆႉ မၼ်းတိုၼ်းဝႃႈႁူဝ်ၵူၼ်းတႆးဢေႇလဵၵ်ႉသေ တၢင်ႇၸၢဝ်းၶိူဝ်းၼၼ်ႉယဝ်ႉ။
ပွင်ႇဝႃႈတေဢဝ်ႁူဝ်ၵူၼ်းသေ ႁႂ်ႈတႆးပေႃးဢွင်ႇပေႉလႆႈၼၼ်ႉ တေမီးယူႇ 23 ၸႄႈဝဵင်းၵူၺ်းယဝ်ႉ။ ဢၼ်ဢမ်ႇၸၢင်ႈဢွင်ႇပေႉ တေမီးယူႇ 20 ဝဵင်း၊ ၼႂ်းၼၼ်ႉ ပေႃးႁဝ်းမႃးၼပ်ႉပႃးၸဵမ်ထႅင်ႈမိူင်းတႆး ပွတ်းဢွၵ်ႇၶူင်းၼႆၸိုင် ဢၼ်တႆးႁူဝ်ၵူၼ်းၼမ်လႄႈၸၢင်ႈဢွင်ႇပေႉၼၼ်ႉ တေမီးယူႇ 23 ဝဵင်းၵူၺ်း၊ ၼႂ်း 23 ဝဵင်းၼၼ်ႉ ယွၼ်ႉႁူဝ်သိူဝ်-သိူဝ်ၽိူၵ်ႇတႅၵ်ႇယႅၵ်ႈၵၼ်သေယဝ်ႉ ၽွၼ်းၵၢၼ်လိူၵ်ႈတင်ႈလႆႈပႅၵ်ႇပိူင်ႈၵႂႃႇ၊ လႆႈႁိူင်ႈၵိူင်းၵၢၼ်ႉသုမ်းၵႂႃႇဢၼ်ဝႃႈၼၼ်ႉ တႅတ်ႈတေႃးတေမီး 2 ဝဵင်းၵူၺ်း။ 1.မိူင်းပၼ်ႇ၊ 2.ၼမ်ႉၶမ်း။
ပေႃးမႃးတူၺ်းမိူင်းပၼ်ႇၼႆ သၢင်ႇသီႈလႆႈၵႂႃႇသဵင်မၼ်း 3,453 ၊ သိူဝ်ၽိူၵ်ႇလႆႈ 3,141 ၊ ႁူဝ်သိူဝ်လႆႈ 1,527 ၊ ပေႃးမႃးႁူမ်ႈၵၼ်သွင်ဢၼ် တေမီးယူႇ 4,600 ။ ပေႃးဝႃႈႁူဝ်သိူဝ်-သိူဝ်ၽိူၵ်ႇႁူမ်ႈၵၼ် တိုၼ်းဢွင်ႇပေႉသၢင်ႇသီႈ ဢၼ်ဝႃႈၼၼ်ႉ တီႈမိူင်းပၼ်ႇတႄႉၼႄႉၼွၼ်းယဝ်ႉ။
ၵမ်းၼႆႉ ပေႃးမႃးတူၺ်းတီႈၼမ်ႉၶမ်း ပႃႇတီႇတဢၢင်းဢွင်ႇပေႉၵႂႃႇ၊ မၼ်းလႆႈ 20,323 သဵင်၊ သိူဝ်ၽိူၵ်ႇလႆႈ 12,000 ၊ ႁူဝ်သိူဝ်လႆႈ 11,000 ၊ ပေႃးဝႃႈသိူဝ်ၽိူၵ်ႇလႄႈႁူဝ်သိူဝ်ႁူမ်ႈၵၼ်ၸိုင် တေမီးယူႇ 23,900 ပၢႆ၊ ပွင်ႇဝႃႈမၼ်းၼမ်လိူဝ်ၵေႃႉဢွင်ႇပေႉ ပႃႇတီႇတဢၢင်းၼၼ်ႉယူႇ။ ပေႃးဝႃႈပႃႇတီႇႁူဝ်သိူဝ်-သိူဝ်ၽိူၵ်ႇ ဢမ်ႇတႅၵ်ႇယႅၵ်ႈၵၼ် တိုၼ်းဢွင်ႇပေႉပႃႇတီႇတဢၢင်းယူႇ။
ႁဵတ်းသင်သမ်ႉလႆႈမႃးတႅၵ်ႇယႅၵ်ႈၵၼ်ၶႃႈလႃႇ။ ၾၢႆႇၼိုင်ႈသမ်ႉ တေမီးၶေႃႈတွပ်ႇၶိုၼ်းဢၼ်ဝႃႈ ၵူၼ်းမီးသုၼ်ႇတွတ်ႈၶႅပ်းၼႂ်းၸႄႈဝဵင်းၼမ်ႉၶမ်းမီးၵႃႈႁိုဝ်ၼႆ မီး 77,311 ၵေႃႉ၊ ဢၼ်မႃးပၼ်သဵင်မီးယူႇ 59,676 ၵေႃႉ။ ပေႃးၼႆ ဢၼ်ဢမ်ႇမႃးသႂ်ႇၶႅပ်းၵၢင်ၸႂ်ပၼ်သဵင်ၼၼ်ႉ တေမီးယူႇ 17,635 ၵေႃႉ။ ယွၼ်ႉပိူဝ်ႈႁူဝ်သိူဝ်-သိူဝ်ၽိူၵ်ႇတႅၵ်ႇယႅၵ်ႈၵၼ်လႄႈ ႁဝ်းတိုၼ်းဢမ်ႇၵႂႃႇသႂ်ႇၶႅပ်းၵၢင်ၸႂ်ႁဝ်း ဢၼ်ဝႃႈၼၼ်ႉ ၵမ်ႈၼမ်တေမီးပီႈၼွင်ႉတႆးၵူၺ်း၊ ၼႂ်းၼၼ်ႉ တေမီးယူႇ 17,635 ၵေႃႉၼၼ်ႉ မၼ်းၵႂႃႇၽိူမ်ႉထႅမ်သႂ်ႇတီႈပႃႇတီႇႁူဝ်သိူဝ်ၵေႃႈ ပႃႇတီႇႁူဝ်သိူဝ်တိုၼ်းဢွင်ႇပေႉပီႈၼွင်ႉတဢၢင်းယဝ်ႉ၊ မၼ်းၵႂႃႇၽိူမ်ႉထႅမ်သႂ်ႇတီႈပႃႇတီႇသိူဝ်ၽိူၵ်ႇၵေႃႈ ပႃႇတီႇသိူဝ်ၽိူၵ်ႇတေဢွင်ႇပေႉတီႈပႃႇတီႇတဢၢင်းယဝ်ႉ ဢၼ်ဝႃႈၼၼ်ႉ ႁဝ်းၶႃႈတေလႆႈႁၼ်တႅၵ်ႇလႅင်းယူႇၶႃႈ။
ၵွပ်ႈပိူဝ်ႈၸိူင်ႉၼႆ ပဵၼ်ယွၼ်ႉႁူဝ်သိူဝ်-သိူဝ်ၽိူၵ်ႇတႅၵ်ႇယႅၵ်ႈၵၼ်သေ ၵၢၼ်ႉသုမ်းၵႂႃႇႁႃႉ၊ ဢမ်ႇၼၼ်ၵေႃႈ ယွၼ်ႉၵူၼ်းမိူင်းဢမ်ႇမႃးပၼ်သဵင်ၽွမ်ႉၵၼ်လႄႈ ၵၢၼ်ႉသုမ်းၵႂႃႇႁႃႉ ဢၼ်ဝႃႈၼၼ်ႉ တၵ်းတေလႆႈမေႃထတ်းသၢင်ၵၼ်ယူႇ။
တီႈၼႆႈ ပေႃးႁဝ်းမႃးႁုပ်ႈသေတူၺ်း ပေႃးဢဝ်ႁူဝ်ၼပ်ႉၵူၼ်းတႆးဝႃႈၸိုင် ႁူဝ်သိူဝ်-သိူဝ်ၽိူၵ်ႇဢမ်ႇမီးယဝ်ႉ၊ မီးပႃႇတီႇတႆးလုၵ်ႈလဵဝ်ၸုမ်းလဵဝ်ၵူၺ်းယဝ်ႉၵေႃႈ ဢၼ်ႁဝ်းၶႃႈတေၸၢင်ႈဢွင်ႇပေႉလႆႈ ၼႂ်းမိူင်းတႆးၼႆႉ တေဢမ်ႇပူၼ်ႉလႆႈ 30-40 ၸႄႈဝဵင်း၊ ယွၼ်ႉပိူဝ်ႈၵူၼ်းတႆးပွတ်းဢွၵ်ႇၶူင်းၵမ်ႈၼမ် တိုၵ်ႉၵႂင်ၸႂ်ၸွမ်း တိုၵ်ႉမဝ်းမိင်းၸွမ်းပႃႇတီႇ NLD ယူႇ ဢမ်ႇၼၼ်ပႃႇတီႇသၢင်ႇသီႈယူႇ။
ၵွပ်ႈပိူဝ်ႈၸိူင်ႉၼၼ် ပေႃးၵူၺ်းတေၵႂႃႇၸွမ်းမူႇဝႃႇတၵၢၼ်မိူင်း ဢၼ်ဝႆႉၸိူဝ်ႉၶိူဝ်းပဵၼ်ယႂ်ႇၸိူင်ႉၼင်ႇယၢမ်းလဵဝ် ႁဵတ်းႁႂ်ႈလႆႈဢွင်ႇပေႉလႆႈ 75% ၶိုၼ်ႈၼိူဝ်ဢၼ်ဝႃႈၼၼ်ႉ ႁဝ်းၶႃႈၸၢင်ႈထတ်းသၢင်လႆႈၼႄႉၼွၼ်းယူႇ။]
မိူၼ်ၼင်ႇဝၼ်းမိူဝ်ႈလဵဝ် ႁူဝ်သိူဝ်ၵေႃႈတိုၵ်ႉၵႂႃႇၸႂ်ယႂ်ႇၸွမ်းသဵင်တႆးပိူင်လဵဝ်၊ သိူဝ်ၽိူၵ်ႇၵေႃႈၸႂ်ယႂ်ႇၸွမ်း သဵင်တႆးပိူင်လဵဝ်၊ ၵွပ်ႈပိူဝ်ႈၸိူင်ႉၼႆ ပေႃးၽႂ်ဢွင်ႇပေႉလႆႈ 75% ၼႆၸိုင် တေလႆႈပဵၼ်ပႃႇတီႇၵၢၼ်မိူင်း ဢၼ်ယင်ႇၼိူဝ်ဝႃႇတပၢႆးမိူင်း၊ ဢၼ်ဢမ်ႇဝႆႉၸိူဝ်ႉၶိူဝ်းပဵၼ်ယႂ်ႇ ဢၼ်ၼၼ်ႉၵွၼ်ႇ တေၸၢင်ႈလႆႈမႃးသဵင်တႆး ၸိူဝ်းၵႂႃႇပဵၼ်သၢင်ႇသီႈ ၸိူဝ်းၵႂႃႇပဵၼ်ၼူၵ်ႉယုင်းလႄႈ ၵူၼ်းၸၢဝ်းၶိူဝ်းဢွၼ်ႇၶဝ် တေၸၢင်ႈႁူမ်ႈပဵၼ်ႁဝ်းမႃး။
ၵူၺ်းၵႃႈ တိူၵ်ႈတီႈႁဝ်းဢွင်ႇပေႉၵႂႃႇ 99.9% ၼႆၵေႃႈယဝ်ႉ ပေႃးဝႃႈပႆႇမႄးလႆႈလၵ်းမိူင်း 2008 ၼၼ်ႉတႄႉ ပႃႇတီႇတႆးတိုၼ်းဢမ်ႇပဵၼ်လႆႈလူင်ပွင်ၸိုင်ႈမိူင်းတႆး ဢၼ်ဝႃႈၼၼ်ႉ ႁဝ်းၶႃႈဢမ်ႇထုၵ်ႇလီလူင်လိုမ်း။ ၵွပ်ႈပိူဝ်ႈၸိူင်ႉၼႆလႄႈ လိုၼ်းသုတ်းတႄႉ ပႃႇတီႇတင်းၵူၼ်းမိူင်းႁဝ်း ႁႂ်ႈတူၺ်းထိုင်လႆႈငဝ်းလၢႆးၵၢၼ်မိူင်း ဢၼ်ပဵၼ်တႄႉမီးတႄႉၼၼ်ႉသေ ဢုပ်ႇၶႆႈလၢတ်ႈၸႃၵၼ်ၵႂႃႇသေၵမ်းၼႆ- ႁဝ်းၶႃႈယွၼ်းထတ်းသၢင်ၼင်ႇၼႆသေ ၶွတ်ႇယွတ်ႈပၢႆၵႂၢမ်းတီႈၼႆႈၶႃႈ၊ မႂ်ႇသုင်ၵူႈၵေႃႉၶႃႈ။
ၶေႃႈမုၼ်း / ပၢင်လူင်


text:
ၵူၼ်းၼုမ်ႇတႆး 3 ၵေႃႉ ယူႇဝဵင်းတၢင်ႉယၢၼ်း ၵႂႃႇႁဵတ်းၵၢၼ် တီႈပၢင်ဢူးသေ ဢမ်ႇလႆႈငိုၼ်းလိူၼ် ဢွၼ်ၵၼ်ပႆပွၵ်ႈ ႁိူၼ်း ထိုင်ၸႄႈဝဵင်းၼွင်ၶဵဝ် ၶၢဝ်းတၢင်း 1 ၶိုၼ်း
2 ဝၼ်း ဢမ်ႇလႆႈၵိၼ်သင် ဝႃႈၼႆ။
ဝၼ်းတီႈ 31/10/2017 ယၢမ်းဝၢႆးဝၼ်း 2 မူင်းၼၼ်ႉ ၸၢႆးဢွင်ႇမိူင်း ႁူဝ်ပဝ်ႈပႃႇတီႇႁူဝ်သိူဝ် SNLD ၸႄႈဝဵင်းၼွင်ၶဵဝ် ထူပ်းႁၼ်ၵူၼ်းၼုမ်ႇတႆး 3 ၵေႃႉၼၼ်ႉသေ ႁွင်ႉမႃးတီႈလုမ်း ပႃႇတီႇႁူဝ်သိူဝ် တီႈၸႄႈဝဵင်းၼွင်ၶဵဝ် ၸႄႈတွၼ်ႈ ၵျွၵ်ႉ မႄး ၸိုင်ႈတႆးပွတ်းႁွင်ႇ။ လႆႈႁူႉဝႃႈ ပဵၼ်ၵူၼ်းၼုမ်ႇတႆး 3 ၵေႃႉ ၸႃတိပဵၼ်ၵူၼ်း တၢင်ႉယၢၼ်း ၵႂႃႇႁဵတ်းၵၢၼ် တီႈ ၸႄႈဝဵင်းပၢင်ဢူး ဢမ်ႇလႆႈငိုၼ်းသင် ၸင်ႇဢွၼ်ၵၼ် ပႆပွၵ်ႈႁိူၼ်း ဝႃႈၼႆ။
ၸၢႆးဢွင်ႇမိူင်း ႁူဝ်ပဝ်ႈပႃႇတီႇႁူဝ်သိူဝ် ၸႄႈဝဵင်းၼွင်ၶဵဝ် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ လွင်ႈတၢင်းမၼ်း ပဵၼ် ၼႆ ၶႃႈႁဝ်းပႆၵႂႃႇတၢင်းၼွၵ်ႈ ၵႂႃႇသိုဝ်ႉၶူဝ်းၶွင် လႆႈၵႂႃႇထူပ်းႁၼ်ၶဝ်သၢမ်ၵေႃႉ ပဵၼ်လုၵ်ႈဢွၼ်ႇတႆးၼႆသေ ၸင်ႇ ႁွင်ႉမႃး တီႈလုမ်းႁဝ်းၶႃႈ ၸင်ႇလႆႈမႃးထၢမ်လွင်ႈတၢင်းႁဵတ်းသင်လႄႈပႆမႃး ၸဵမ်ၸိူဝ်းၼၼ်ႉ။ ႁဝ်းၶႃႈလႆႈႁူႉဝႃႈ ၶဝ် သၢမ်ၵေႃႉၼႆႉ ၵႂႃႇႁဵတ်းၵၢၼ်ၶွၵ်ႈၵႆႇ တင်းဝၼ်းတင်းၶိုၼ်း ဢမ်ႇမီးဝၼ်းယင်ႉလိုဝ်ႈ၊ ၶဝ်ႈၵေႃႈ ဢမ်ႇလႆႈ ၵိၼ်ဢိမ်ႇ၊ ငိုၼ်းလိူၼ်ဢမ်ႇလႆႈသေပျႃး။ တင်ႈတႄႇၶဝ်ႈႁဵတ်းၵၢၼ် ထိုင်ပေႃးလၵ်ႉဢွၵ်ႇမႃး၊ လႆႈၸႂ်ႉၶၢဝ်းယၢမ်းပႆမႃး ၼိုင်ႈၶိုၼ်း 2 ဝၼ်း၊ ထိုင်မႃး ဝၼ်းတီႈ 1/11/2017 ယၢမ်းၵၢင်ၼႂ် ႁဝ်းၶႃႈ လႆႈသူင်ႇၶဝ်သၢမ်ၵေႃႉတီႈတႃႈလူတ်ႉၼွင်ၶဵဝ်- လႃႈသဵဝ်ႈ” ဝႃႈၼႆ။
ၵူၼ်းၼုမ်ႇၸၢႆး 3 ၵေႃႉၼႆႉ ပဵၼ်ၸၢႆးသၢင်ႇပၢၼ်း ဢႃယု 22 ပီ ၸိုဝ်ႈပေႃႈ လုင်းဢိင်ႇတႃႇ ပႃႈဢၢမ် ပွၵ်ႉ 2 ၸႄႈဝဵင်း တၢင်ႉယၢၼ်း၊ ၸၢႆးဢီႇ ဢႃယု 23 ပီ ပေႃႈလုင်းမွင်ႇ ပွၵ်ႉ 2 ၸႄႈဝဵင်းတၢင်ႉယၢၼ်းလႄႈ ၸၢႆးလူၼ်း ဢႃယု 16 ပီ ပေႃႈ ၸၢႆးၶမ်း ဝၢၼ်ႈပဵင်းတွင်း ၸႄႈဝဵင်းတၢင်ႉယၢၼ်း ဝႃႈၼႆ။
ၸၢႆးဢွင်ႇမိူင်း လၢတ်ႈဝႃႈ ၸၢႆးလူၼ်း ဝၢၼ်ႈပဵင်းတွင်းၼၼ်ႈ ၵႂႃႇႁဵတ်းၵၢၼ်တီႈၼၼ်ႉ မီးၶၢဝ်းတၢင်း 1 ပီပၢႆယဝ်ႉ ဢမ်ႇ လႆႈငိုၼ်းလိူၼ်သေဢိတ်း။ လိူဝ်ၼၼ်ႉ ထႅင်ႈသွင်ၵေႃႉသမ်ႉ ၸင်ႇၵႂႃႇတၢင်းလင်သေ ပႆႇပေႃးႁိုင်။ ၵဵဝ်ႇၵပ်းလွင်ႈၼႆႉ ၶႃႈႁဝ်းလႆႈႁူႉဝႃႈ လွင်ႈၶဝ်ၵႂႃႇႁဵတ်းၵၢၼ် တီႈပၢင်ဢူးၼႆႉ မီးၵူၼ်းၼႂ်းဝၢၼ်ႈပဵင်းတွင်းၵပ်းသိုပ်ႇသူင်ႇၵႂႃႇပၼ် သေၵႂႃႇႁဵတ်း။ ပဵၼ်ႁိုဝ်ၵေႃႈယဝ်ႉ ၶႃႈႁဝ်းၶႂ်ႈယွၼ်းၾၢင်ႉထိုင်ၵူၼ်းၼုမ်ႇႁဝ်းၶႃႈၽွင်ႈ လွင်ႈၵႂႃႇႁဵတ်းၵၢၼ် တၢင်ႇတီႈ သီႇလႅၼ် မိူၼ်ၼင်ႇ မိူင်းထႆး၊ မိူင်းၶႄႇ တင်းမိူင်းမၢၼ်ႈ ၸိူဝ်းၼၼ်ႉ ႁႂ်ႈႁဝ်းၶႃႈ လဵပ်ႈႁဵၼ်း ႁူႉၶေႃႈမုလ်းလီလီၵွၼ်ႇ ၸင်ႇတေၵႂႃႇႁဵတ်း တေလီ သင်ပဵၼ်မႃးၸိူင်ႉၼႆ မိူၼ်ႁဝ်းၶႃႈ ၵႂႃႇႁဵတ်းၵၢၼ်ပၼ်ပိူၼ်ႈလၢႆလၢႆ ဢမ်ႇလႆႈၵႃႈ ႁႅင်းသင် မႃးၼႆ လီၶေႃးၶူမ်တႄႉ” ဝႃႈၼႆ။
ၶေႃႈမုၼ်း / ပၢင်လူင်


text:
ၶွမ်ႊမတီႊၵူၼ်းပၢႆႈၽေး လႅၼ်လိၼ်တႆး-ထႆး တင်း ၸုမ်းၵူၼ်းၼုမ်ႇထႆး တေႁူမ်ႈၵၼ် ၸတ်းႁဵတ်းပၢင်ပွႆးႁႃငိုၼ်း ၵွင်ၵၢင် တႃႇၵမ်ႉထႅမ်ၵူၼ်းပၢႆႈၽေး ၸွမ်းလႅၼ် လိၼ် 6 တီႈ တႃႇႁူဝ်ၵူၼ်း 6000 ပၢႆ ဝႃႈၼႆ။
ဝၼ်းတီႈ 15/11/2017 ယၢမ်းၵၢင်ၶမ်ႈ 6 မူင်း ထိုင် 11 မူင်း ယူႇတီႈၶွမ်ႊမတီႊၵူၼ်းပၢႆႈၽေး လႅၼ်လိၼ်တႆး-ထႆး တင်း ၸုမ်းၵူၼ်းၼုမ်ႇထႆး ႁူမ်ႈၵၼ်သေၸတ်းႁဵတ်းလွင်ႈတူင်ႉၼိုင်ႁႃငိုၼ်းၵွင်ၵၢင် တီႈလၢၼ်ႉဢႃႉႁၢၼ် Thapae East ၸႄႈဝဵင်းၵဵင်းမႆႇ တႃႇၸွႆႈထႅမ်ၵူၼ်းထူပ်းၽေး ၸိူဝ်းယူႇ လႅၼ်လိၼ်တႆး-ထႆး 6 တီႈ မိူၼ်ၼင်ႇ ၶႅမ်ႉပၢင်သဝ်း ၵုင်းၵျေႃႇ၊ လွႆတႆးလႅင်း၊ ၵွင်းမုင်ႈမိူင်း၊ လွႆလမ်၊ လွႆသၼ်ၸူႉလႄႈ လွႆၵေႃႇဝၼ်း ဝႃႈၼႆ။
ၸၢႆးႁေႃသႅင် ၽူႈၶၢၼ်ပၢၵ်ႇ ၸုမ်းၵဝ်ႉငဝ်ႈသုၼ်ႇလႆႈၵူၼ်း ၼႂ်းၸိုင်ႈတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ယိူင်း ဢၢၼ်းဝႆႉဝႃႈ ပိူင်လူင်မၼ်းတႄႉ ၶဝ်ႈၼမ်ႉတင်းၵိၼ်ၼၼ်ႉၼႃႇ၊ ငိုၼ်းဢၼ်တေလႆႈမႃး တီႈၼႂ်းပၢင်ပွႆးၼၼ်ႉ ႁဝ်းၶႃႈ တေတူၺ်း ဢွင်ႈတီႈဢၼ်ၸမ်ပဵၼ်ၵူၼ်းပၢႆႈၽေး ဢွၼ်တၢင်း တီႈလႂ်လူဝ်ႇဢီႇသင်။ တေႃႈလဵဝ် ဢၼ်ၵူၼ်းပၢႆႈ ၽေး ႁဝ်းလူဝ်ႇတီႈသုတ်းတႄႉ ၶဝ်ႈၼမ်ႉတၢင်းၵိၼ်ၼၼ်ႉယဝ်ႉ” ဝႃႈၼႆ။
ၼႂ်းပၢင်ပွႆးႁႃငိုၼ်းၵွင်ၵၢင် ဢၼ်ႁဝ်းၶႃႈတေၸတ်းႁဵတ်းၼႆႉ တေလႆႈသဵင်ႈၵႃႈၶဝ်ႈမၼ်း ၼိုင်ႈၵေႃႉ 100 ဝၢတ်ႇ၊ ယဝ်ႉၵေႃႈ ၼႂ်းပၢင်ပွႆးၼၼ်ႉ သမ်ႉတေမီးတၢင်းၵိၼ်၊ ငိုၼ်းဢၼ်ၵႃႈၶဝ်ႈၽၵ်းတူႁႃႉ၊ ၵႃႈဢၼ်ႁဝ်း သိုဝ်ႉၵိၼ် တင်းၵိၼ်ယမ်ႉႁႃႉ ၸိူဝ်းၼၼ်ႉ ၸဝ်ႈၶွင်လၢၼ်ႉပိူၼ်ႈတေဢမ်ႇဢဝ်သေဝၢတ်ႇ ပိူၼ်ႈတေပၼ်ႁဝ်းမူတ်းမူတ်း။ ႁႂ်ႈႁဝ်းလႆႈဢဝ်ငိုၼ်းၸိူဝ်းၼၼ်ႉ မိူဝ်းၸွႆႈထႅမ်ပၼ်ၵူၼ်းပၢႆႈၽေး” ဝႃႈၼႆ။
ၼႂ်းပၢင်ပွႆးႁႃငိုၼ်းၵွင်ၵၢင် တႃႇၵူၼ်းထူပ်းၽေး လႅၼ်လိၼ် တႆး-ထႆး ဢၼ်တေၸတ်းႁဵတ်းတီႈၵဵင်းမႆႇၼႆႉ တေမီး ၸုမ်းမူၼ်ႈၸႂ်တွႆႇတိုင်ႈ Chang Puak Jazz, North Gate Groups လိူဝ်ၼၼ်ႉ တေမီးၸုမ်းတၢင်းၵႃႈ ၾိင်ႈႁိတ်ႈ ႁွႆးတႆး ၼူၵ်ႉ/တူဝ်း၊ တၢင်းၵႃႈယိူင်း/ ၸိူင်း လႄႈ ၵႂၢမ်းပၢၼ်မႂ်ႇ ၸဵမ်ၸိူဝ်းၼႆႉ ဝႃႈၼႆ။
တႄႇဢဝ် မိူဝ်ႈလိူၼ်ဢွၵ်ႊထူဝ်ႊၿိူဝ်ႊ 2017 ၼႆႉမႃး ၸုမ်းၸွႆႈထႅမ်ၵူၼ်းၺႃးၽေးသိုၵ်းသိူဝ်ၼႂ်းမိူင်း ၸုမ်း TBC (The Border Consortium) တတ်းပႅတ်ႈလွင်ႈၵမ်ႉၸွႆႈၶဝ်ႈၼမ်ႉတင်းၵိၼ်လႄႈ ႁဵတ်းႁႂ်ႈၵူၼ်းႁူၵ်းႁဵင်ပၢႆ ႁူပ်ႉတၢင်းယၢပ်ႇ ဝႃႈၼႆ။
ၵူၼ်းပၢႆႈၽေးၸိူဝ်းၼႆႉၵမ်ႈၼမ်လုၵ်ႉတၢင်းမိူင်းတႆးပွတ်းၵၢင် ပၢႆႈၽေး သိုၵ်းမၢၼ်ႈမႃးမိူဝ်ႈၼႂ်းပီ 1996-97။ မိူဝ်ႈၼၼ်ႉၵူၼ်းမိူင်းတႆးပွတ်းၵၢင် ႁူဝ်ၵူၼ်း သၢမ်သႅၼ် (300,000)ပၢႆ လႆႈထုၵ်ႇၸုမ်းသိုၵ်းမၢၼ်ႈႁေႃႈလိုပ်ႈတဵၵ်း ၸႂ်ႉၶၢႆႉ ဢွၵ်ႇယၢၼ် ႁိူၼ်းယေး ဝၢၼ်ႈသူၼ်၊ ၼၢင်းယိင်းၼပ်ႉပၢၵ်ႇၵၼ်ႉၸၼ်လူလၢႆ ၶႃႈႁႅမ်တၢႆ ဝႃႈၼႆ။
ၶေႃႈမုၼ်း / ပၢင်လူင်


text:
ၶၢဝ်ႇ
ၵၢၼ်ႁူပ်ႉထူပ်း ဢွင်ႇသၢၼ်းသုၵျီႇ တင်းၸဝ်ႈယွတ်ႈသိုၵ်း ပွၵ်ႈၼႆႉ မီးၼမ်ႉတွၼ်းၽွၼ်းလီ
- Details
- Created on 12 September 2017
- Written by တႆးလွတ်ႈလႅဝ်း
ၼႂ်းပၢၼ်လူင်ပွင်ၸိုင်ႈမႂ်ႇၼႆႉ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ လႄႈတင်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၸွမ်သိုၵ်းလူင် ယွတ်ႈသိုၵ်း ပႆႇယၢမ်ႈမီးလွင်ႈႁူပ်ႉထူပ်း ၵၼ်မႃးသေပွၵ်ႈလႄႈ ၽၢႆႇၼိုင်ႈၵေႃႈ ၼႂ်းၵႄႈၵၢင် RCSS တင်းတပ်ႉသိုၵ်းမၢၼ်ႈၵေႃႈ လႆႈမီးလွင်ႈထၢင်ႇၽိတ်း ႁၼ်ပိူင်ၵၼ်ဝႆႉလႄႈ ယွၼ်ႉပိူဝ်ႈၼၼ် ၸင်ႇဢဝ်တိုဝ်ႉတၢင်းၼႆႉသေ မႄးၵေႃႇသၢင်ႈလွင်ႈယုမ်ႇယမ် တေႃႇၵၼ်ႁႂ်ႈၼႅၼ်ႈၼႃ ၵိုမ်းမၼ်ႈၶိုၼ်ႈ လိူဝ်သေၵဝ်ႇ၊ ၵၢၼ်ႁူပ်ႉထူပ်း ၽူႈၼမ်းသွင်ၽၢႆႇပွၵ်ႈၼႆႉၵေႃႈ ႁၼ်ထိုင်ဝႃႈ မီးၼမ်ႉတွၼ်းၽွၼ်းလီ ၸွမ်းၼင်ႇလႆႈမုင်ႈမွင်း ဝႆႉၼၼ်ႉယူႇၼႆ ၸဝ်ႈသိုၵ်း ၸၢႆးမိူင်း လၢတ်ႈ။
ၵဵဝ်ႇၵပ်းလွင်ႈၼႆႉသေ ၽူႈၸတ်းၵၢၼ် ႁွင်ႈၵၢၼ်လူင်ပိုၼ်ၽၢဝ်ႇ/ ၽူႈတၢင်လၢတ်ႈ/ ၽူႈၶဝ်ႈၶွမ်ႇမတီႇ C.E.C (RCSS) ၸဝ်ႈသိုၵ်း ၸၢႆးမိူင်း လၢတ်ႈၼႄလွင်ႈဝႃႈ- ယွၼ်ႉဝႃႈၸုမ်းလူင်ပွင်ၸိုင်ႈမၢၼ်ႈ လႄႈတင်း ၶွင်ႇသီႇဢဝ်ၶိုၼ်းၸိုင်ႈတႆး ႁဵတ်းလွင်ႈပွင်သၢင်ႈ လွင်ႈငမ်းယဵၼ်ၸိုင်ႈမိူင်း ၵႂႃႇၸွမ်းၵၼ်လႄႈ ၵွပ်ႈၼၼ်ပိူင်လူင်တႄႉ တီႈၽူႈၼမ်းသွင်ၽၢႆႇ ႁူပ်ႉထူပ်းဢုပ်ႇဢူဝ်းၵၼ်ပွၵ်ႈၼႆႉ လႆႈသၢင်ႈလွင်ႈယုမ်ႇယမ် ၼိူဝ်ၵၼ်။
တၢင်းႁၼ်ထိုင်သွင်ၽၢႆႇ ၵဵဝ်ႇလွင်ႈတပ်ႉသိုၵ်းၼၼ်ႉၵေႃႈ ယူႇတီႈၵၢၼ်တပ်ႉသေ ၽၢႆႇၶွင်ႇသီႇဢဝ်ၶိုၼ်းၸိုင်ႈတႆး တေဢမ်ႇႁႂ်ႈလႆႈပဵၼ် လွင်ႈၼၵ်းၸႂ်ပႃးပၢၼ်ႈ ၵိတ်ႇၶႂၢင်တေႃႇ ပေႃႈမႄႈၵူၼ်းမိူင်းသေ တေႁူမ်ႈပႃးၶဝ်ႈၸွႆႈထႅမ်ၵႂႃႇ၊ ၽၢႆႇသိုၵ်းမၢၼ်ႈၵေႃႈ တေဢမ်ႇႁဵတ်းလွင်ႈၼႆႉသေ ႁႂ်ႈပၼ်လွင်ႈႁပ်ႉႁွင်း၊ လွင်ႈႁႂ်ႈတပ်ႉသိုၵ်းမၢၼ်ႈ ႁပ်ႉႁွင်းၵၢၼ်တႃႇယွမ်းယွၼ်ႇ လွင်ႈၶဵင်ႈၶႅင်ၵၢၼ်သိုၵ်းသွင်ၽၢႆႇ၊ လႆႈဢုပ်ႇဢူဝ်းၵၼ် ၸဵမ်ၵႂႃႇၸိူဝ်းၼႆႉ၊ တီႈလႆႈဢုပ်ႇဢူဝ်းၵၼ်ၼၼ်ႉၵေႃႈ ႁၢၼ်ႉၸႂ်ပဵင်းပေႃးယူႇ၊ ဢၼ်ႁူပ်ႉထူပ်းၵၼ်ၼႆႉ ပဵၼ်တႃႇယွၼ်ႇယၢၼ်း လွင်ႈၸိူဝ်းၼႆႉ၊ ၽၢႆႇၼိုင်ႈၵေႃႈ လႆႈၼမ်ႉတွၼ်းၽွၼ်းလီမၼ်းယူ ၼႆယဝ်ႉ။
ၼွၵ်ႈသေၼၼ်ႉ ၸဝ်ႈသိုၵ်း ၸၢႆးမိူင်း သိုပ်ႇလၢတ်ႈဝႃႈ- ပိူင်လူင်တႄႉ လႆႈဢုပ်ႇဢူဝ်းၵၼ်ၵႂႃႇ (3-4)ၶေႃႈ၊ ၶေႃႈၼိုင်ႈတႄႉ ယွၼ်ႉဝႃႈသွင်ၽၢႆႇ တေႁူမ်ႈၵၼ်ၵေႃႇသၢင်ႈ လွင်ႈငမ်းယဵၼ်ၵႂႃႇလႄႈ ၼႂ်းၵႄႈတီႈဢၼ် ဢမ်ႇမီးလွင်ႈပွင်ႇၸႂ်ၵၼ်ၼၼ်ႉ ႁႂ်ႈပေႃးလႆႈလွင်ႈပွင်ႇၸႂ်တေႃႇၵၼ်မႃး၊ ဢိၵ်ႇတင်း လွင်ႈတႃႇႁႂ်ႈယွမ်းယွၼ်ႇလႆႈ လွင်ႈၶဵင်ႈၶႅင်ၽၢႆႇတၢင်းတပ်ႉသိုၵ်း၊ ယွၼ်ႉပိူဝ်ႈၼၼ် ယူႇတီႈလွင်ႈႁူပ်ႉထူပ်းၵၼ်ၼႆႉသေ ႁႂ်ႈၸၢင်ႈ ၵေႃႇတင်ႈလႆႈ လွင်ႈယုမ်ႇယမ်ၵၼ်ၼႆလႄႈ ၸင်ႇမႃးႁူပ်ႉထူပ်းၵၼ်၊ ၼႂ်းၵႄႈၼၼ်ႉၵေႃႈ လႆႈလွင်ႈပွင်ႇၸႂ်ၵၼ်ၶိုၼ်ႈမႃးယူႇ။
ၶေႃႈသွင်သမ်ႉ ၵဵဝ်ႇလွင်ႈယႃႈမဝ်းၵမ်၊ မိူဝ်ႈလူင်းလၢႆးမိုဝ်း ၸၼ်ႉၸႄႈမိူင်း-မိူင်းႁူမ်ႈတုမ် ၵေႃႈလီ NCA ၵေႃႈလီ ၽၢႆႇၶွင်ႇသီႇဢဝ်ၶိုၼ်းၸိုင်ႈတႆးတႄႉ လႆႈတုၵ်းယွၼ်းဝႆႉ လွင်ႈၼႆႉတႃႇသေႇ၊ ယွၼ်ႉပိူဝ်ႈဝႃႈ ၼႂ်းပိုၼ်ႉတီႈႁဝ်းၶႃႈၼႆႉ ၸဵမ်ၵူၼ်းၼုမ်ႇ ၵူၼ်းလူင် တင်းမူတ်း လႆႈႁပ်ႉၽွၼ်းႁၢႆႉၸႃႉ ယႃႈမဝ်းၵမ်တႄႉတႄႉ၊ ယွၼ်ႉပိူဝ်ႈၼၼ် တႃႇတေႁူမ်ႈၵၼ် ပွင်သၢင်ႈၵႂႃႇၼႆၼၼ်ႉတႄႉ ၼႂ်းၶေႃႈတူၵ်းလူင်းၵၼ်ၼၼ်ႉ မီးဝႆႉယဝ်ႉသေတႃႉ ၵူၺ်းၵႃႈလွင်ႈတေႁဵတ်းၸိူင်ႉႁိုဝ်သေ ႁူမ်ႈၵၼ်ပွင်သၢင်ႈၵႂႃႇၼႆၼၼ်ႉသမ်ႉ ၸင်ႇၶိုၼ်းမႄးမႃးဢုပ်ႇဢူဝ်းငူပ်ႉငီႉၵၼ်ထႅင်ႈ၊ ၵဵဝ်ႇၵပ်းလွင်ႈၸိူဝ်းၼႆႉတႄႉ တင်းသွင်ၽၢႆႇတေလူဝ်ႇလႆႈၶိုၼ်းမႄး သိုပ်ႇဢုပ်ႇဢူဝ်းငူပ်ႉငီႉၵၼ် ႁူဝ်ယွႆႈမၼ်းထႅင်ႈယူႇ ၼႆယဝ်ႉ။
ၶေႃႈသၢမ်တႄႉ ပဵၼ်တႃႇႁႂ်ႈလႆႈလွင်ႈပွင်ႇၸႂ်ၼိူဝ်ၵၼ် ၵဵဝ်ႇၵပ်းၼႂ်းၵႄႈၵၢင် လွင်ႈၶဵင်ႈၶႅင်ၵၢၼ်တပ်ႉသိုၵ်း ၶွင်ႇသီႇဢဝ်ၶိုၼ်းၸိုင်ႈတႆး လႄႈတင်း တပ်ႉသိုၵ်းမၢၼ်ႈ၊ လွင်ႈတေဢမ်ႇၵႂၢတ်ႇလၢင်ႉ ၼႃႈလိၼ်ၼၼ်ႉ သမ်ႉတေႁဵတ်းၸိူင်ႉႁိုဝ်သေ သိုပ်ႇဢုပ်ႇဢူဝ်းၵၼ် ၵႂႃႇထႅင်ႈတၢင်းၼႃႈ၊ တေႁဵတ်းၸိူင်ႉႁိုဝ်သေ ယွမ်းယွၼ်ႇလွင်ႈၶဵင်ႈၶႅင်ၵၼ်၊ ၸဵမ်ၵႂႃႇၸိူဝ်းၼႆႉ။
ပိူင်လူင်မၼ်းတႄႉ ယွၼ်ႉပိူဝ်ႈၵၢၼ်တုမ်ႉတိူဝ်ႉ တပ်ႉသိုၵ်းသွင်ၽၢႆႇသေ ၸၢင်ႈမီးလွင်ႈတုမ်ႉတိူဝ်ႉတေႃႇ ပေႃႈမႄႈၵူၼ်းမိူင်းလႄႈ ၵွပ်ႈပိူဝ်ႈၼၼ် ၼင်ႇႁိုဝ်သွင်ၽၢႆႇ တေဢမ်ႇမီးလွင်ႈတုမ်ႉတိူဝ်ႉၵၼ်ၼၼ်ႉ သွင်ၽၢႆႇတေၶတ်းၸႂ်ၵႂႃႇၼႆ မီးတၢင်းႁၼ်မိူၼ်ၵၼ် ၼင်ႇၼႆ၊ ႁၼ်ထိုင်ဝႃႈ လွင်ႈႁူပ်ႉထူပ်းဢုပ်ႇဢူဝ်းၵၼ်ပွၵ်ႈၼႆႉ မီးၼမ်ႉတွၼ်းၽွၼ်းလီမၼ်း ၸွမ်းၼင်ႇႁဝ်းမုင်ႈမွင်းဝႆႉၼၼ်ႉယူႇၼႆ ၸဝ်ႈသိုၵ်း ၸၢႆးမိူင်း လၢတ်ႈ။
ၼႂ်းပၢင်ႁူပ်ႉထူပ်း တေႃႇဢွင်ႇသၢၼ်းသုၵျီႇ လႄႈ ၸဝ်ႈယွတ်ႈသိုၵ်း တီႈသုၼ်ၵၢင်ၼမ်းယဵၼ် လႄႈ လွင်ႈထုၵ်ႇမေႃပေႃးၵႂၢမ်းၸိူဝ်ႉၸၢတ်ႈ (NRPC) ၼေႇပျီႇတေႃႇ ၼႂ်းဝၼ်းထီႉ 11 September 2017 ယၢမ်းၵၢင်ၼႂ် 10:00-မူင်းထိုင် 11:00-မူင်းၼၼ်ႉ လႆႈဢုပ်ႇဢူဝ်းၵၼ် ၵဵဝ်ႇၵပ်းလွင်ႈပွင်ႇၸႂ်တေႃႇၵၼ်၊ လွင်ႈယုမ်ႇယမ်ၼိူဝ်ၵၼ်၊ လွင်ႈၽေႃႇၼမ်ႉၽေႃႇတူဝ် NCA၊ လွင်ႈႁူမ်ႈမိုဝ်းပွင်သၢင်ႈ ၵၢၼ်ငမ်းယဵၼ်ၸိုင်ႈမိူင်း၊ လွင်ႈၵၢၼ်ပူၵ်းပွင် ပၢႆးယူႇလီ၊ ပၢႆးပၺ်ႇၺႃႇ လႄႈ လွင်ႈယူႇသၢင်ႈၵိၼ်သဝ်း ၵူၼ်းမိူင်း၊ လွင်ႈယွမ်းယွၼ်ႇ လွင်ႈၶဵင်ႈၶႅင် ၵၢၼ်တပ်ႉသွင်ၽၢႆႇ လႄႈ လွင်ႈယႃႈမဝ်းၵမ်ၸဵမ်ၵႂႃႇၸိူဝ်းၼႆႉ ၼႆယဝ်ႉ။
ၽၢႆႇလူင်ပွင်ၸိုင်ႈ ဢၼ်ႁူဝ်ပဝ်ႈ NRPC/ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ ဢွၼ်ႁူဝ်ၼၼ်ႉပႃး ၵႅမ်ႁူဝ်ပဝ်ႈ NRPC/ ၽွင်းလူင်မိူင်းႁူမ်ႈတုမ် ႁွင်ႈၵၢၼ်လူင် လုမ်းၽူႈၵိူဝ်းၵုမ်ၸိုင်ႈမိူင်း ဢူးၵျေႃႇတိၼ်ႉသူၺ်ႇ၊ ၽွင်းလူင်မိူင်းႁူမ်ႈတုမ် ႁွင်ႈၵၢၼ်လူင် ၽၢႆႇၸွႆႈထႅမ်ပူၵ်းပွင် လႄႈ မႄးတမ်းဝၢင်းတီႈယူႇ တွၵ်ႇတႃႇ ဝိၼ်းမျႅတ်ႈဢေး၊ ၽူႈၵိူဝ်းၵုမ် ၽၢႆႇႁူမ်ႇလူမ်ႈၸိူဝ်ႉၸၢတ်ႈ လူင်ပွင်ၸိုင်ႈ ဢူးတွင်းထုၼ်း၊ ႁူဝ်ပဝ်ႈ JMC-U ၸွမ်သိုၵ်း ရႃႇပျေႉ၊ ၵႅမ်ႁူဝ်ပဝ်ႈ PC ဢူးတဵင်းၸေႃႇ လႄႈ ၽူႈၼမ်းၼႂ်း ဢူးၶိၼ်ႇၸေႃႇဢူး၊ ၵႅမ်ၽွင်းလူင် ႁွင်ႈၵၢၼ်လူင် လုမ်းၸွမ်ၸိုင်ႈ ဢူးမိၼ်းတူႇ၊ ၵႅမ်ၽွင်းလူင် ႁွင်ႈၵၢၼ်လူင် ၽၢႆႇၼႂ်းမိူင်း ၸွမ်ႁၢၼ် ဢွင်ႇၸူဝ်း၊ ၵႅမ်ၽွင်းလူင် ႁွင်ႈၵၢၼ်လူင် ၽၢႆႇလႅၼ်လိၼ် ၸွမ်ႁၢၼ် တၢၼ်းထုတ်ႉ၊ ၵႅမ်ၽွင်းလူင် ႁွင်ႈၵၢၼ်လူင် လုမ်းၽူႈၵိူဝ်းၵုမ်ၸိုင်ႈမိူင်း ဢူးၶိၼ်ႇမွင်ႇတိၼ်ႇ၊ ၸွမ်ၽူႈၵုမ်းသင်ႇ ဢူးၸေႃႇထေး။
ၽၢႆႇၶွင်ႇသီႇဢဝ်ၶိုၼ်းၸိုင်ႈတႆး (RCSS) ဢၼ် ၸွမ်သိုၵ်းလူင် ယွတ်ႈသိုၵ်း ဢွၼ်ႁူဝ်သမ်ႉပႃး ၸဝ်ႈသိုၵ်းလူင် သႅဝ်းႁၢၼ်၊ ၸဝ်ႈသိုၵ်းလူင် ၶိူဝ်းပိဝ်၊ ၸဝ်ႈသိုၵ်းလူင် ၸၢႆးငိုၼ်း၊ ၸဝ်ႈသိုၵ်းလူင် ၸၢႆးလႅင်း၊ ၸဝ်ႈသိုၵ်း ၸၢႆးမိူင်း၊ ၸဝ်ႈသိုၵ်း ၸၢႆးႁၢၼ်၊ ၸဝ်ႈသိုၵ်း ဢွၼ်တိုၼ်း၊ ၸဝ်ႈသိုၵ်း ၸၢႆးဢူး၊ လႄႈတင်း ၸဝ်ႈႁၢၼ် ၸၢႆးႁွင်ၶမ်း၊ ၸဝ်ႈႁၢၼ် ၸၢႆးၶမ်းၸၢမ်ႇ ၸဵမ်ၵႂႃႇ ဢၼ်ပဵၼ်ၸုမ်းၵၢၼ်လုမ်းၶိုၼ်ႈႁွတ်ႈ။
ယၢမ်းၵၢင်ၼႂ် 11:00-မူင်းထိုင် ဝၢႆးဝၼ်း 12:50-မူင်း ၸွမ်သိုၵ်းလူင် ယွတ်ႈသိုၵ်း လႆႈဢွၼ်ႁူဝ်လုၵ်ႈၸုမ်း ႁူပ်ႉထူပ်းဢုပ်ႇဢူဝ်းတင်း ၵႅမ်ႁူဝ်ပဝ်ႈ NRPC/ ၽွင်းလူင်မိူင်းႁူမ်ႈတုမ် ႁွင်ႈၵၢၼ်လူင် လုမ်းၽူႈၵိူဝ်းၵုမ်ၸိုင်ႈမိူင်း ဢူးၵျေႃႇတိၼ်ႉသူၺ်ႇသေ ယၢမ်းဝၢႆးဝၼ်း 14:00-မူင်းထိုင် 16:00-မူင်း သိုပ်ႇႁူပ်ႉထူပ်းဢုပ်ႇဢူဝ်းၸွမ်း ၵႅမ်ၽူႈၵွၼ်းသိုၵ်းသုင်သုတ်းမၢၼ်ႈ ၽူႈၵွၼ်းၽၢႆႇၵႅတ်ႇၶႄ တပ်ႉပႆလိၼ် ၸွမ်သိုၵ်းလူင် ၸူဝ်းဝိၼ်း တီႈႁွင်ႈႁပ်ႉၶႅင်ႇ ပယိၼ်ႉၼွင်ႇ ၼႆယဝ်ႉ။
တႆးလွတ်ႈလႅဝ်း


text:
Wp/shn/မိူင်းတႆး
မိူင်းတႆး ၼႆ့ ပဵၼ်ၸေႊမိူင်း ဢၼ်ယႂ်ႇၵႂၢင်ႈသေပိူၼ်ႈ ၼႂ်းမိူင်းႁူမ်ႈတုမ်ႊမႅၼ်ႇမႃႇယဝ့်။
ဢွင်ႈတီႈ လႄႈ တၢင်းၵႂၢင်ႈ [edit]
မိူင်းတႆး ၼႆ့ မီးတၢင်းၵႂၢင်ႈ 60155 လၵ်းပၼ်ႇမူၼ်းသေ ၼႂ်းၵႃႊ ၸေႊတိူင်း လႄႈ ၸေႊမိူင်ႈ 14 ဢၼ်ၼၼ့် ပဵၼ်ဢၼ်လႅၼ်ႊၵႂၢင်ႈ ယႂ်ႇသေပိူၼ်ႈယဝ့်။ မီးၾၢင်ႁၢင်ႊ ႁႃႈၸဵင်ႇ(ပဉ္စဂံ) ၸႅၵ်ႇၽႄႁိၵ်ႈႁွင့် ပဵၼ်သၢမ်တွၼ်ႊဝႃႈ မိူင်းတႆးပွတ်းႁွင်ႇ၊ မိူင်းတႆးပွတ်းၸၢၼ်း၊ မိူင်းတႆးပွတ်းဢွၵ်ႇ။ မီးပွတ်းတွၼ်ႊၾၢႆႇဝၼ်းဢွၵ်ႇ မိူင်းႁူမ်ႈတုမ်ႊ မႅၼ်ႇမႃႇသေ တိတ်းၸပ်းဝႆ့တင်း ၸေႊမိူင်းၶၢင်၊ ၸေႊတိူင်းၸၵႅင်း၊ ၸေႊတိူင်းမၢၼ်းတလေႈ၊ ၸေႊမိူင်းယၢင်းၽိူၵ်ႇ၊ ၸေႊမိူင်းၵယႃး၊ မိူင်းထႆး၊ မိူင်းလၢဝ်း၊ မိူင်းၶႄႇ ၸိူဝ်းၼၼ့်ယဝ့်။
ၼႃႈလိၼ်[edit]
မိူင်းတႆးၼႆ့ မီးၼမ့်ႁူၺ်ႈၼမ့်ႁွင်ႈ ၼမ့်တူၵ်းတၢတ်ႇ ဢိၵ်ႇလူၺ်ႈ ထိူၼ်ႇလွႆၶပ့်ယႆဝႆ့လႄႈ ယဵမ်ႈမုင်ႈႁၢင်ႈလီတႄ့ယူႇယဝ့်။ ပေႃးယူႇတီႈ ၼမ့်ၵဵဝ် ဢေႇရႃႇဝတီႇသေ မုင်ႈတူၺ်းၵႂႃႇ ၼႃႈတၢင်းဢွၵ်ႇၸိုင် တေလႆႈႁၼ် သၼ်လွႆမိူင်းတႆး ဢၼ်မူၺ်ၼၢႆးသုမ်ႇၵုမ်ႈဝႆ့ၼၼ့်ယူႇ။ ပိူၼ်ႈဢွၼ်ၵၼ် ႁွင်ႉဝႃႈ သၼ်လွႆမိူင်းတႆး ၼႆသေတႃႉ တီႈတႄ့မၼ်း မိူင်းတႆးၼႆ့ ပဵၼ်ၵုင်းလွႆတင်းမူတ်းယဝ့်။ ပေႃးဢဝ် ၽတ့်ၽဵင်ႇဝႃႈၸိုင် သၼ်လွႆမိူင်းတႆးၼႆ့ သုင်သေ ၼမ့်ပၢင်ႇလၢႆ ၼႂ်းဝူင်ႈၵၢင် 3000 လႄႈ 4000 ထတ်းသေ ပဵၼ်ႁူတ်ႈပဵၼ်တေး မိူၼ်ၼင်ႇ ႁွၼ်ၼမ့်ဝႆ့ယူႇ။ သၼ်လွႆပွတ်းဢွၵ်ႇၼၼ် သုင်လိူဝ်သေ သၼ်လွႆပွတ်းတူၵ်း။ ၵုင်းလွႆဢၼ်သုင်သေပိူၼ်ႈတႄ့ ပဵၼ်ၵုင်းလွႆ ဢၼ်မီးၸဵင်ႇၸၢၼ်းဝၼ်းတူၵ်း လႃႈသဵဝ်ႈၼၼ်ႉယဝ့်။ ၵုင်းလွႆသုင်လူင် ဢၼ်လုၵ့်တီႈ တွၼ်ႈၵၢင် ဢိူင်ႇသႅၼ်ဝီ လူင်းၵႂႃႇ တေႃႇထိုင် သၼ်လွႆပၢင်ဢူးၼၼ့် ၵႂၢင်ႈဝႆ့တႄ့တႄ့သေတႃ့ တမ်ႈတီႈ ထုင်ႉမိူင်းၼၢႆးလႄႈ မွၵ်ႇမႆႇၼၼ့်တႄ့ ၵႅပ်ႈၵႂႃႇယူႇ။ တေးလွႆ ၵမ်ႈၽွင်ႈ ဢၼ်မီးတီႈပွတ်းႁွင်ႇၼၼ့်တႄ့ ယၢဝ်းၸွမ်း ၼႃႈတၢင်းတူၵ်းတၢင်းဢွၵ်ႇသေတ ၵမ့်ပႃႈၼမ်တႄႉ တေးလွႆၸိူဝ်းၼၼ့် သၼ်မၼ်း ယၢဝ်းၸွမ်း ၼႃႈတၢင်းႁွင်ႇ တၢင်းၸၢၼ်းယူႇယဝ်ႉ။ ၸိၵ်းလွႆမၢင်ၸိူဝ်း သုင်ထိုင် 6000 ထတ်းတေႃႇ 8000 ထတ်းယူႇ။ လွႆဢၼ်သုင်သေပိူၼ်ႈတႄ့ ပဵၼ်လွႆလဵင်း ဢၼ်မီးၼႂ်းၸႄႈဝဵင်းတၢင့်ယၢၼ်းသေ သုင် 8777 ထတ်း။ [3]
လွႆပၢင်ၼွင် (ၵဵင်းတုင်)၊ လွႆၸၢင်ႉလႄႈလွႆလမ် (မိူင်းၵိုင်)ၸိူဝ်းၼႆ့ၵေႃႈ သုင်ယူႇ 8000 ထတ်းလိူဝ်။ လွႆႁူၼ်း (ပင်းတလ)တႄ့ သုင် 7678 ထတ်း။ လွႆမေႃးလႄႈလွႆမွင်ႇ ဢၼ်မီးၼႂ်းဝူင်ႈၵၢင် ၼမ်ႉပွၼ်တင်းၼမ်ႉတမ်ႇၽၢၵ်ႇၼၼ့် တၢင်းသုင်မီးၼႂ်း 7000 ထတ်းလႄႈ 8000 ထတ်းယူႇ။ ၼမ့်ႁွင်ႈ ၸိူဝ်းဢၼ်လႆလတ်းၼႂ်းမိူင်းတႆးၼႆ့ ယွၼ့်လႆႈလႆလတ်း ၼႂ်းၵႄႈလွႆလႄႈ ႁွင်ႈမၼ်း ဢမ်ႇပေႃးၵႂၢင်ႈသေဢမ်ႇၵႃး မၢင်တီႈ ၽင်ႇမၼ်းလိုၵ့်ၸၼ်းတႄ့တႄ့။ ၼႂ်းမိူင်းတႆး ၼမ်ႉၶူင်းၼႆ့ ပဵၼ်မႄႈၼမ့် ဢၼ်ယႂ်ႇသေပိူၼ်ႈ။ ၼမ့်ၶူင်းၼႆ့ လုၵ့်ၽၢႆႇႁွင်ႇ လႆလူင်းၽၢႆႇၸၢၼ်းလႄႈ မိူၼ်ၼင်ႇ ၶႅၼ်ႈပၼ်မိူင်းတႆး ႁႂ်ႈပဵၼ် ပွတ်းဢွၵ်ႇပွတ်းတူၵ်းၵႂႃႇယူႇ။ ၽင်ႇၼမ့်ၶူင်းၼႆ့ ဢမ်ႇပဵင်းမိူၼ်ၼင်ႇ ၼမ့်ၵဵဝ်၊ ၵူၺ်းပဵၼ် ၽင်ႇႁိုၵ်းသုင်လိုၵ့်လူင်လႄႈ ႁႅင်းၼမ့်လႆၸႅဝ်ႈတႄ့တႄ့။ ၼမ့်တဵင်း၊ ၼမ့်မ၊ ၼမ်ႉပၢင်၊ ၼမ့်သိမ်ႇၸိူဝ်းၼႆ့ လႆၶဝ်ႈၼႂ်းၼမ့်ၶူင်းယဝ့်။ ၼမ့်လူင်ထႅင်ႈမႄႈၼိုင်ႈတႄ့ပဵၼ် ၼမ့်ၶွင်ယဝ့်။ ၵူၺ်းၵႃႈ ၼမ့်ၶွင်ၼႆ့ ပဵၼ်ၼမ့်လႅၼ်လိၼ် ဢၼ်ၶႅၼ်ႈၵၼ် တင်းမိူင်းလၢဝ်းသေ တၢင်းယၢဝ်း မွၵ်ႈ 120 လၵ်းၶၼၢႆ့ၵူၺ်း ၵပ်းၵၢႆႇမိူင်းတႆး။ [4]
ၼမ့်တူႈ ဢၼ်ႁူဝ်မၼ်းတႄႇမႃးတီႈ သႅၼ်ဝီၼၼ့် လႆႈဝႃႈပဵၼ် ၼမ့်ၵိုၵ်းပိုၼ်းမႄႈၼိုင်ႈယူႇ။ မိူဝ်ႈၵွၼ်ႇတႄ့ ႁွင့်ဝႃႈ ၼမ့်တူႇ၊ ဝၢႆးသေ ႁုၼ်ႇႁၢင်ႈၽြႃးပရသိႁိင်ႇၵ တူင်းသႂ်ႇယဝ့် ၼမ့်မႄႈၼၼ့် ၸင်ႇဢမ်ႇတူႇဢမ်ႇၼဝ်ႈသေ လီၵိၼ်လီဢၢပ်ႇၵႂႃႇၼႆယဝ့်။ မၢၼ်ႈၶဝ်တႄ့ ႁွင့်ၸိုဝ်ႈဝႃႈ ၼမ့်သၢမ်ၸိုဝ်ႈ (သုံးမည်ရမြစ် ၁။ နမ္မတူ ၂။ ဒုဋ္ဌဝတီ ၃။ မြစ်ငယ်)။ ၼမ့်ၸိုဝ်ႈသဵင်ယႂ်ႇ ထႅင်ႈမႄႈၼိုင်ႈတႄ့ပဵၼ် ၼမ့်မၢဝ်းယဝ့်။ ၼမ့်မႄႈၼႆ့ တေႃ့တႄ့လတ်းၵႂႃႇ ႁိမ်းၽိတ်ႇမိူင်းတႆးၵူၺ်းသေတ ပဵၼ်မႄႈၼမ့်ဢၼ်ၵိုၵ်းပိုၼ်းတႆးလႄႈ ထုင့်မၢဝ်းၼၼ့် ယၢမ်ႈပဵၼ် ထုင့်တီႈပူၵ်းတင်ႈမိူင်းၸိုဝ်ႈလိုဝ်းလင်တႆးမႃး မိူၼ်ၼင်ႇ မိူင်းမၢဝ်းၼၼ့်ယဝ့်။ လိူဝ်သေၼၼ့် ၼမ့်ၸေႃႇၵျီႇၼႆ့ၵေႃႈ လုၵ့်တီႈဢိူင်ႇလွၵ့်ၸွၵ်ႇ လႆလူင်းၸူး ၵျွၵ့်သႄႇသေ ၽၢႆၸေႃႇၵျီႇ ဢၼ်မီးတီႈ လွၵ့်ၸွၵ်ႇၵေႃႈ ဢိင်ပိုင်ႈၼမ့်ၸေႃႇၵျီႇၼႆ့ တင်ႈပဵၼ်ယဝ့်။ ၼမ့်တမ်ႇၽၢၵ်ႇ ဢၼ်လုၵ့်တီႈ ႁူဝ်ပူင်း လႆလူင်းၵႂႃႇလဵင့်ၼႃးထုင့်ပူင်းသေ လႆၶဝ်ႈၼႂ်းၼမ့်ပွၼ်၊ ၼမ့်ၽီလူး ဢၼ်လုၵ့်တီႈ ၼွင်ႁၢႆးယႃႈ လႆလူင်းၵႂႃႇၼႂ်းမိူင်းၵယႃးသေ ပဵၼ်ႁႅင်းၾႆးၾႃ့ လေႃးပိတ၊ ၼမ့်ပွၼ် ဢၼ်လုၵ်ႉတီႈ ဢိူင်ႇလၢႆးၶႃႈ လႆလတ်း ၼႂ်းမိူင်းယၢင်းသေ ၶဝ်ႈၸူးၼမ့်ၶူင်းၸိူဝ်းၼႆ့ ပဵၼ်ၼမ့်ဢၼ်မီးၸိုဝ်ႈသဵင်ယဝ့်။ ၸွမ်းသၢပ်ႇၼမ့် ဢၼ်လၢတ်ႈမႃးတီႈၼိူဝ်ၼႆ့သေ ပီႈၼွင့်တႆး တႄႇတင်ႈဝၢၼ်ႈမိူင်းယူႇ။ ၸွမ်းသၢပ်ႇၼမ့်တူႈ တႄႇတင်ႈပဵၼ် သႅၼ်ဝီ၊ သီႇပေႃ့လႄႈသင်၊ ၸွမ်းသၢပ်ႇၼမ့်ၸေႃႇၵျီႇ တႄႇတင်ႈ လွၵ့်ၸွၵ်ႇ၊ ပၢင်းတလ၊ ယႂႃႇငၢၼ်ႇ၊ ယေႇဢူး၊ ပူၺ်းလႃ့လႄႈသင်၊ ၸွမ်းသၢပ်ႇၼမ့်ပွၼ် တႄႇတင်ႈ မိူင်းပွၼ်လႄႈသင်၊ ၸွမ်းသၢပ်ႇၼမ်ႉတမ်ႇၽၢၵ်ႇ တႄႇတင်ႈ ႁူဝ်ပူင်း၊ ဝၢၼ်ႈယဵၼ်ႇ၊ သီႇသႅင်လႄႈသင် ၸိူဝ်းၼႆ့ယဝ့်။ [5]
ၼမ့်ႁွင်ႈၼႂ်းမိူင်းတႆးၼႆ့ လႆႈလႆလတ်းၼႂ်းၵႄႈလွႆလႄႈ တီႈၼႂ်းမိူင်းတႆး ၼမ့်တူၵ်းတၢတ်ႇလႂ် ၼမ့်မွတ်းလႂ် မီးတင်းၼမ်။ ၼမ့်တူၵ်းတၢတ်ႇ မၢၼ်ႈၸၢမ် ဢၼ်မီးဝူင်ႈၵၢင် လႃႈသဵဝ်ႈလႄႈ သီႇပေႃ့ၼၼ့် တၢင်းသူင် တေမီးမွၵ်ႈ 1500 လႄႈ 2000 ထတ်းသေ လီယဵမ်ႈလီတူၺ်းတႄ့တႄ့။ ဢဝ်ႁႅင်းၼမ့်တီႈၼၼ်ႈသေ တင်ႈပဵၼ်ႁူင်းၸၢၵ်ႈၾႆးၾႃ့ ဢဝ်ႁႅင်းၾႆးၾႃ့ၼၼ့်ၵႂႃႇၸႂ့် တမ်ႈတီႈ မေႃႇငိုၼ်းၼမ့်တူႈယဝ့်။ လိူဝ်သေၼၼ့် ၼမ်ႉတူၵ်းတၢတ်ႇ ၵဵင်းတွင်းၵေႃႈ ၶဝ်ႈပႃးၼႂ်းတၢတ်ႇၸိုဝ်ႈသဵင်ယႂ်ႇသေ ႁဵတ်းဢွၵ်ႇလႆႈ ၾႆးၾႃ့ယူႇယဝ့်။ တၢၼ်ႇဢၼ်ႁၢင်ႈလီထႅင်ႈဢၼ်ၼိုင်ႈပဵၼ် တၢတ်ႇႁၢႆးပႃ ဢၼ်မီးတီႈ မိူင်းသူႈ။ လိူဝ်သေၼၼ့် တၢၼ်ႇဢွၼ်ႇတၢတ်ႇဢိတ်း မီးတင်းၼမ်သေ ၽိူမ့်ထႅမ်ပၼ် တၢင်းႁၢင်ႈလီ မိူင်းတႆးယူႇ။ လိူဝ်သေၼမ့်ႁွင်ႈ ၼွင်ဢွၼ်ႇၼွင်ဢိတ်းၵေႃႈ မီးတင်းၼမ်။ ၼွင်ႁၢႆးယႃႈ ဢၼ်ႁွင့်ဝႃႈ ဢိၼ်းလေးၼၼ့် ပဵၼ်ၼွင်ၸိုဝ်ႈသဵင်ယႂ်ႇ ၵိုၵ်းၵမ်ႇၽႃႇယဝ့်။ ၼမ့်မွတ်းႁူဝ်ပူင်း၊ ၼမ့်မွတ်းမိူင်းမေႃႇ (ပေႃႇသႅင်း)၊ ၼမ့်မွတ်းလွၵ့်ၸွၵ်ႇ (ပထူး)၊ ၼမ့်မွတ်းမႄႈယၢင်း (ကရင်မရေထွက်) (တူၼ်ႈတီး) ၸိူဝ်းၼႆ့ ပဵၼ်ၼမ့်မွတ်း ၸိုဝ်ႈသဵင်ယႂ်ႇသေ ၵူၼ်းႁူ့ၸၵ်းၼမ်။ မၢၵ်ႇႁိၼ်လွႆမိူင်းတႆးၼႆ့ ၵမ့်ပႃႈၼမ် ပဵၼ်မၢၵ်ႇႁိၼ်ထုၼ်လႄႈ ပေႃးၽူၼ်တူၵ်းမႃး ၼမ့်ၽူၼ် ၸိုမ့်ၶဝ်ႈၵႂႃႇ ၼႂ်းမၢၵ်ႇႁိၼ်သေ ၶိုၼ်းၵႂႃႇၽုတ်းဢွၵ်ႇ တၢင်ႇတီႈ။ တီႈဢၼ် ၼမ့်ၽုတ်းဢွၵ်ႇၼၼ့် ၸင်ႇပဵၼ်မႃး ၼမ့်မွတ်းယဝ့်။ မၢင်တီႈမၢင်လႂ်တႄ့ ၼမ့်ႁွင်ႈၵေႃႈဢမ်ႇမီး ၼမ့်မွတ်းၵေႃႈ ဢမ်ႇဢွၵ်ႇ။ ဢွင်ႈတီႈၸိူဝ်းၼၼ့် မီးၶူဝ်းႁႄႈၼႂ်းလိၼ်တင်းၼမ်ၼႆယဝ့်။ ပိုၼ့်ႁိၼ် မိူင်းတႆးၼႆ့ မၢင်တီႈ မၼ်းပဵၼ်မၢၵ်ႇႁိၼ်တႅၵ်ႇလႂ် ပဵၼ်မၢၵ်ႇႁိၼ်လၼ်ႇၼႂ်းလႂ်လႄႈ တမ်ႈတီႈၸိူဝ်းၼၼ့် မီးၼမ့်ပုင်ႇ (ၼမ့်ဢုၼ်ႇ) ၵေႃႈ မီးတင်းၼမ်။ ၼမ့်ဢုၼ်ႇလႃးသဵဝ်ႈ၊ သီႇပေႃ့၊ သႅၼ်ဝီ၊ ၵဵင်းတုင်၊ လၢင်းၶိူဝ်း၊ ၶွင်ႇတႅင်ႇ(ႁၢႆးယႃႈ)ၸိူဝ်းၼႆ့ ပဵၼ်ၼမ့်ပုင်ႇ ၸိုဝ်ႈသဵင်ယႂ်ႇ။[6]
ပိုၼ်ႉလိၼ်လႄႈ ပိုၼ်ႉႁိၼ်[edit]
ပိုၼ်ႉလိၼ်ပိုၼ်ႉႁိၼ် တီႈၼႂ်းမိူင်းတႆႈၼၼ်ႉ ဢမ်ႇပႆႇလႆႈႁဵတ်းတူၺ်း ၵၢၼ်ၶူၼ်ႉၶႂႃႉလီလီၼင်ႇၵဝ်ႇ။ ပိုၼ်ႉႁိၼ် မိူင်းတႆးတႄႉ ၵမ်ႉပႃႈၼမ် ပဵၼ်မၢၵ်ႇႁိၼ်ထုၼ်ယဝ်ႉ။ ၵူၺ်းၵႃႈ ၼႂ်းဝူင်ႈၵၢင် မၢၵ်ႇႁိၼ်ထုၼ်ၼၼ်ႉ မၢင်တီႈမၢင်လႂ် လႆႈႁၼ် မၢၵ်ႇႁိၼ်မိူဝ်ႈမိုၼ်ႉသိုၼ်းၵွၼ်ႇ ၵၢပ်ႈပၢၼ်မၢႆၼိုင်ႈ၊ ၵၢပ်ႈပၢၼ်မၢႆသွင်၊ ၵၢပ်ႈပၢၼ်မၢႆသၢမ်ၸိူဝ်းၼၼ်ႉယူႇၼင်ႇၵဝ်ႇ။
ၵၢပ်ႈပၢၼ်ၽူႇမိပေတ ႁိၼ်ထုၼ်ၼၼ်ႉ မိူင်းတႆးၼႆႉ မီးဝႆႉ တႂ်ႈပၢင်ႇလၢႆႇတိုၼ်ႈသေ ယွၼ်ႉပိူဝ်ႈ ၼမ်ႉႁွင်ႈ ၼမ်ႉၵႄးၸိူဝ်းၼၼ်ႉ ထွင်းဢဝ်သၢႆး၊ လုပ်ႇလႄႈ ၶၢပ်ႈတူဝ်တၢႆ တူဝ်ယူႇၼႂ်းၼမ်ႉ၊ ၽုၼ်ႇမႆႉၽုၼ်ႇယိူဝ်ႈ ၸိူဝ်းၼၼ်ႉ လႆလူင်းမႃး တိၵ်းတိၵ်းလႄႈ ႁိုင်မႃး ပိုၼ်ႉပၢင်ႇလၢႆႇတိုၼ်ႈသေ ၸင်ႇပဵၼ်လွၼ်မႃးယဝ်ႉ။ ၵွပ်ႈၼၼ် တမ်ႈတီႈ ၼႂ်းၵႄႈမၢၵ်ႇႁိၼ်ထုၼ်ၼၼ်ႉ ၸင်ႇလႆႈႁၼ် ႁၢင်ႈၽၢင်လုပ်ႇလႄႈၶၢပ်ႈတူဝ်တၢႆ တူဝ်ယူႇၼႂ်းၼမ်ႉယဝ်ႉ။ ၽွင်းမိူဝ်ႈ ပၢၼ်မၢၵ်ႇႁိၼ်ထုၼ် ၸမ်တေသဵင်ႈၼၼ်ႉ တမ်ႈတီႈ မိူင်းမၢၼ်ႈမိူင်းတႆး လႆႈပဵၼ်မႃး ၼႃႈလိၼ်ၶၢႆႉၼိုင်လူင်ယူႇ။ ယွၼ်ႉၼၼ် တီႈမိူင်းမၢၼ်ႈပွတ်းတႂ်ႈလႄႈ မိူင်းတႆး ၸၢပ်ႈၵၼ်ၼၼ်ႉ ၼင်လိၼ်လၼ်ႇၶၢႆႉသေ ၸင်ႇတေပဵၼ် တၢင်ႉလွႆလူင်ဝႆႉ။ ယွၼ်ႉၼင်လိၼ် လၼ်ႇၶၢႆႉလႄႈ မၢင်တီမၢင်လႂ် ၼႃႈလိၼ်လူမ်ႇသေ မီးဝႆႉ ႁွႆးတႅၵ်ႇၶၢပ်ႇလူင်ယဝ်ႉ။ တမ်ႈတီႈ မိူင်းတႆးပွတ်းႁွင်ႇ တႄႇဢဝ် သီႇပေႃႉ ႁူဝ်ၵိုတ်ႈ တေႃႇႁွတ်ႈထိုင် ဝဵင်းၵုၼ်လူင် ႁိမ်းၽင်ႇၼမ်ႉၶူင်းၼၼ်ႉ ၸင်ႇပဵၼ် ႁူၺ်ႈလိုၵ်ႉ ႁွင်ႈလိုၵ်ႉလူင် ယၢဝ်းၵႂႃႇ ၽၢႆႇတူၵ်းၽၢႆႇဢွၵ်ႇၼၼ်ႉသေ ပဵၼ်လွင်ႈလၢၵ်ႇလၢႆး မိူင်းတႆးပိူင်ၼိုင်ႈယူႇ။ တႄႇဢဝ် ၽၢႆႇႁွင်ႇ ယွင်ႈႁူၺ်ႇ တေႃႇထိုင် ၽၢႆႇၸၢၼ်း ၼွင်ႁၢႆးယႃႈၼၼ်ႉၵေႃႈ ယွၼ်ႉပိူဝ်ႈ လိၼ်လၼ်ႇလႄႈ ၸင်ႇပဵၼ်ႁွင်ႈလိုၵ်ႉလူင် ယၢဝ်းၵႂႃႇ ၽၢႆႇႁွင်ႇ ၽၢႆႇၸၢၼ်းသေ ပဵၼ်ႁႃႉႁိုၵ်းလူင်ဝႆႉယဝ်ႉ။
ၽိုၼ်ဢိင်[edit]
- ↑ Union of Myanmar. City Population. Retrieved on 2008-12-25။
- ↑ (May 2015) Census Report, The 2014 Myanmar Population and Housing Census 2. Naypyitaw: Ministry of Immigration and Population, 17.
- ↑ မြန်မာ့စွယ်စုံကျမ်း၊ အတွဲ ၁၁၊ နှာ၊ ၃၇၄-၅
- ↑ မြန်မာ့စွယ်စုံကျမ်း၊ အတွဲ ၁၁၊ ရှမ်းပြည်နယ်၊ နှာ-၃၇၅
- ↑ မြန်မာ့စွယ်စုံကျမ်း၊ အတွဲ ၁၁၊ ရှမ်းပြည်နယ်၊ နှာ-၃၇၅-၆
- ↑ မြန်မာ့စွယ်စုံကျမ်း၊ အတွဲ ၁၁၊ ရှမ်းပြည်နယ်၊ နှာ-၃၇၆


text:
ၶွမ်ႇမတီႇႁူမ်ႈ ၵၢၼ်ဢုပ်ႇဢူဝ်း လွင်ႈငမ်းယဵၼ် မိူင်းႁူမ်ႈတုမ် (UPDJC) ဢၼ်ၸတ်းႁဵတ်းပၢင်ၵုမ်တီႈ NRPC ဝဵင်းလူင်ၼေႇပျီႇတေႃႇ တင်းႁိုင်သွင်ဝၼ်း ၵဵဝ်ႇၵပ်းလွင်ႈငမ်းယဵၼ်ၸိုင်ႈ မိူင်းၼၼ်ႉ ဢမ်ႇလႆႈၶေႃႈတႅပ်းတတ်း ဢၼ်ပုတ်းၶၢတ်ႇသင်သေ လႆႈႁုပ်ႉသိမ်းပၢင်ၵုမ်ၵႂႃႇ။
ပၢင်ၵုမ် UPDJC ၼႆႉ တႄႇၸတ်းႁဵတ်းၼႂ်းဝၼ်းထီႉ 30 October 2017 ယၢမ်းၵၢင်ၼႂ် 10:00-မူင်းသေ ယဝ်ႉတူဝ်ႈၼႂ်းဝၼ်းထီႉ 31 October 2017 ယၢမ်းဝၢႆးဝၼ်းမွၵ်ႈ 15:30-မူင်း၊ ၼႂ်းပၢင်ၵုမ် လႆႈဢုပ်ႇဢူဝ်းၵၼ် ၵဵဝ်ႇၵပ်း လွင်ႈၵၢၼ်ႁၢင်ႈႁႅၼ်း ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ၵမ်း-3၊ လွင်ႈၵၢၼ်ၸတ်းႁဵတ်း ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ၊ လွင်ႈလိၵ်ႈႁူမ်ႈမၢႆ မိူင်းႁူမ်ႈတုမ် ၶၵ်ႉထီႉ-1 ၶေႃႈလႆႈၸႂ် 37-ၶေႃႈ တႃႇဢဝ်ယိုၼ်ႈတၢင်ႇ ၼႂ်းသၽႃး၊ မူႇပိူင်ဢုပ်ႇဢူဝ်းၵၢၼ်မိူင်း လႄႈ ပိူင်ၼမ်းၼႃႈၵၢၼ် (ToR)၊ လွင်ႈၵၢၼ်ၶဵၼ်ႇတႅမ်ႈတိုတ်ႉၸၼ် Standard Operating Procedure (SOP) ဢၼ်ၵဵဝ်ႇတင်း ၵၢၼ်ၸတ်းႁဵတ်း ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ လႄႈ လွင်ႈတႃႇၶွတ်ႇၽွတ်ႈ ၶွမ်ႇမတီႇမႄးထတ်းသၢင် - Review Committee တႃႇမႄးထတ်းသၢင်ၶိုၼ်း ၶေႃႈၸိူဝ်းဢၼ်ဢမ်ႇငူပ်ႉငီႉၵၼ်လႆႈ တီႈၼႂ်းပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ၵမ်း-2 ၸဵမ်ၵႂႃႇၸိူဝ်းၼႆႉ။
ၵဵဝ်ႇၶေႃႈဢုပ်ႇဢူဝ်းၸိူဝ်းၼႆႉသေ ပိူင်လူင် လႆႈဢုပ်ႇဢူဝ်းၵၼ် ၵဵဝ်ႇၵၢၼ်ႁၢင်ႈႁႅၼ်း တႃႇပွင်ၸတ်းပဵၼ်လႆႈ ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-3 ၼႆသေတႃႉ ၵူၺ်းၵႃႈယွၼ်ႉဝႃႈ ယူႇတီႈပၢင်ၵုမ် ဢမ်ႇငူပ်ႉငီႉတူၵ်းလူင်းၵၼ်လႆႈ ၵဵဝ်ႇၵၢၼ်တေၸတ်း ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ ၼႂ်းမိူင်းတႆး ၼႂ်းမိူင်းရၶႅင်ႇလႄႈ ၵဵဝ်ႇလွင်ႈတေၸတ်းပဵၼ် ပၢင်ၵုမ်လူင် ပၢင်လူင် 21 ၸွမ်းၼင်ႇၸုမ်းလူင်ပွင်ၸိုင်ႈမၢၼ်ႈ ႁၢင်ႈႁႅၼ်းဝႆႉဢၢင်ႈၸတ်း ၼႂ်းလိူၼ်-December 2017 ၼၼ်ႉၵေႃႈ တင်းၼမ်ႁၼ်ထိုင်ဝႃႈ တႃႇတေၸတ်းပဵၼ်လႆႈ ၼႂ်းပီႊ-2017 ၼႆႉတႄႉ တေပဵၼ်လွင်ႈယၢပ်ႇဝႆႉ ၼႆယဝ်ႉ။
ၸွမ်းၼင်ႇ ၶေႃႈတူၵ်းလူင်း လိၵ်ႈႁူမ်ႈမၢႆ NCA မီးၼၼ်ႉသေ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်းယဝ်ႉၼၼ်ႉ မီးသုၼ်ႇလႆႈပွင်ၸတ်းပဵၼ် ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ ၼႂ်းၸႄႈမိူင်းၽႂ်မၼ်းၼႆလႄႈ ၵူၺ်းၵႃႈတေႃႇထိုင်မိူဝ်ႈလဵဝ် ၶွင်ႇသီႇဢဝ်ၶိုၼ်းၸိုင်ႈတႆး (RCSS) လႄႈ ပႃႇတီႇပူတ်းပွႆႇ မိူင်းရၶႅင်ႇ (ALP) ပႆႇပႃႈလႆႈၸတ်းပၢင်ဢုပ်ႇဢူဝ်း ၸွမ်းၸိူဝ်ႉၶိူဝ်းၽႂ်မၼ်း။
ၼွၵ်ႈသေဢမ်ႇတူၵ်းလူင်းၵၼ်လႆႈ လွင်ႈပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈယဝ်ႉ တီႈဢၼ်တေဢဝ် လိၵ်ႈႁူမ်ႈမၢႆ မိူင်းႁူမ်ႈတုမ် (Union Accord) ၶၵ်ႉထီႉ-1 ၶေႃႈလႆႈၸႂ် 37-ၶေႃႈ ဢၢင်ႈယိုၼ်ႈတၢင်ႇ ဢဝ်ၶေႃႈမၵ်းမၼ်ႈတီႈ သၽႃးမိူင်းႁူမ်ႈတုမ်ၼၼ်ႉၵေႃႈ ဢမ်ႇတူၵ်းလူင်းၵၼ်လႆႈမိူၼ်ၵၼ် ဢမ်ႇၵႃး ၶေႃႈဢုပ်ႇဢူဝ်းတၢင်ႇလွင်ႈၸိူဝ်းၼၼ်ႉ ၵေႃႈ ဢမ်ႇတႅပ်းတတ်းၵၼ်လႆ ပုတ်းၶၢတ်ႇၼႆယဝ်ႉ။
ၵူၺ်းၵႃႈ လႆႈႁူႉဝႃႈ ၼႂ်းလိူၼ်-November ဝူင်ႈထူၼ်ႈ-3 တေထိုင်ၼႆႉ တေမီးပၢင်ဢုပ်ႇဢူဝ်း မႄးထတ်းသၢင်ၶိုၼ်း ၶေႃႈၸိူဝ်းဢၼ်ဢမ်ႇငူပ်ႉငီႉၵၼ်လႆႈ တီႈၼႂ်းပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ၵမ်း-2 ၸိူဝ်းၼၼ်ႉသေ တေယူႇတီႈ ၶွမ်ႇမတီႇမႄးထတ်းသၢင် - Review Committee ဢၼ်ပႃးၸုမ်းႁူမ်ႈ ၼိုင်ႈၸုမ်းလႂ် 8-ၵေႃႉ ဢုပ်ႇဢူဝ်းထတ်းသၢင်ၵႂႃႇ ၼႆယဝ်ႉ။
ၶေႃႈမုၼ်း / တႆးလွတ်ႈလႅဝ်း


text:
MCGC ၼႆႉ ပဵၼ်ၶမ်ႇပၼီႇ ဢၼ်ႁဵတ်းဢွၵ်ႇ ၵုၼ်ႇၵရိတ်ႉ ၶိုတ်းၸၼ်ႉသေ ၶမ်ႇပၼီႇသုၼ်ႇႁူမ်ႈ ၵရဵၵ်ႉႁေႃၶမ်း ၶဝ်ႈႁူမ်ႈဝႆႉ 45 % ယဝ်ႉ။ ယူႇတီႈ ၶမ်ႇပၼီႇၵရဵၵ်ႉႁေႃၶမ်းသေ လွင်ႈၸႂ်ႉၸၢႆႇၸိူဝ်းၼႆႉ ဢဝ်ပုၼ်ႈၽွၼ်းပၼ် 8 % ယဝ်ႉ။
ၶေႃႈမုၼ်းၶမ်ႇပၼီႇ
ယိူင်းဢၢၼ်း
လွင်ႈလွတ်ႈၽေး - တေလႆႈတူၺ်းထိုင် လွင်ႈပဵၼ်ၽွၼ်းလီလႄႈ လွင်ႈလွတ်ႈၽေးတေႃႇၽူႈႁူမ်ႈၼႃႈၵၢၼ်၊ မုင်ႉႁေႃတေႃ ႁိူၼ်း တင်းၵေႃႉသေႈၸိူဝ်းၼႆႉသေ တေလႆႈၵေႃႇသၢင်ႈတူင်ႇၵၢၼ် ဢၼ်လွတ်ႈယၢၼ် လွင်ႈဢမ်ႇသၢင်ႇတေႃႇလႄႈ လွင်ႈပဵၼ် ၸဵပ်းဝၢတ်ႇ။
လွင်ႈၵႃႊၶၼ်ထုၵ်ႇမႅၼ်ႈ - တေလႆႈႁဵတ်းဢွၵ်ႇ ၶူဝ်းလဵင်းၵႃႊၶၼ်ထုၵ်ႇမႅၼ်ႈလႄႈ လမ်ႉသၢၼ်ၶိုၵ်ႉၶႅမ်ႉ ႁႂ်ႈမႅၼ်ႈယၢမ်းၸွမ်းသၢႆငၢႆ တုၵ်းယွၼ်းၼၼ်ႉသေ သူင်ႇယိုၼ်ႈထိုင်ၽူႈသိုဝ်ႉၶူဝ်း ၶိုတ်းမိူဝ်ႈၶိုတ်းယၢမ်း။
လွင်ႈၶိုၵ်ႉၶႅမ်ႉ -တေလႆႈပၼ် လမ်ႉသၢၼ်ၶူဝ်းလဵင်းလႄႈ လွင်ႈၸွႆႈသၢင်ႈၵၢၼ်ငၢၼ်း ဢၼ်ၶိုၵ်ႉၶႅမ်ႉလီတွၼ်း။
လွင်ႈတႅင်ႇတင်ႈၽူႈထမ်းၵၢၼ် -တေလႆႈလိူၵ်ႈတႅင်ႇတင်ႈၽူႈထမ်းၵၢၼ် ၸိူဝ်းဢၼ်မီးၸႂ်သိုဝ်ႈယူဝ်း၊ ၸႂ်ၽွမ်ႉႁူမ်ႈသေ ၸိူဝ်းမေႃႁူမ်ႈႁွမ်း ပွင်သၢင်ႈၼႃႈၵၢၼ်။


text:
ပၢင်ၵုမ်လူင်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆးလႄႈ ဢူမုၼ်ၼႃႈတႃတႆး
တႆးတေဢၢၼ်းႁဵတ်းပၢင်ၵုမ်ၵၢၼ်မိူင်းၸၼ်ႉၸိူဝ်ႉ(တႆး) ၼႆႁၢင်ႈႁႅၼ်းမႃးၸဵမ်ႁၢင်ပီပီၵၢႆ။ ႁူဝ်ပီ 2017 ၸတ်းႁဵတ်းပၢင်ဢုပ်ႇၵုမ်ၾိုၵ်းၽွၼ်ႉ (workshop) တီႈဝဵင်းတူၼ်ႈတီး – ဝၢႆးၼၼ်ႉ လူင်းပိုၼ်ႉတီႈလၢႆဝၢၼ်ႈလၢႆဝဵင်း ထိုင်ပႃးၵဵင်းမႂ်ႇ၊ မိူင်းၵွၵ်ႇ – ၵူၺ်းၵႃႈ...
တေဢဝ်တၢင်းႁၵ်ႉ ပဵၼ်ယႂ်ႇလိူဝ်ၵၢၼ်ပႂ်ႉပႃးၸိူဝ်ႉၶိူဝ်းတႄႉယဝ်ႉႁိုဝ်?
“ ၸိူဝ်ႉမူင်ႈၵေႃႈမူင်ႈပႅင်း ၸိူဝ်ႉမႅင်းၵေႃႈမႅင်းႁၵ်ႉ” ၶေႃႈသင်ႇသွၼ်ပူႇမွၼ်ႇၼၢႆးယႃႈႁဝ်းၶဝ်ၶေႃႈၼႆႉ ၼႂ်းပၢင်ဢုပ်ႇၶႆႈပၼ်တၢင်းႁူႉ၊ ၼႂ်းပၢင်မွၵ်ႇလၢတ်ႈၶေႃႈၵႂၢမ်းလႄႈ ၼႂ်းလိၵ်ႈၼႂ်းလၢႆးၸိူဝ်းၼၼ်ႉ တိုၵ်ႉလႆႈႁၼ်ဢွၼ်ၵၼ်ဢဝ်ၸႂ်ႉတိုဝ်းၵၼ် သိုပ်ႇယိုၼ်ႈပၼ်ၵၼ်မႃးၵႂၢမ်းသိုပ်ႇၵႂၢမ်း လိၵ်ႈသိုပ်ႇလိၵ်ႈယူႇ။ မိူဝ်ႈမႃးၼိူင်းတူၺ်းၵၼ်တင်း ဢၼ်ပဵၼ်တႄႉမီးတႄႉလႄႈ ၽူႈၸိူဝ်းၵမ်မၼ်ႈယိပ်းတိုဝ်းၸွမ်းတႄႉတႄႉၼၼ်ႉ မိူၼ်ႁၢင်ႈၶႂ်ႈဢေႇလိူဝ်သေၽူႈလၢတ်ႈလႄႈၽူႈတႅမ်ႈၶဝ်လူးၵွၼ်ႇ။...
ၽိူဝ်ႇၵုမ်ႇမိုင်ႉထဵင်ၵၼ် ႁႃယွင်မႃးသႂ်ႇၶဝ်ႈ တႃႉႁဝ်းႁႃၶဝ်ႈမႃးသႂ်ႇယွင်
ၽွၼ်းလီၽွၼ်းၸႃႉမီးၼင်ႇၵၼ်သေတႃႉ ၵမ်ႈၼမ်လၢၵ်ႈၶဝ်ႈၵႂႃႇပဵၼ်ၽွၼ်းၸႃႉ လူၺ်ႈၼမ်းသဵင်လႄႈထွႆႈၵႂၢမ်း (ၶေႃႈၵႂၢမ်း) ႁူမ်ႈတင်းႁဵတ်ႇၽူလ်တူဝ်ၵဝ်ႇၼၼ်ႉၵူၺ်း။ ၵၢၼ်တူၵ်ႇလၢတ်ႈၶိူဝ်း လိၵ်ႈလၢႆးၵႂၢမ်းလၢတ်ႈ ၾိင်ႈငႄႈ ၸိူဝ်ႉၶိူဝ်း ၵၢၼ်ဝၢၼ်ႈၵၢၼ်မိူင်းၵၢၼ်သိုၵ်းၵၢၼ်သိူဝ်ၸိူဝ်းၼႆႉ ပေႃးၼမ်းသဵင်ဝၢၼ်ႁူ ထွႆႈၵႂၢမ်းဢွၼ်ႇၼွမ်း ႁဵတ်ႈၽူလ် ၸိုဝ်ႈၸႂ်ႈၼႆတႄႉ...
သႄႉၵၼ်သႄႉပႃႈၼႃႈ ယွင်ႈၵၼ်ယွင်ႈပႃႈလင်
ၼႂ်းလူၵ်ႈလူင်ၼႆႉ မီးလႅင်းလႄႈလပ်းသိင်ႇ မီးလီလႄႈၸႃႉ သွင်ၽၢၵ်ႇသွင်ၾၢႆႇၵူႈတီႈ ၵူႈမိူဝ်ႈ။ လႅင်းလႄႈလပ်းသိင်ႇ ၼၼ်ႉ ၽႂ်ၽႂ်ၵေႃႈတၵ်းႁူႉ။ တေႃႈၼင်ႇၵူၼ်းတႃဝွတ်ႇယင်းႁူႉၵၢင်ဝၼ်းၵၢင်ၶိုၼ်း။ ၵူၺ်းၵႃႈလီလႄႈၸႃႉၼၼ်ႉ ၵူႈၵေႃႉ ႁူႉယူႇသေတႃႉၵေႃႈ တေဢမ်ႇပေႃးမေႃၸႅၵ်ႇမေႃယႅၵ်ႈႁိုဝ် ဢမ်ႇယွမ်းၸႅၵ်ႇယွမ်းယႅၵ်ႈ။...
လၢဝ်ၽတ်းယုၵ်ႉၶၢႆႉရႃႇသီႇ ၵျူဝ်ႇၸႃႇတႃႇၽႂ်တေလီ ၽႂ်တေလႆႈၾၢင်ႉသတိ
ဝၼ်းတီႈ 6 လိူၼ်သႅပ်ႊထႅမ်ႊၿိူဝ်ႊ 2017 ၼႆႉ၊ ၶၢဝ်းယၢမ်း 20:19 မူင်းၵၢင်ၶမ်ႈ၊ ၸွမ်းၼင်ႇလၢႆးၼပ်ႉသွၼ်ႇ တၢင်းၵၢၼ်ႁူးရႃး ဢမ်ႇၼၼ် ပၢႆးၵၢၼ်လွင်ႈလိူၼ်လၢဝ်ၼၼ်ႉ လၢဝ်ၽတ်း (တူဝ်ၼပ်ႉ...
ၶႅၵ်းဢွၵ်ႇတၢင်းႁူႉသၽႃႇဝ ဢၼ်လုၵ်ႈဢွၼ်ႇပႃးမႃး
ၵႂၢမ်းၼမ်း လုၵ်ႈဢွၼ်ႇၼႆႉတၢင်းႁူႉယႂ်ႇသေၵူၼ်းလူင်ယဝ်ႉ။ ၶေႃႈၵႂၢမ်းၶေႃႈၼႆႉ ၽူႈဢၼ်တေယွမ်းႁပ်ႉမၼ်း လႅပ်ႈတေမီးယူႇ။ ၵူၺ်းၵမ်ႈဢေႇ။ ၽႂ်ၽႂ်ၵေႃႈတေဝႃႈ ဢမ်ႇပဵၼ်လႆႈလေႃႇ လုၵ်ႈဢွၼ်ႇၵူၺ်း ဝႃႈတၢင်းႁူႉယႂ်ႇသေ ၵူၼ်းလူင်ၼႆႉ ဢမ်ႇ ၸႂ်ႈပိူင်မၼ်း။ ၽႂ်ၽႂ်ၵေႃႈတေထဵင်။ တေႃႈၼင်ႇၵႂၢမ်းၵူၼ်းလူင်တႆးၶဝ်...
ႁၢင်ႈဝၢတ်ႈ ၵူၼ်းမိူင်းတႆးလႄႈ မိူင်းထႆးပွတ်းႁွင်ႇမိူဝ်ႈႁူဝ်ပၢၵ်ႇပီ 19
ဢိင်းၵလဵတ်ႈမိူဝ်ႈႁူဝ်ပၢၵ်ႇပီ 19 ၼႆႉ လႆႈတင်ႈႁေႃသႅင် (Empire) မႃးဢၼ်ၵႂၢင်ႈယႂ်ႇသေပိူၼ်ႈၼႂ်းပိုၼ်း။ ၼိူဝ်ႉတီႈတၢင်းမူတ်း 13,612,000 လၵ်းပၼ်ႇမူၼ်း(33,700,000 ၵီႊလူဝ်ႊပၼ်ႇမူၼ်း) မွၵ်ႈ ¼ ၶွင်ၼင်လိၼ်မိူင်းတင်းသဵင်ႈ။ ႁူဝ်ၵူၼ်း...
လီဢဝ်ၸႂ်ႉ ၾဵတ်ႉၶ်ၿုၵ်ႉ Face Book ႁႂ်ႈပဵၼ်ၽွၼ်းလီ
ပၢၼ်ၼိုင်ႈလႄႈပၢၼ်ၼိုင်ႈ လႅၵ်ႈလၢႆႈၸွမ်းၸူဝ်ႈပၢၼ်လႄႈၼမ်ႉတိၼ်ၼမ်ႉမိုဝ်း ၵၢၼ်ႁဵတ်းသၢင်ႈပၢႆးဝူၼ်ႉၵူၼ်း ၶိုတ်းတၼ်း လူၵ်ႈဢၼ်လႅၵ်ႈလၢႆႈပိၼ်ႇပႅင်ၵူႈဝၼ်းဝၼ်းဢမ်ႇယုတ်းဢမ်ႇယင်ႉလႄႈ ၵၢၼ်ယုၵ်ႉမုၼ်း ပၢႆးသၢႆႊ ပၢႆးၶိူင်ႈၸၢၵ်ႈ ပၢႆးထဵၵ်ႉၼူဝ်ႊလူဝ်ႊၵျီႊ (Technology) ၶူဝ်းၶွင်လႄႈၶိူင်ႈမႆႉၶိူင်ႈမိုဝ်းၵမ်ႈၽွင်ႈ ပေႃးၼမ်းၵၢပ်ႈ လၢႆလွင်ႈလၢႆသႅၼ်း ၸိူင်ႉၼင်ႇဢဝ်ႁုၼ်ႇႁၢင်ႈၶိူင်ႈၸၢၵ်ႈမႃးႁဵတ်းၵၢၼ်တႅၼ်းၵူၼ်းလႂ်ၸိူဝ်းၼႆႉ။ လူၺ်ႈၶိူင်ႈမႆႉၶိူင်ႈမိုဝ်းတင်းၼမ်တင်းလၢႆၼၼ်ႉ...


text:
ၼႆႉတေႉပဵၼ် တွၼ်ႈတႃႇႁဵတ်း Slideshow ဢဝ်ၶႅပ်းႁၢင်ႈ ၵႂၢမ်းၸိူဝ်းၼႆႉသႂ်ႇလူင်းသေ
ႁဵတ်းဢေႃႈ၊ Effect မၼ်းၵေႃႈ ပႃးဝႆႉမီးတင်းၼမ် လိူၵ်ႈသေႁဵတ်းလႆႈၼင်ႇၸႂ်ယူႇဢေႃႈ
လၢႆးႁဵတ်းမၼ်းၵေႃႈငၢႆႈငႅမ်ႈ ၊ သင်ၶႂ်ႈႁဵတ်း ၶႅပ်းႁၢင်ႈႁဝ်းလႄႈ ဢူၺ်းၵေႃႉ ပေႃးၼႆ ၸႂ်ႉဢၼ်ၼႆႉ
ႁဵတ်းၵေႃႈ ပဵၼ်ဢၼ်ၶႅမ်ႉလဵပ်ႈယူႇဢေႃႈ ၊ ၼင်ႇႁိုဝ်ပေႃးတေၸႂ်ႉတိုဝ်းလႆႈၵႂႃႇတႃႇသေႇ ၶၢဝ်းတင်းႁိုင်ၼၼ်ႉ
Key (ၵီး) မၼ်းၵေႃႈ ၶႃႈသႂ်ႇပႃးဝႆႉယူႇဢေႃႈ မီးၼႂ်း သွပ်ႉဝၢႆး မၼ်းၶႃႈဢေႃႈ ၶႃႈတႅမ်ႈ ပဵၼ် Notepat ၼၼ်ႉၶႃႈ
Download:Slideshow Builder Deluxe
ဢၼ်ၶႃႈ ႁဵတ်း ဝႆႉၼႆႉၵေႃႈ ထွမ်ႇတူၺ်း ၊ တူၺ်းလၢႆးမၼ်းသေၵွၼ်ႇၶႃႈလႄႈ ၷွၢမ်းတေႉ ပဵၼ် ၼၢင်းဢေးလ ဢေႃႈ ĳ ĳ


text:
တဵင်ႈၶိုၼ်းၸၢႆႉ ပွတ်းၼႂ်ဝၼ်းသုၵ်းမိူဝ်ႈၼႆႉ ၵိူတ်ႇၽႅၼ်ႇလိၼ်ဝႆ တၢင်းႁႅင်း 6.0 ရိၵ်ႊတိူဝ်ႊ ၼႂ်းတိူင်းပၵူဝ်း မိူင်းမၢၼ်ႈ၊ ၵူၺ်းၵႃႈ ယင်းပႆႇမီးႁၢႆးငၢၼ်းဝႃႈ မီးၵူၼ်းဝၢတ်ႇၸဵပ်းလူႉတၢႆ လွင်ႈၶူဝ်းၶွင်လူႉသုမ်း။
ၶမ်ႈၶိုၼ်းဝၼ်းတီႈ 11/01/2018 ယၢမ်းတဵင်းၶိုၼ်းလိုၵ်းၸၢႆႉ ႁိုဝ် ပွတ်းၼႂ်ဝၼ်းသုၵ်းတီႈ 12 မွၵ်ႈယၢမ်း 1 မူင်း မိူင်းႁူမ်ႈတုမ်မၢၼ်ႈၼၼ်ႉ ၵိူတ်ႇၽႅၼ်ႇလိၼ်ဝႆ ၼႂ်းမိူင်းမၢၼ်ႈ၊ သုၼ်ၵၢင်ယူႇတီႈၾၢႆႇတူၵ်းဝဵင်းၽျူး တိူင်းပၵူဝ်း ဝူင်ႈၵၢင်ဝဵင်းလူင်တႃႈၵုင်ႈ တင်းဝဵင်းလူင်ၼေႇပျီႇတေႃႇ-ၼႆယဝ်ႉ။
ၵဵဝ်ႇၵပ်းလွင်ႈၼႆႉ ႁွင်ႈၵၢၼ်ၾၢႆႇၶူၼ်ႉၶႂႃႉၼမ်ႉလိၼ်ႁိၼ်ၽႃ ဢမေႊရိၵႃႊ ပိုတ်ႇလၢတ်ႈဝႃႈ- ၵိူတ်ႇၽႅၼ်ႇလိၼ်ဝႆ (ဢိင်ႇသၼ်ႇ) တၢင်းႁႅင်း 6.0 ရိၵ်ႊတိူဝ်ႊ၊ ၸၼ်ႉတိုၼ်ႈ တီႈၼႂ်းမိူင်းမၢၼ်ႈ။ ၽႅၼ်ႇလိၼ်ဝႆပွၵ်ႈၼႆႉ သုၼ်ၵၢင်မၼ်းယၢၼ်ၾၢႆႇတူၵ်းဝဵင်းၽျူး မွၵ်ႈ 40 ၵီႊလူဝ်ႊ။ ပွတ်းတွၼ်ႈၼႆႉ ပူၼ်ႉမႃးမိူဝ်ႈဢမ်ႇႁိုင်ၼႆႉၵေႃႈ ၽႅၼ်ႇလိၼ်ဝႆမႃးယဝ်ႉ 3 ပွၵ်ႈ၊ တၢင်းႁႅင်းတႅၵ်ႈလႆႈ 5.3 -ၼႆယဝ်ႉ။
ၼႂ်းမိူင်းႁူမ်ႈတုမ်မၢၼ်ႈၼႆႉ ၽႅၼ်ႇလိၼ်ဝႆပွၵ်ႈႁႅင်းသုတ်း ပဵၼ်ၼႂ်းပီ 2016 ၊ မိူဝ်ႈပွၵ်ႈၼၼ်ႉ တၢင်းႁႅင်းမီး 6.8 ၊ တုမ်ႉယွၼ်ႈမိူင်းပူးၵမ်ႇ ပွတ်းတွၼ်ႈၵၢင်မိူင်းမၢၼ်ႈ၊ မီးၵူၼ်းလူႉတၢႆ 3 ၵေႃႉ၊ ႁဵတ်းႁႂ်ႈၸေႇၻီႇၵွင်းမူးၵဝ်ႇၵႄႇလႄႈႁူဝ်ႉဝတ်ႉဝႃးၽႃသိူဝ်ႇ ဢၼ်ပဵၼ်ဢွင်ႈတီႈတွင်ႈတဵဝ်းဢႅဝ်ႇမိူင်းၸိူဝ်းၼႆႉ ၵူၼ်ႇပင်းလူႉၵွႆတင်းၼမ်။
ဢွၼ်ၼႃႈၼၼ်ႉ မိူဝ်ႈၼႂ်းလိူၼ်ၼူဝ်ႊဝႅမ်ႊၿိူဝ်ႊ ပီ 2012 ၼၼ်ႉၵေႃႈ ၵိူတ်ႇၽႅၼ်ႇလိၼ်ဝႆ တၢင်းႁႅင်း 6.8 ၼႂ်းမိူင်းမၢၼ်ႈတွၼ်ႈၵၢင်ၼင်ႇၵဝ်ႇ၊ မိူဝ်ႈၼၼ်ႉမီးၵူၼ်းတၢႆ 26 ၵေႃႉလႄႈ ဝၢတ်ႇၸဵပ်းၼပ်ႉႁူဝ်ပၢၵ်ႇၵေႃႉ- ၶၢဝ်ႇ AFP ႁၢႆးငၢၼ်းၵႂႃႇၼင်ႇၼႆ။
ၼႂ်းမိူင်းတႆးသမ်ႉ ၼႂ်းပီ 2011 လိူၼ်မၢတ်ႊၶျ် 24 ဝၼ်းၼၼ်ႉ ၽႅၼ်ႇလိၼ်ဝႆၼႂ်းၸိုင်ႈတႆးပွတ်းဢွၵ်ႇၶူင်း တၢင်းႁႅင်း 7.8 ရိၵ်ႊတိူဝ်ႊ၊ သုၼ်ၵၢင်ယူႇတီႈၼႂ်းဢိူင်ႇမိူင်းလဵၼ်း ၵိင်ႇၸႄႈဝဵင်းတႃႈလိူဝ်ႇ ၸႄႈတွၼ်ႈတႃႈၶီႈလဵၵ်း၊ မိူဝ်ႈၼၼ်ႉ ၼႂ်းသိုဝ်ႇမၢၼ်ႈဢွၵ်ႇဝႃႈမီးၵူၼ်းတၢႆတင်းမူတ်း 73 ၵေႃႉ၊ ဝၢတ်ႇၸဵပ်း 200 ၵေႃႉ၊ ၶူဝ်းၶွင်ႁိူၼ်းယေးၵူၼ်းဝၢၼ်ႈၵူၼ်းမိူင်း ဢိၵ်ႇဝတ်ႉဝႃးၽႃသိူဝ်ႇ ၶူဝ်းၶွင်တၢင်းပုတ်ႉထသႃသၼႃ မီးလွင်ႈၵူၼ်ႇပင်းလူႉသုမ်းတင်းၼမ်။


text:
ၶၢဝ်ႇၵၢၼ်သိုၵ်း
မိူဝ်ႈၼႆႉဝၼ်းၸၼ် ARSA ၸၢင်ႈၵေႃႇၵၢၼ်ႁၢႆႉ ႁဵတ်းလွင်ႈယုင်ႈယၢင်ႈ တင်းမိူင်း
- Details
- Created on 11 September 2017
- Written by တႆးလွတ်ႈလႅဝ်း
လႆႈငိၼ်းၶၢဝ်ႇဝႃႈ မိူဝ်ႈၼႆႉ ဝၼ်းထီႉ 11 September 2017 ၸုမ်းၵေႃႇၵၢၼ်ႁၢႆႉသုတ်းယွတ်ႈ ARSA ၸၢင်ႈၶိုင်ၵၢၼ်ႁၢႆႉ ႁဵတ်းလွင်ႈယုင်ႈယၢင်ႈဢူၼ်ၵဝ်း ၼႂ်းမိူင်းႁူမ်ႈတုမ်ပတ်းပိုၼ်ႉ ဝႃႈၼႆသေ ၽွင်းလူင်ၸၼ်ႉၸႄႈမိူင်း လႆႈမီးလွင်ႈပၼ်ၾၢင်ႉ ပွင်ႇလႅင်းထိုင် ၼႂ်းၼႃႈတီႈဢုပ်ႉပိူင်ႇၽွင်းငမ်းႁင်းၶေႃ၊ တပ်ႉၸုမ်းပလိၵ်ႈမၢၼ်ႈ လႄႈ ၶွမ်ႇမတီႇၽႅၼ်ၸတ်းၸႄႈတွၼ်ႈ မိူင်းတႆး ၸဵမ်ၵႂႃႇၸိူဝ်းၼႆႉ ႁႂ်ႈႁဵတ်းလွင်ႈႁၢင်ႈႁႅၼ်း တႃႇၵၢၼ်ၵႂၢတ်ႇလၢင်ႉ လႆႈလူင်ႈၼႃႈ ၼႆယဝ်ႉ။
ၼႂ်းဝၼ်းထီႉ-11 မိူဝ်ႈၼႆႉ ၸုမ်းသိုၵ်း ၸွႆႈထႅမ်ၶိူဝ်းၵူၼ်း ရူဝ်ႇႁိၼ်ႇၵျႃႇ မိူင်းရၶႅင်ႇ (ARSA) ၸုမ်းၵေႃႇၵၢၼ်ႁၢႆႉသုတ်းယွတ်ႈ ပင်ႇၵလီႇ ဢၼ်ႁဵတ်းလွင်ႈၵေႃႇၵၢၼ်ႁၢႆႉဝႆႉယူႇ ၼႂ်းပိုၼ်ႉတီႈ ပူးတီးတွင်ႇ၊ မွင်ႇတေႃး ၼႂ်းၸႄႈမိူင်းရၶႅင်ႇ ပွတ်းႁွင်ႇၼၼ်ႉ ၸၢင်ႈၶိုင်ၵၢၼ်ႁၢႆႉ ႁဵတ်းလွင်ႈယုင်ႈယၢင်ႈဢူၼ်ၵဝ်း ထိုင်ၼႂ်းၼႃႈလိၼ်ၶွင်ႇသီႇ ၼေႇပျီႇတေႃႇ၊ တိူင်း လႄႈ ၸႄႈမိူင်း ဢၼ်မီးၼႂ်းမိူင်းႁူမ်ႈတုမ် ၸိူဝ်းၼႆႉၵူႈတီႈဝႃႈၼႆ။
သင်ၸိူဝ်ႉဝႃႈ မီးလွင်ႈလၢၵ်ႇလၢႆး ၵိူတ်ႇၶိုၼ်ႈမႃးၸိုင် ၼင်ႇႁိုဝ်ပေႃးတေၸၢင်ႈ ၵႄႈၶႆၵႂႃႇလႆႈ ၸွမ်းၼင်ႇဢၼ်မီးလွင်ႈ ငၢမ်ႇမႅၼ်ႈၸွမ်း လွင်ႈႁဵတ်းလၢႆးသၢင်ႈ ပိူင်ၵၢၼ်ၵႂၢတ်ႇလၢင်ႉ လွင်ႈၵေႃႇၵၢၼ်ႁၢႆႉမီးၼၼ်ႉ ယူႇတီႈၽႅၼ်ၵၢၼ် လွင်ႈႁူမ်ႇလူမ်ႈ ၼႃႈလိၼ်လႂ်ၼႃႈလိၼ်ၼၼ်ႉ ပိုၼ်ႉတီႈလႂ်ပိုၼ်ႉတီႈၼၼ်ႉ မီးၼၼ်ႉ ႁႂ်ႈလႆႈတိုတ်ႉၸၼ်ၵႂႃႇသေ ႁဵတ်းလွင်ႈႁၢင်ႈႁႅၼ်းလူင်ႈၼႃႈၵႂႃႇလႄႈ လွင်ႈၵၢၼ်သူင်ႇၶၢဝ်ႇ ပွင်ႇလႅင်းၵေႃႈ ႁႂ်ႈၶိုတ်းတၼ်း ၼႆယဝ်ႉ။
လွင်ႈၼႆႉ ယူႇတီႈၶေႃႈၸီႉသင်ႇ ၸုမ်းလူင်ပွင်ၸိုင်ႈမိူင်းႁူမ်ႈတုမ် ၸၼ်ႉၼိုင်ႈသေ ၽွင်းလူင်ၸၼ်ႉၸႄႈမိူင်း မိူင်းတႆး လႆႈသိုပ်ႇပၼ်ၾၢင်ႉပွင်ႇလႅင်းထိုင် ၸိူဝ်းပဵၼ် ၽူႈဢွၼ်ႁူဝ် ၽၢႆႇဢုပ်ႉပိူင်ႇ ၼႃႈတီႈၽွင်းငမ်းႁင်းၶေႃ “ဝ”၊ ပဢူဝ်း၊ ထၼူႉ၊ ၵူဝ်းၵၢင်ႉ၊ ပလွင်ႈ ဢၼ်မီးၼႂ်းဝဵင်း ႁူဝ်ပၢင်ႇ၊ ႁူဝ်ပူင်း၊ ပၢင်းတလ၊ လဝ်ႉၵႆႇ (လၢဝ်ၵၢႆး)၊ ၼမ်ႉသၼ်ႇ လႄႈတင်ႈ တပ်ႉၸုမ်းပလိၵ်ႈမၢၼ်ႈ တူၼ်ႈတီး၊ ၵဵင်းတုင်၊ လႃႈသဵဝ်ႈ ဢိၵ်ႇတင်းၶွမ်ႇမတီႇ ၽႅၼ်ၸတ်းၸႄႈတွၼ်ႈ တူၼ်ႈတီး၊ လွႆလႅမ်၊ လၢင်းၶိူဝ်း၊ ၵဵင်းတုင်၊ မိူင်းသၢတ်ႇ၊ တႃႈၶီႈလဵၵ်း၊ လႃႈသဵဝ်ႈ၊ ၵျွၵ်းမႄး၊ မူႇၸေႊ၊ မိူင်းမိတ်ႈ၊ လဝ်ႉၵႆႇ၊ ႁူဝ်ပၢင်ႇ လႄႈ မၢၵ်ႇမၼ်ႈၸိူဝ်းၼႆႉ ႁႂ်ႈလႆႈႁဵတ်းလွင်ႈႁၢင်ႈႁႅၼ်းလူင်ႈၼႃႈၵႂႃႇလႄႈ ဝႆႉၼမ်ႉၼၵ်းသေ ပွင်သၢင်ႈၼႂ်းၵၢၼ်ၵႂၢတ်ႇလၢင်ႉၵႂႃႇ ၼႆယဝ်ႉ။
မိူဝ်ႈဝၼ်းထီႉ 08 September 2017 ပူၼ်ႉမႃးၼၼ်ႉၵေႃႈ ၽူႈၵွၼ်းတပ်ႉၸုမ်းလူင်(ပိဝ်ႇႁႃႇ) တႃႈၶီႈလဵၵ်း လႆႈႁွင်ႉဢဝ် ၽူႈဢွၼ်ႁူဝ် ပျီႇတုၸိတ်ႉ ၼႂ်းၸႄႈဝဵင်းတႃႈၶီႈလဵၵ်း တင်းမူတ်း ၵႂႃႇႁူပ်ႉဢုပ်ႇသေ ၾၢင်ႉသတိလၢတ်ႈဝႃႈ ယွၼ်ႉတပ်ႉႁူမ်ႇလူမ်ႈမၢၼ်ႈ လႄႈတင်း ၸုမ်းၵေႃႇၵၢၼ်ႁၢႆႉသုတ်းယွတ်ႈ ၶိူဝ်းၵူၼ်းပင်ႇၵလီႇ ပဵၼ်ပၢင်တိုၵ်းၵၼ်ဝႆႉ တင်းပွတ်းမိူင်းရၶႅင်ႇယူႇ ပၼ်ႁႃႇလွင်ႈၼႆႉ ၸၢင်ႈလၢမ်းၶဝ်ႈမႃး ၼႂ်းမိူင်းၵူႈတီႈသေ ၼႂ်းဝၼ်းထီႉ 11 September 2017 မိူဝ်ႈၼႆႉ ARSA ၸၢင်ႈၶဝ်ႈႁဵတ်းလွင်ႈယုင်ႈယၢင်ႈဢူၼ်ၵဝ်း ထိုင်ၼႂ်းမိူင်းတႆးလႄႈ ႁႂ်ႈၼႃႈတီႈၽႂ်မၼ်း ဢဝ်ႁူမ်ႇလူမ်ႈ တူၺ်းၸွမ်း ၼႂ်းဝၢၼ်ႈသူၼ်ၽႂ်မၼ်းလီလီ ၼႆမိူၼ်ၵၼ်။
လွင်ႈ ARSA လႆႈၶဝ်ႈတိုဝ်းယိုဝ်း တပ်ႉၸုမ်းႁူမ်ႇလူမ်ႈမၢၼ်ႈ သေႁဵတ်းလွင်ႈၵေႃႇၵၢၼ်ႁၢႆႉ ၾႆးၽဝ်ဝၢၼ်ႈ၊ ၶႃႈႁႅမ်တၢႆၵူၼ်းမိူင်း ၸိူဝ်းဢမ်ႇမီးတၢင်းၽိတ်းသင် ၼႂ်းၸႄႈဝဵင်း မွင်ႇတေႃး၊ ပူးတီးတွင်ႇ၊ ရတေႉတွင်ႇ ၸႄႈမိူင်းရၶႅင်ႇ ပွတ်းႁွင်ႇ ၸိူဝ်းၼႆႉသေ ႁဵတ်းႁႂ်ႈၵူၼ်းမိူင်း ၼႂ်းပိုၼ်ႉတီႈ ၼပ်ႉႁူဝ်သႅၼ်လႆႈပၢႆႈၽေးၼၼ်ႉ တႄႇပဵၼ်ၸဵမ်မိူဝ်ႈ ဝၼ်းထီႉ 25 August 2017 သေတေႃႇထိုင်ယၢမ်းလဵဝ်ၵေႃႈ လွင်ႈယုင်ႈယၢင်ႈဢူၼ်ၵဝ်း ၼႂ်းမိူင်းရၶႅင်ႇ ပႆႇၼိမ်သဝ်း။တႆးလွတ်ႈလႅဝ်း